|  |  |
| --- | --- |
| A black and brown logo  Description automatically generated | **ΕΛΛΗΝΙΚΟ ΧΡΗΜΑΤΙΣΤΗΡΙΟ ΕΝΕΡΓΕΙΑΣ Α.Ε** |

**ΚΑΝΟΝΙΣΜΟΣ**

**ΒΑΘΡΟΥ ΕΜΠΟΡΙΑΣ**

**ΦΥΣΙΚΟΥ ΑΕΡΙΟΥ**

**ΧΡΗΜΑΤΙΣΤΗΡΙΟΥ ΕΝΕΡΓΕΙΑΣ**

**Έκδοση 1.0**

**20.01.2022**

**ΠΙΝΑΚΑΣ ΑΛΛΑΓΩΝ**

|  |  |  |  |
| --- | --- | --- | --- |
| **ΕΚΔΟΣΗ** | **ΗΜ/ΝΙΑ** | **ΑΠΟΦΑΣΗ** | **ΠΕΡΙΓΡΑΦΗ** |
| 1.0 | 20.01.2022 | ΡΑΕ/61/20.01.2022 | Έγκριση του Κανονισμού Βάθρου Εμπορίας Φυσικού Αερίου Χρηματιστηρίου Ενέργειας. |

**Η παρούσα κωδικοποίηση των τροποποιήσεων του Κανονισμού, που αναφέρονται στον παραπάνω πίνακα, σε ένα ενιαίο κείμενο, έχει άτυπο χαρακτήρα και σε καμία περίπτωση δεν υπερισχύει των δημοσιευμένων στο ΦΕΚ από τη ΡΑΕ εκάστοτε τροποποιήσεων, ούτε δύναται να αποτελέσει βάση άντλησης οποιωνδήποτε δικαιωμάτων. Λαμβάνει χώρα με μόνο σκοπό την πρακτική διευκόλυνση των Συμμετεχόντων στο Βάθρο Εμπορίας Φυσικού Αερίου. Οι σχέσεις των αντισυμβαλλομένων και τυχόν δικαιώματα και υποχρεώσεις τρίτων διέπονται αποκλειστικά από τον Κανονισμό Βάθρου Εμπορίας Φυσικού Αερίου Χρηματιστηρίου Ενέργειας, όπως εκάστοτε τροποποιείται.**

Πίνακας Περιεχομένων

[1 Γενικές Ρυθμίσεις 7](#_Toc94790189)

[1.1 Πεδίο Εφαρμογής 7](#_Toc94790190)

[1.2 Αποφάσεις ΕΧΕ 8](#_Toc94790191)

[1.3 Επίλυση διαφορών και διαιτησία 8](#_Toc94790192)

[2 Ορισμοί 10](#_Toc94790193)

[3 Πρόσβαση στο Βάθρο Εμπορίας 14](#_Toc94790194)

[3.1 Γενικές Ρυθμίσεις 14](#_Toc94790195)

[3.1.1 Πρόσβαση στο Βάθρο Εμπορίας 14](#_Toc94790196)

[3.1.2 Ιδιότητα Συμμετέχοντος & Παρόχου Ρευστότητας 14](#_Toc94790197)

[3.1.3 Ευθύνη Συμμετέχοντος 15](#_Toc94790198)

[3.1.4 Εμπιστευτικότητα 16](#_Toc94790199)

[3.2 Χρήση Δεδομένων 17](#_Toc94790200)

[3.2.1 Κατηγορίες δεδομένων του ΕΧΕ 17](#_Toc94790201)

[3.2.2 Δικαιώματα ΕΧΕ σε Δεδομένα 17](#_Toc94790202)

[3.2.3 Όροι χρήσης Δεδομένων Συναλλαγών από τους Συμμετέχοντες 18](#_Toc94790203)

[3.2.4 Υποβολή Δεδομένων στις αρμόδιες αρχές 18](#_Toc94790204)

[3.2.5 Τήρηση υποχρεώσεων ακεραιότητας αγοράς 18](#_Toc94790205)

[3.3 Απόκτηση και διατήρηση της ιδιότητας του Συμμετέχοντος 18](#_Toc94790206)

[3.3.1 Προϋποθέσεις απόκτησης και διατήρησης της ιδιότητας Συμετέχοντος 18](#_Toc94790207)

[3.3.2 Διαδικασία για την απόκτηση της ιδιότητας του Συμμετέχοντος 18](#_Toc94790208)

[3.3.3 Οργανωτικές απαιτήσεις 20](#_Toc94790209)

[3.3.4 Επαγγελματική επάρκεια 21](#_Toc94790210)

[3.3.5 Εκκαθάριση και διακανονισμός των συναλλαγών 21](#_Toc94790211)

[3.3.6 Συνδρομές και χρεώσεις 22](#_Toc94790212)

[3.3.7 Επικοινωνία με τους Συμμετέχοντες 22](#_Toc94790213)

[3.3.8 Μητρώο Συμμετεχόντων 22](#_Toc94790214)

[3.3.9 Αρχεία συνδιαλέξεων 23](#_Toc94790215)

[3.4 Πάροχος Ρευστότητας 23](#_Toc94790216)

[3.4.1 Προϋποθέσεις για την απόκτηση και διατήρηση της ιδιότητας του Παρόχου Ρευστότητας 23](#_Toc94790217)

[3.4.2 Ελάχιστη διάρκεια λειτουργίας του Παρόχου Ρευστότητας 23](#_Toc94790218)

[3.4.3 Παρακολούθηση της διαπραγμάτευσης από Πάροχο Ρευστότητας 24](#_Toc94790219)

[3.4.4 Διαφάνεια διαπραγμάτευσης από Πάροχο Ρευστότητας 24](#_Toc94790220)

[3.4.5 Αξιολόγηση των Παρόχων Ρευστότητας 24](#_Toc94790221)

[3.4.6 Δημοσιεύσεις 24](#_Toc94790222)

[3.5 Τεχνικές διαδικασίες πρόσβασης 25](#_Toc94790223)

[3.5.1 Σύνδεση με το Σύστημα Συναλλαγών 25](#_Toc94790224)

[3.5.2 Εξουσιοδοτημένοι χρήστες 25](#_Toc94790225)

[3.5.3 Έλεγχος χρηστών 25](#_Toc94790226)

[3.5.4 Κωδικοί χρηστών 26](#_Toc94790227)

[3.5.5 Αλγοριθμικές συναλλαγές 26](#_Toc94790228)

[3.6 Υποχρεώσεις Συμμετεχόντων 27](#_Toc94790229)

[3.6.1 Γενικές υποχρεώσεις 27](#_Toc94790230)

[3.6.2 Οικονομικές υποχρεώσεις 28](#_Toc94790231)

[3.6.3 Κανόνες επαγγελματικής συμπεριφοράς 29](#_Toc94790232)

[3.6.4 Έλεγχος και παρακολούθηση συναλλαγών και Συμμετεχόντων 30](#_Toc94790233)

[3.6.5 Υποχρεώσεις Συμμετέχοντος σχετικές με την τήρηση κωδικού διαπραγμάτευσης 30](#_Toc94790234)

[3.6.6 Υποχρέωση ως προς την εκκαθάριση και τον διακανονισμό των συναλλαγών 30](#_Toc94790235)

[3.7 Παραίτηση Συμμετέχοντος ή Παρόχου Ρευστότητας 31](#_Toc94790236)

[4 Η διαπραγμάτευση στο Βάθρο Εμπορίας 33](#_Toc94790237)

[4.1 Βάθρο Εμπορίας 33](#_Toc94790238)

[4.1.1 Γενική Διάταξη 33](#_Toc94790239)

[4.1.2 Αρμοδιότητες του ΕΧΕ 33](#_Toc94790240)

[4.2 Γενικοί όροι διαπραγμάτευσης 34](#_Toc94790241)

[4.2.1 Βασικοί όροι λειτουργίας του Βάθρου Εμπορίας 34](#_Toc94790242)

[4.2.2 Προϊόντα 35](#_Toc94790243)

[4.2.3 Προϊόντα Τίτλου ή Προϊόντα Συγκεκριμένης Θέσης 35](#_Toc94790244)

[4.2.4 Σειρές διαπραγμάτευσης 35](#_Toc94790245)

[4.2.5 Διαδικασία δημιουργίας νέων Προϊόντων 36](#_Toc94790246)

[4.2.5.1 Όροι που διέπουν την εισαγωγή ενός Προϊόντος 36](#_Toc94790247)

[4.2.5.2 Ενημέρωση 36](#_Toc94790248)

[4.2.6 Τιμή Εκκίνησης 36](#_Toc94790249)

[4.2.7 Τιμές Αναφοράς 36](#_Toc94790250)

[4.2.8 Βήμα Τιμής 36](#_Toc94790251)

[4.3 Εντολές 37](#_Toc94790252)

[4.3.1 Στοιχεία εντολών 37](#_Toc94790253)

[4.3.2 Διακρίσεις εντολών ως προς την τιμή 38](#_Toc94790254)

[4.3.2.1 Γενική διάταξη 38](#_Toc94790255)

[4.3.2.2 Ελεύθερη εντολή 38](#_Toc94790256)

[4.3.2.3 Οριακή εντολή 38](#_Toc94790257)

[4.3.3 Διακρίσεις εντολών με συνθήκη 39](#_Toc94790258)

[4.3.3.1 Εντολές με συνθήκη 39](#_Toc94790259)

[4.3.3.2 Εντολές με συνθήκη «STOP» 39](#_Toc94790260)

[4.3.3.3 Εντολές με συνθήκη «άμεση ή ακύρωση» 39](#_Toc94790261)

[4.3.3.4 Εντολές με συνθήκη «εκτέλεση ή ακύρωση» 39](#_Toc94790262)

[4.3.4 Διακρίσεις εντολών ως προς τη διάρκεια 39](#_Toc94790263)

[4.3.4.1 Ορισμός διάρκειας 39](#_Toc94790264)

[4.3.4.2 Εντολές ημερήσιες 40](#_Toc94790265)

[4.3.4.3 Εντολές «έγκυρη μέχρι να ακυρωθεί» 40](#_Toc94790266)

[4.3.4.4 Εντολές «με ημερομηνία» 40](#_Toc94790267)

[4.3.5 Τροποποίηση και ακύρωση εντολής 40](#_Toc94790268)

[4.3.5.1 Τροποποίηση εντολής 40](#_Toc94790269)

[4.3.5.2 Ακύρωση εντολής 41](#_Toc94790270)

[4.3.6 Προτεραιότητα / κριτήρια κατάταξης εντολών 41](#_Toc94790271)

[4.4 Μέθοδοι Διαπραγμάτευσης 41](#_Toc94790272)

[4.4.1 Γενική διάταξη 41](#_Toc94790273)

[4.4.2 Μέθοδος 1: Αυτόματη και συνεχής κατάρτιση συναλλαγών - Συνεχής διαπραγμάτευση (Continuous trading) 42](#_Toc94790274)

[4.4.2.1 Κριτήρια ταύτισης 42](#_Toc94790275)

[4.4.2.2 Ειδικοί όροι εκτέλεσης και καταχώρησης 42](#_Toc94790276)

[4.4.3 Μέθοδος 2: Αυτόματη και στιγμιαία κατάρτιση συναλλαγών - Δημοπρασία (Call Auction) 43](#_Toc94790277)

[4.4.3.1 Κριτήρια κατάταξης 43](#_Toc94790278)

[4.4.3.2 Προσδιορισμός της τιμής δημοπρασίας 43](#_Toc94790279)

[4.4.3.3 Κριτήρια ταύτισης 43](#_Toc94790280)

[4.4.3.4 Ειδικοί όροι εκτέλεσης και καταχώρησης 44](#_Toc94790281)

[4.4.4 Μέθοδος 3: Προσυμφωνημένες συναλλαγές (Trade registration) 44](#_Toc94790282)

[4.4.5 Πίνακες διαπραγμάτευσης 45](#_Toc94790283)

[4.4.6 Ειδικές λειτουργίες 45](#_Toc94790284)

[4.4.6.1 Διαδικασίες υποστήριξης συναλλαγών 45](#_Toc94790285)

[4.4.6.2 Διαδικασία συναινετικής ακύρωσης συναλλαγών 46](#_Toc94790286)

[4.5 Πάροχος Ρευστότητας 47](#_Toc94790287)

[4.5.1 Υποχρεώσεις Παρόχου Ρευστότητας 47](#_Toc94790288)

[4.5.2 Όροι παροχής ρευστότητας 47](#_Toc94790289)

[4.6 Μέτρα προστασίας της αγοράς 48](#_Toc94790290)

[4.6.1 Γενικά 48](#_Toc94790291)

[4.6.2 Μεταβολή του χρόνου διεξαγωγής της συνεδρίασης 48](#_Toc94790292)

[4.6.3 Όρια ημερήσιας διακύμανσης τιμών, όρια μέγιστης τιμής και όρια μέγιστου όγκου εντολών 49](#_Toc94790293)

[4.6.4 Υπολογισμός ανεκτέλεστων εντολών προς συναλλαγές 49](#_Toc94790294)

[4.6.5 Αυτόματος Μηχανισμός Ελέγχου Μεταβλητότητας (ΑΜΕΜ) 49](#_Toc94790295)

[4.6.6 Αναγκαστική ακύρωση εντολών 50](#_Toc94790296)

[4.6.7 Αναγκαστική ακύρωση συναλλαγών 51](#_Toc94790297)

[4.6.8 Άρση ή μεταβολή των υποχρεώσεων παροχής ρεστότητας 51](#_Toc94790298)

[4.6.9 Αναστολή διαπραγμάτευσης Προϊόντος 51](#_Toc94790299)

[4.6.10 Διαγραφή Προϊόντος 51](#_Toc94790300)

[4.6.11 Διαδικασία αναστολής ή διαγραφής 52](#_Toc94790301)

[4.6.12 Ενημέρωση 52](#_Toc94790302)

[4.7 Πληροφορίες για την εξισορρόπηση Φυσικού Αερίου 52](#_Toc94790303)

[4.8 Πληροφορίες συναλλαγής 53](#_Toc94790304)

[4.8.1 Ανακοινώσεις τιμών και συναλλαγών - Κοινοποιήσεις Συναλλαγών 53](#_Toc94790305)

[4.8.2 Αρχεία Συναλλαγών 53](#_Toc94790306)

[4.8.3 Δημοσίευση στο Ημερήσιο Δελτίο Τιμών 53](#_Toc94790307)

[5 Διαδικασία ελέγχου της τήρησης του Κανονισμού 55](#_Toc94790308)

[5.1 Γενική διάταξη 55](#_Toc94790309)

[5.2 Διαδικασία παρακολούθησης των Συμμετεχόντων 56](#_Toc94790310)

[5.2.1 Κατάλογος Επιλέξιμων Συμμετεχόντων στο Βάθρο Εμπορίας 56](#_Toc94790311)

[5.2.2 Μέτρα κατά των Συμμετεχόντων 56](#_Toc94790312)

[5.2.3 Περιπτώσεις επιβολής μέτρων 57](#_Toc94790313)

[5.2.4 Παραβάσεις καθηκόντων Παρόχου Ρευστότητας 59](#_Toc94790314)

[5.2.5 Αρμόδια όργανα & διαδικασία επιβολής μέτρων 59](#_Toc94790315)

[5.2.6 Επανέλεγχος αποφάσεων 60](#_Toc94790316)

[5.2.7 Εκτέλεση αποφάσεων 60](#_Toc94790317)

[5.2.8 Κοινοποίηση αποφάσεων 61](#_Toc94790318)

[5.2.9 Ενημέρωση 61](#_Toc94790319)

[6 Τροποποίηση Κανονισμού - Τελικές και μεταβατικές διατάξεις 62](#_Toc94790320)

[6.1 Τροποποίηση του Κανονισμού 62](#_Toc94790321)

[6.1.1 Διαδικασία τροποποίησης 62](#_Toc94790322)

[7 Ισχύς 63](#_Toc94790323)

# Γενικές Ρυθμίσεις

## Πεδίο Εφαρμογής

1. Το Ελληνικό Χρηματιστήριο Ενέργειας (ΕΧΕ) διαχειρίζεται το Βάθρο Εμπορίας που λειτουργεί υπό την εποπτεία της Ρυθμιστικής Αρχής Ενέργειας (ΡΑΕ) τηρουμένων των διατάξεων του ν. 4425/2016 και του Κανονισμού (ΕΕ) 312/2014. Το ΕΧΕ έχει ως αρμοδιότητα την ανάπτυξη και λειτουργία του Βάθρου Εμπορίας κατά τρόπο που να διασφαλίζεται η διαφανής πρόσβαση σε αυτό χωρίς διακρίσεις και εν γένει η παροχή υπηρεσιών με βάση την ισότιμη μεταχείριση και η ανωνυμία των συναλλαγών, ως και η παροχή πληροφοριών σχετικά με τις τρέχουσες τιμές αγοράς και πώλησης σε όλους τους Συμμετέχοντες. Το ΕΧΕ τηρεί τις υποχρεώσεις που υπέχει ως διαχειριστής βάθρου εμπορίας σύμφωνα με τον Κανονισμό (ΕΕ) 312/2014 για το Βάθρο Εμπορίας που διαχειρίζεται σύμφωνα με τους όρους του παρόντος Κανονισμού. Η εκκαθάριση των συναλλαγών που καταρτίζονται στο Βάθρο Εμπορίας διενεργείται από την Εταιρεία Εκκαθάρισης Συναλλαγών Χρηματιστηρίου Ενέργειας (EnExClear) που λειτουργεί ως Φορέας Εκκαθάρισης σύμφωνα με τον ν. 4425/2016. Οι συναλλαγές που διενεργούνται στο Βάθρο Εμπορίας κοινοποιούνται στον ΔΕΣΦΑ, ο οποίος υποχρεούται να προβαίνει στις ενέργειες που προβλέπονται στις οικείες διατάξεις του Κώδικα Διαχείρισης του Εθνικού Συστήματος Φυσικού Αερίου. Επιπλέον, ο ΔΕΣΦΑ έχει πρόσβαση στο Βάθρο Εμπορίας, αποκτώντας την ιδιότητα του Συμμετέχοντος, με σκοπό την αγορά ή πώληση ποσοτήτων Φυσικού Αερίου στο πλαίσιο ανάληψης Πράξεων Εξισορρόπησης στο Εθνικό Σύστημα Μεταφοράς Φυσικού Αερίου (ΕΣΜΦΑ), σύμφωνα με τον Ν. 4001/2011 και τον Κώδικα Διαχείρισης του Εθνικού Συστήματος Φυσικού Αερίου (Κώδικας Διαχείρισης του ΕΣΦΑ), όπως εκάστοτε ισχύει, και τις κατ’ εξουσιοδότηση του ως άνω νόμου κανονιστικές πράξεις, τον Κανονισμό (ΕΕ) 312/2014 και τους όρους του Κανονισμού.
2. Ο Κανονισμός του Βάθρου Εμπορίας του Ελληνικού Χρηματιστηρίου Ενέργειας (ΕΧΕ) και οι τροποποιήσεις του, όπως εκάστοτε εγκρίνονται από τη ΡΑΕ σύμφωνα με τον ν. 4425/2016, δεσμεύουν το ΕΧΕ, τους Συμμετέχοντες στο Βάθρο Εμπορίας, την EnExClear και τα Εκκαθαριστικά Μέλη αυτής, τους φορείς που εξυπηρετούν τις πληρωμές και τον χρηματικό διακανονισμό των συναλλαγών, καθώς και κάθε άλλο πρόσωπο, στο οποίο αφορά ο Κανονισμός σύμφωνα με τις επιμέρους διατάξεις του.
3. Με την υποβολή της αίτησης απόκτησης ιδιότητας Συμμετέχοντος, περιλαμβανομένου και του Παρόχου Ρευστότητας, ως και του Εκκαθαριστικού Μέλους τεκμαίρεται ότι ο αιτών αποδέχεται το σύνολο των διατάξεων του Κανονισμού και την ανάληψη των υποχρεώσεων που απορρέουν από αυτόν. Όπου στον Κανονισμό προβλέπονται υποχρεώσεις που βαρύνουν πρόσωπα, τα οποία δεν είναι Συμμετέχοντες, αλλά τα οποία συνδέονται συμβατικώς ή με οποιονδήποτε άλλο τρόπο με τους Συμμετέχοντες, όπως ενδεικτικώς με την ιδιότητα του μέλους του Διοικητικού Συμβουλίου ή του βοηθού εκπληρώσεως ή του προστηθέντος, οι Συμμετέχοντες οφείλουν να διασφαλίζουν με τον κατάλληλο τρόπο και σύμφωνα με τις τυχόν υποδείξεις του ΕΧΕ, τη δέσμευση των προσώπων αυτών ως προς τις διατάξεις του Κανονισμού και τις υποχρεώσεις τους που απορρέουν από τον Κανονισμό. Η επαρκής γνώση και η τήρηση των κανόνων του Κανονισμού είναι αυτοτελής υποχρέωση των προσώπων αυτών και δεν τα απαλλάσσει σε καμία περίπτωση από άλλες υποχρεώσεις τους που απορρέουν από τη νομοθεσία ή επιβάλλονται από την αρμόδια, κατά περίπτωση, εποπτική αρχή.
4. Οι Συμμετέχοντες υποχρεούνται να ενεργούν με βάση την καλή πίστη, με ειλικρίνεια, διαφάνεια, επαγγελματισμό και υπευθυνότητα, σύμφωνα με τις ορθές επιχειρηματικές πρακτικές. Κάθε Συμμετέχων αναλαμβάνει επίσης, ανά πάσα στιγμή, να συμβάλλει στη διαφύλαξη της ομαλής λειτουργίας και της ακεραιότητας του Βάθρου Εμπορίας, όπως προβλέπεται στον Kανονισμό. Οι Συμμετέχοντες οφείλουν να εφαρμόζουν τις διατάξεις του Κανονισμού, προκειμένου να υποστηρίζουν το ΕΧΕ στη λειτουργία μίας δίκαιης και εύρυθμης αγοράς.
5. Οι διατάξεις του παρόντος Κανονισμού διέπονται και ερμηνεύονται σύμφωνα με το ελληνικό δίκαιο.
6. Με την επιφύλαξη της παραγράφου 3 του άρθρου 5.2.2. του Κανονισμού, τυχόν διενέξεις ή διαφορές που προκύπτουν από την εφαρμογή του παρόντος Κανονισμού επιλύονται με βάση τις διαδικασίες επίλυσης διαφορών σύμφωνα με την ενότητα 1.3 του παρόντος Κανονισμού. Ως υποχρεώσεις από τον Κανονισμό νοούνται και οι υποχρεώσεις που απορρέουν από τις Αποφάσεις της ΡΑΕ και τις Αποφάσεις που εκδίδονται από το ΕΧΕ για τις ανάγκες εφαρμογής του.
7. Οι όροι του παρόντος Κανονισμού έχουν την ίδια έννοια με αυτή που τους αποδίδεται στις διατάξεις του ν. 4001/2011, του ν. 4425/2016 αλλά και της ενωσιακής νομοθεσίας, ιδίως του Κανονισμού (ΕΕ) 312/2014. Για την ερμηνεία των διατάξεων του Κανονισμού, οι όροι που απαντώνται με κεφαλαία έχουν το νόημα που τους αποδίδεται στο Κεφάλαιο 2 με τίτλο «Ορισμοί» του παρόντος.

## Αποφάσεις ΕΧΕ

1. Το ΕΧΕ δύναται να εκδίδει Αποφάσεις για τις ανάγκες εφαρμογής του παρόντος Κανονισμού σύμφωνα με το άρθρο 18 παρ. 8 του ν. 4425/2016, με τις οποίες προβλέπονται τεχνικά, διαδικαστικά και επιχειρησιακά θέματα. Αρμόδιο όργανο για τη λήψη Απόφασης και την τροποποίηση αυτής είναι το Διοικητικό Συμβούλιο του ΕΧΕ ή άλλο όργανο κατ’ ανάθεση του Διοικητικού Συμβουλίου.
2. Οι Αποφάσεις ΕΧΕ και οι τροποποιήσεις τους ανακοινώνονται στην ιστοσελίδα του ΕΧΕ και ισχύουν από τη δημοσιοποίησή τους. Οι Αποφάσεις ΕΧΕ δημοσιοποιούνται με την ανάρτησή τους στην ιστοσελίδα του ΕΧΕ. Σε περίπτωση τροποποίησης Απόφασης, αναρτάται κωδικοποιημένο το κείμενο της Απόφασης, με επισήμανση των τροποποιήσεων και του χρόνου λήψης τους. Οι Αποφάσεις ΕΧΕ περιλαμβάνουν και ειδική διάταξη για την έναρξη του χρόνου ισχύος τους, την οποία δύνανται να ορίζουν ως τον χρόνο ανάρτησης στην ιστοσελίδα ή μεταγενέστερο της τελευταίας, προβλέποντας, εφόσον συντρέχει περίπτωση, μεταβατικές της ισχύος τους διατάξεις. Το χρονικό πεδίο εφαρμογής των Αποφάσεων ΕΧΕ, σε σχέση με τον χρόνο έναρξης ισχύος τους, δύναται να εξειδικεύεται από το ΕΧΕ ιδίως για την αντιμετώπιση έκτακτων συνθηκών.
3. Τα σχέδια των Αποφάσεων ΕΧΕ υποβάλλονται στη ΡΑΕ σε εύλογο χρόνο πριν από τη δημοσιοποίησή τους από το ΕΧΕ, προκειμένου να αξιολογηθεί από τη ΡΑΕ εάν απαιτείται η έγκρισή τους από την Αρχή. Το ΕΧΕ δύναται σε περίπτωση εκτάκτων συνθηκών να γνωστοποιεί τις Αποφάσεις ΕΧΕ στη ΡΑΕ ταυτόχρονα με τη δημοσιοποίησή τους. Η υποβολή διενεργείται εγγράφως ή/και μέσω ηλεκτρονικού ταχυδρομείου σε διεύθυνση που υποδεικνύει η ΡΑΕ.
4. Σε περίπτωση σύγκρουσης των Αποφάσεων του ΕΧΕ με διατάξεις του Κανονισμού, υπερισχύουν οι διατάξεις του τελευταίου.
5. Το ΕΧΕ μπορεί επίσης να εκδίδει διευκρινιστικές οδηγίες, τεχνικές διαδικασίες και εγχειρίδια.

## Επίλυση διαφορών και διαιτησία

1. Με την επιφύλαξη των όρων του παρόντος για τη διαδικασία ελέγχου της τήρησης του Κανονισμού και τα μέτρα κατά των Συμμετεχόντων σύμφωνα με τους όρους της υποενότητας 5.2.2, εφόσον υπάρχει μια διαφορά, το ΕΧΕ και ο Συμμετέχων πρέπει πρώτα να επιδιώξουν φιλική διευθέτηση με αμοιβαία διαβούλευση σύμφωνα με την παράγραφο 2 ή με διαμεσολάβηση κατά την παράγραφο 3, η οποία θα πραγματοποιείται σύμφωνα με τα προβλεπόμενα στο εκάστοτε ισχύον νομοθετικό πλαίσιο, εάν η διαφορά δύναται να υπαχθεί σε διαμεσολάβηση.
2. Για τον σκοπό της φιλικής διευθέτησης, το μέρος που εγείρει τη διαφορά αποστέλλει ειδοποίηση στο άλλο μέρος, αναφέροντας: α) τον λόγο της διαφοράς, και β) μια πρόταση για μια μελλοντική συνάντηση, με σκοπό να διευθετηθεί η διαφορά με φιλικό τρόπο. Τα μέρη συνέρχονται εντός είκοσι (20) εργάσιμων ημερών από το αίτημα συνάντησης και προσπάθειας επίλυσης της διαφοράς. Εάν δεν επιτευχθεί συμφωνία, ή εάν δεν υπάρξει απάντηση εντός τριάντα (30) εργάσιμων ημερών από την ημερομηνία της ανωτέρω ειδοποίησης για συνάντηση, οποιοδήποτε από τα μέρη δύναται να παραπέμψει το ζήτημα στην ανώτερη διοίκηση των μερών, ώστε να επιλύσουν τη διαφορά σύμφωνα με την παράγραφο 4. Ο ανώτερος εκπρόσωπος αμφότερων του ΕΧΕ και του Συμμετέχοντος με εξουσία να επιλύουν τη διαφορά συναντιούνται εντός είκοσι (20) εργάσιμων ημερών από το αίτημα συνάντησης και προσπάθειας επίλυσης της διαφοράς.
3. Για τον σκοπό της επίλυσης της διαφοράς με διαμεσολάβηση τα μέρη ακολουθούν την προβλεπόμενη στο οικείο εφαρμοστέο νομοθετικό πλαίσιο διαδικασία, υπό την προϋπόθεση ότι η εν λόγω διαφορά δύναται να υπαχθεί σε διαμεσολάβηση.
4. Σε περίπτωση μη επίλυσης της διαφοράς με τη διαδικασία της φιλικής διευθέτησης της παρ. 2 ή με διαμεσολάβηση της παρ. 3, εντός είκοσι (20) εργάσιμων ημερών από τη συνάντηση ή εντός είκοσι (20) εργάσιμων ημερών από τη σύνταξη πρακτικού με το οποίο διαπιστώνεται η αποτυχία της διαμεσολάβησης, ή εντός άλλης μεγαλύτερης προθεσμίας που ενδέχεται να συμφωνηθεί, τα μέρη μπορούν να παραπέμπουν τη διαφορά σε διαιτησία της ΡΑΕ, σύμφωνα με τις διατάξεις του άρθρου 37 του ν. 4001/2011 και του Κανονισμού Διαιτησίας της ΡΑΕ, ή σε διαιτητικό όργανο επιλογής τους ή στα αρμόδια δικαστήρια. Στην περίπτωση που τα μέρη επιλέξουν να επιλύσουν τη διαφορά ενώπιον των πολιτειακών δικαστηρίων αποκλειστική κατά τόπον αρμοδιότητα θα έχουν τα δικαστήρια των Αθηνών. Για την επίλυση κάθε διαφοράς που αναφέρεται στην ερμηνεία ή στην εφαρμογή του Κανονισμού εφαρμόζεται το ελληνικό δίκαιο.
5. Η προσφυγή σε διαμεσολάβηση ή σε φιλική διευθέτηση ή σε διαιτησία ή στα αρμόδια δικαστήρια δυνάμει της παρούσας ενότητας 1.3, δεν συνεπάγεται την αναστολή της εκτέλεσης των αντίστοιχων υποχρεώσεων του ΕΧΕ και του Συμμετέχοντος σύμφωνα με τον Κανονισμό και την κείμενη νομοθεσία.
6. Η παρούσα ενότητα 1.3 ισχύει και μετά την απώλεια της ιδιότητας του Συμμετέχοντος για διαφορές που αφορούν το χρονικό διάστημα κατά το οποίο ο Συμμετέχων διατηρούσε την εν λόγω ιδιότητα.

# Ορισμοί

Ο παρών Κανονισμός διέπεται από τους όρους και τους ορισμούς του ν. 4001/2011 και του ν. 4425/2016, όπως ισχύουν, του Κανονισμού (ΕΕ) 312/2014, του Κώδικα Διαχείρισης του Εθνικού Συστήματος Φυσικού Αερίου (ΕΣΦΑ), όπως εκάστοτε ισχύει, καθώςκαι του Κανονισμού Εκκαθάρισης ΣυναλλαγώνΒάθρου Εμπορίας Φυσικού Αερίου Χρηματιστηρίου Ενέργειας της EnExClear.

Επιπλέον των παραπάνω όρων και ορισμών, για τις ανάγκες εφαρμογής του παρόντος Κανονισμού οι κάτωθι όροι, όπως μπορεί να αποδίδονται σε ενικό ή πληθυντικό αριθμό, έχουν την εξής έννοια:

|  |  |
| --- | --- |
| ***Αλγοριθμικές συναλλαγές*** | Οι συναλλαγές για τις οποίες ένας αλγόριθμος καθορίζει αυτόματα επιμέρους παραμέτρους εντολών, όπως π.χ. την απόφαση για την εισαγωγή της εντολής, τον χρόνο, την τιμή ή την ποσότητα της εντολής ή τον τρόπο διαχείρισης της εντολής μετά την εισαγωγή της, με ελάχιστη ή καμία ανθρώπινη παρέμβαση και δεν περιλαμβάνει συστήματα που χρησιμοποιούνται μόνο για τους σκοπούς της δρομολόγησης εντολών ή για την επεξεργασία εντολών που δεν καθορίζουν παραμέτρους για την εκτέλεσή τους, ή για την επιβεβαίωση εντολών ή τη μετασυναλλακτική επεξεργασία των συναλλαγών που εκτελέστηκαν. |
| ***Απόφαση ΡΑΕ*** | Απόφαση που εκδίδεται από τη ΡΑΕ, έπειτα από εισήγηση του ΕΧΕ, για την εξειδίκευση των όρων και προϋποθέσεων λειτουργίας του Βάθρου Εμπορίας, σύμφωνα με την παράγραφο 2 του άρθρου 19 του ν. 4425/2016, όπως ισχύει. |
| ***Απόφαση ΕΧΕ*** | Απόφαση που εκδίδεται από το Δ.Σ. του ΕΧΕ ή άλλο αρμόδιο όργανο του ΕΧΕ σε εφαρμογή του παρόντος Κανονισμού, με την οποία προβλέπονται τεχνικά, διαδικαστικά και επιχειρησιακά θέματα. |
| ***Αρμόδια Αρχή*** | Η αρμόδια εποπτική αρχή του κράτους καταγωγής ή υποδοχής, ανάλογα με την περίπτωση, του προσώπου στο οποίο αφορά κάθε φορά. |
| ***Βάθρο Εμπορίας*** | Το Βάθρο Εμπορίας κατά την έννοια του άρθρου 3 παρ. 4 του Κανονισμού (ΕΕ) 312/2014 που λειτουργεί ως Αγορά Φυσικού Αερίου σύμφωνα με τον ν. 4425/2016, το οποίο διαχειρίζεται το ΕΧΕ, μετά από σχετική έγκριση της ΡΑΕ. |
| ***Βιβλίο Εντολών*** | Το ηλεκτρονικό αρχείο που δημιουργείται στο Βάθρο Εμπορίας, ανά σειρά διαπραγμάτευσης Φυσικού Αερίου, στο οποίο καταχωρούνται οι εντολές προς διενέργεια συναλλαγών επ’ αυτών. |
| ***Δεδομένα*** | Τα Δεδομένα Συναλλαγών και Συμμετοχής, όπως προβλέπονται στην ενότητα 3.2. του παρόντος Κανονισμού. |
| ***Διαχειριστής Εθνικού Συστήματος Φυσικού Αερίου (ή ΔΕΣΦΑ)*** | Ο Διαχειριστής του Εθνικού Συστήματος Μεταφοράς Φυσικού Αερίου (ΕΣΜΦΑ) σύμφωνα με τα προβλεπόμενα στην παράγραφο 3 του άρθρου 67 του ν. 4001/2011. |
| ***Εικονικό Σημείο Συναλλαγών (ΕΣΣ)*** | Εικονικό Σημείο Συναλλαγών υπό την έννοια του Κώδικα Διαχείρισης του ΕΣΦΑ. |
| ***Εκκαθαριστικά Μέλη*** | Τα Άμεσα Εκκαθαριστικά Μέλη ή τα Γενικά Εκκαθαριστικά Μέλη σύμφωνα με τον Κανονισμό της EnExClear. Όπου στον παρόντα Κανονισμό αναφέρεται ο όρος Εκκαθαριστικά Μέλη νοούνται τόσο τα Άμεσα Εκκαθαριστικά Μέλη, όσο και τα Γενικά Εκκαθαριστικά Μέλη, εκτός αν άλλως ορίζεται ρητά. |
| ***Ελληνικό Χρηματιστήριο Ενέργειας (ή ΕΧΕ)*** | Η ανώνυμη εταιρεία με την επωνυμία «Ελληνικό Χρηματιστήριο Ενέργειας» (ΕΧΕ) και με διακριτικό τίτλο «ΕΧΕ Α.Ε.» που διαχειρίζεται το Βάθρο Εμπορίας με βάση τις προβλέψεις του παρόντος Κανονισμού. |
| ***Ημέρα Αερίου*** | Χρονική περίοδος η οποία αρχίζει στις 06:00 Ώρα Κεντρικής Ευρώπης (CET) κάθε ημερολογιακής ημέρας και λήγει στις 06:00 Ώρα Κεντρικής Ευρώπης (CET) της επόμενης ημερολογιακής ημέρας. |
| ***Ημερομηνία Συναλλαγής*** | Η ημερομηνία κατά την οποία πραγματοποιείται μια συναλλαγή στο Βάθρο Εμπορίας. |
| ***Εταιρεία Εκκαθάρισης Συναλλαγών Χρηματιστηρίου Ενέργειας Ανώνυμη Εταιρεία (ή EnExClear)*** | Η ανώνυμη εταιρεία με την επωνυμία «Εταιρεία Εκκαθάρισης Συναλλαγών Χρηματιστηρίου Ενέργειας Ανώνυμη Εταιρεία» (EnExClear Α.Ε.) και τον διακριτικό τίτλο «EnExClear» που λειτουργεί ως Φορέας Εκκαθάρισης σύμφωνα με τον ν. 4425/2016 και είναι αρμόδια για την εκκαθάριση των συναλλαγών που διενεργούνται στο Βάθρο Εμπορίας. |
| ***Κανονισμός*** | Ο παρών Κανονισμός που εγκρίνεται με απόφαση ΡΑΕ, κατόπιν εισήγησης του ΕΧΕ, σύμφωνα με τις διατάξεις της παρ. 1 του άρθρου 19 του ν. 4425/2016, βάσει του οποίου διεξάγονται οι συναλλαγές επί Προϊόντων στο Βάθρο Εμπορίας. |
| ***Κανονισμός της EnExClear*** | Ο Κανονισμός Εκκαθάρισης Συναλλαγών Βάθρου Εμπορίας Φυσικού Αερίου Χρηματιστηρίου Ενέργειας που εκδίδεται με εισήγηση της EnExClear και εγκρίνεται με απόφαση ΡΑΕ σύμφωνα με τις διατάξεις του άρθρου 19 του ν. 4425/2016, βάσει του οποίου εκκαθαρίζονται οι συναλλαγές επί Προϊόντων στο Βάθρο Εμπορίας. |
| ***Κατάλογος Χρηστών Μεταφοράς Βάθρου Εμπορίας (ή ΚΧΜΒΕ)*** | Κατάλογος που τηρείται από τον ΔΕΣΦΑ και περιέχει τους Χρήστες Μεταφοράς που δύνανται να συμμετέχουν στο Βάθρο Εμπορίας ως Συμμετέχοντες ή που έχουν συμβληθεί με Ειδικό Συμμετέχοντα σύμφωνα με τους όρους του Κανονισμού. |
| ***Κοινοποίηση Συναλλαγών*** | Η κοινοποίηση συναλλαγών, σύμφωνα με το άρθρο 5 του Κανονισμού (EΕ) 312/2014, η οποία υποβάλλεται από το ΕΧΕ στον ΔΕΣΦΑ σύμφωνα με το άρθρο 10 παρ. 4 του ανωτέρω Κανονισμού και τους ειδικότερους όρους του παρόντος Κανονισμού. |
| ***Κωδικός EIC*** | Μοναδικός κωδικός αναγνώρισης συμμετέχοντος στην Εσωτερική Αγορά Ενέργειας της ΕΕ (IEM), ο οποίος χορηγείται από Τοπικά Γραφεία Έκδοσης (Local Issuing Offices), σύμφωνα με τον κατάλογο του Ευρωπαϊκού Δίκτυου Διαχειριστών Συστημάτων Μεταφοράς Ηλεκτρικής Ενέργειας (ENTSO-E). |
| ***Κωδικός Διαπραγμάτευσης*** | Ο κωδικός που λαμβάνει ο Συμμετέχων σύμφωνα με τις διαδικασίες του ΕΧΕ για τη χρήση του ως προς τη διαβίβαση εντολών μέσω του Συστήματος Συναλλαγών και τη διεξαγωγή βάσει αυτών συναλλαγών για ίδιο λογαριασμό στο Βάθρο Εμπορίας. |
| ***Μέθοδοι (Διαπραγμάτευσης)*** | Οι μέθοδοι διαπραγμάτευσης της ενότητας 4.4 του Κανονισμού, μέσω των οποίων διενεργούνται οι συναλλαγές στο Σύστημα Συναλλαγών. |
| ***Νόμισμα Διαπραγμάτευσης*** | Το νόμισμα στο οποίο διαπραγματεύονται τα Προϊόντα στο Βάθρο Εμπορίας. |
| ***Πάροχος Ρευστότητας*** | Συμμετέχων ο οποίος αναλαμβάνει να παρέχει ρευστότητα στο Βάθρο Εμπορίας εισάγοντας εντολές αγοράς ή πώλησης ή αγοράς και πώλησης σε διαπραγματεύσιμα Προϊόντα έναντι ιδίων κεφαλαίων σε τιμές που έχει καθορίσει ο ίδιος, σύμφωνα με τα προβλεπόμενα στον παρόντα Κανονισμό. |
| ***Πιστοποιημένος Διαπραγματευτής*** | Το φυσικό πρόσωπο που έχει πιστοποιηθεί από το ΕΧΕ για την άσκηση σε Συμμετέχοντα εργασιών διεξαγωγής συναλλαγών στο Βάθρο Εμπορίας. |
| ***Πιστωτικά Όρια*** | Τα προχρηματοδοτημένα όρια που θέτει η EnExClear στα Εκκαθαριστικά Μέλη σε σχέση με τη δυνατότητα εισαγωγής εντολών και διενέργειας συναλλαγών στο Βάθρο Εμπορίας από τους Συμμετέχοντες σύμφωνα με τα προβλεπόμενα στον Κανονισμό της EnExClear. |
| ***Προϊόν ή Προϊόν Φυσικού Αερίου*** | Κάθε προϊόν Φυσικού Αερίου, περιλαμβανομένων των Βραχυπρόθεσμων Τυποποιημένων Προιόντων του άρθρου 7 του Κανονισμού (ΕΕ) 312/2014, που τυγχάνει διαπραγμάτευσης στο Βάθρο Εμπορίας σύμφωνα με τους όρους του παρόντος. |
| ***Προϊόν Συγκεκριμένης Θέσης*** | Προϊόν συγκεκριμένης θέσης υπό την έννοια του άρθρου 7 του Κανονισμού (ΕΕ) 312/2014. |
| ***Προϊόν Τίτλου*** | Προϊόν τίτλου υπό την έννοια του άρθρου 7 του Κανονισμού (ΕΕ) 312/2014. |
| ***Συμβόλαιο*** | Συμβόλαιο πώλησης ή αγοράς Προϊόντος Φυσικού Αερίου που τυγχάνει διαπραγμάτευσης στο Βάθρο Εμπορίας. |
| ***Συμμετέχων*** | Κάθε φυσικό ή νομικό πρόσωπο, συμπεριλαμβανομένου του ΔΕΣΦΑ, που έχει αποκτήσει την ιδιότητα του Συμμετέχοντος ή του Ειδικού Συμμετέχοντος στο Βάθρο Εμπορίας για τη διενέργεια συναλλαγών για ίδιο λογαριασμό σύμφωνα με τους όρους του Κανονισμού. |
| ***Σύστημα Συναλλαγών*** | Το ηλεκτρονικό σύστημα συναλλαγών που χρησιμοποιεί το ΕΧΕ για τη διεξαγωγή των συναλλαγών στο Βάθρο Εμπορίας σύμφωνα με τους όρους του παρόντος Κανονισμού και τις σχετικές διαδικασίες του ΕΧΕ. |
| ***Τιμή Αναφοράς*** | Η τιμή που υπολογίζεται ανά σειρά βάσει μεθοδολογίας όπως αυτή καθορίζεται με Απόφαση ΡΑΕ και χρησιμοποιείται ως τιμή αναφοράς για τα σχετικά Προϊόντα προς εξυπηρέτηση της αγοράς. |
| ***Τιμή Εκκίνησης*** | Η τιμή που υπολογίζεται ανά σειρά βάσει μεθοδολογίας όπως αυτή καθορίζεται με Απόφαση ΡΑΕ και δημοσιεύεται μέσω του Συστήματος Συναλλαγών κατά την έναρξη της διαπραγμάτευσης της σχετικής ημέρας. |
| ***Φυσικό Αέριο ή ΦΑ*** | Το φυσικό αέριο κατά την έννοια του ν. 4001/2011, άρθρο 2 παρ. 2, περίπτωση (κε), όπως εκάστοτε ισχύει. |
| ***Χρήστης Μεταφοράς*** | Χρήστης Μεταφοράς υπό την έννοια του Κώδικα Διαχείρισης του ΕΣΦΑ. |
| ***Ειδικός Συμμετέχων*** | Φυσικό ή νομικό πρόσωπο που αποκτά την ιδιότητα του Συμμετέχοντος, εφόσον Χρήστης Μεταφοράς, αποδέχεται δυνάμει μεταξύ τους σύμβασης: α) να κοινοποιούνται στο όνομά του (μέσω Κοινοποιήσεων Συναλλαγών που αποστέλλονται στον ΔΕΣΦΑ) οι συναλλαγές που διενεργούνται από τον Ειδικό Συμμετέχοντα στο Βάθρο Εμπορίας και β) να εκπληρώνει τις σχετικές υποχρεώσεις που απορρέουν από αυτές τις Κοινοποιήσεις Συναλλαγών, όπως οι σχετικές υποχρεώσεις καθορίζονται από τον Κώδικα Διαχείρισης του ΕΣΦΑ. |

# Πρόσβαση στο Βάθρο Εμπορίας

## Γενικές Ρυθμίσεις

### Πρόσβαση στο Βάθρο Εμπορίας

1. Πρόσβαση στο Βάθρο Εμπορίας προς διενέργεια συναλλαγών έχουν οι Συμμετέχοντες, σε τοπική ή εξ αποστάσεως βάση, σύμφωνα με τα προβλεπόμενα στον Κανονισμό.
2. Την ιδιότητα του Συμμετέχοντος στο Βάθρο Εμπορίας δύνανται, πέραν του ΔΕΣΦΑ, να αποκτήσουν σύμφωνα με τους όρους του Κανονισμού και τα οριζόμενα στη σχετική Απόφαση ΕΧΕ, πρόσωπα που έχουν την ιδιότητα του Χρήστη Μεταφοράς ή τα οποία έχουν συνάψει σύμβαση με Χρήστη Μεταφοράς, με την οποία ο τελευταίος αποδέχεται α) να κοινοποιούνται στο όνομά του (μέσω Κοινοποιήσεων Συναλλαγών που αποστέλλονται στον ΔΕΣΦΑ) οι συναλλαγές που διενεργούνται από τον Συμμετέχοντα στο Βάθρο Εμπορίας και β) να εκπληρώνει τις σχετικές υποχρεώσεις που απορρέουν από αυτές τις Κοινοποιήσεις Συναλλαγών, όπως οι σχετικές υποχρεώσεις καθορίζονται από τον Κώδικα Διαχείρισης του ΕΣΦΑ σύμφωνα με τους όρους του Κανονισμού και τα οριζόμενα στη σχετική Απόφαση ΕΧΕ.
3. Ο ΔΕΣΦΑ αποκτά την ιδιότητα του Συμμετέχοντος με τη διαδικασία που προβλέπεται στα παρακάτω άρθρα και τους ειδικότερους όρους και τις παρεκκλίσεις από τη διαδικασία αυτή που δύναται να ορίζει το ΕΧΕ με Απόφαση.

### Ιδιότητα Συμμετέχοντος & Παρόχου Ρευστότητας

1. Η ιδιότητα του Συμμετέχοντος αποκτάται μετά από έγκριση του ΕΧΕ που χορηγείται σύμφωνα με τους όρους του παρόντος Κανονισμού. Η απόκτηση της ιδιότητας του Συμμετέχοντος παρέχει το δικαίωμα πρόσβασης στο Βάθρο Εμπορίας προς διενέργεια συναλλαγών.
2. Οι Συμμετέχοντες μπορούν να ενεργούν ως Πάροχοι Ρευστότητας μετά από έγκριση του ΕΧΕ που χορηγείται μετά από αίτησή τους σύμφωνα με τους όρους του Κανονισμού. Η ιδιότητα του Παρόχου Ρευστότητας αποκτάται ανά Προϊόν, όπως έκαστο ειδικώς καθορίζεται σύμφωνα με τους όρους του Κανονισμού.
3. Οι ιδιότητες του Συμμετέχοντος και του Παρόχου Ρευστότητας είναι προσωποπαγείς, δεν μεταβιβάζονται και δεν εκχωρούνται σε τρίτο.
4. Σε περίπτωση εταιρικού μετασχηματισμού, όπως, ιδίως, συγχώνευσης με απορρόφηση, που επηρεάζει τη λειτουργία Συμμετέχοντος τηρείται η εξής διαδικασία:
5. Eάν ο εταιρικός μετασχηματισμός έχει ως συνέπεια την απορρόφηση Συμμετέχοντος από νομικό πρόσωπο που δεν είναι Συμμετέχων, το απορροφούν νομικό πρόσωπο οφείλει να υποβάλει αίτηση για τη διατήρηση της ιδιότητας του Συμμετέχοντος που έχει το απορροφώμενο νομικό πρόσωπο σύμφωνα με τις διατάξεις του Κανονισμού και της σχετικής Απόφασης του ΕΧΕ. Το απορροφούν νομικό πρόσωπο υποκαθίσταται στην περίπτωση αυτή στο σύνολο των δικαιωμάτων και των υποχρεώσεων του απορροφώμενου Συμμετέχοντος.
6. Eάν ο εταιρικός μετασχηματισμός έχει ως συνέπεια την απορρόφηση Συμμετέχοντος από Συμμετέχοντα, ο απορροφών Συμμετέχων υποκαθίσταται στο σύνολο των δικαιωμάτων και των υποχρεώσεων του απορροφώμενου Συμμετέχοντος μετά τη σχετική ενημέρωση του ΕΧΕ σύμφωνα με τα προβλεπόμενα της περ. γ΄.
7. Ο απορροφών ή απορροφώμενος Συμμετέχων ανάλογα με την περίπτωση οφείλει να προβεί σε ενημέρωση του ΕΧΕ πριν από τον εταιρικό μετασχηματισμό σύμφωνα με τα προβλεπόμενα σε σχετική Απόφαση του ΕΧΕ. Με την αντίστοιχη Απόφαση της EnExClear καθορίζεται η ειδικότερη διαδικασία και κάθε τεχνικός όρος και αναγκαία λεπτομέρεια που θα πρέπει να τηρούνται από τα Εκκαθαριστικά Μέλη σε περίπτωση εταιρικών μετασχηματισμών.
8. Οι Συμμετέχοντες οφείλουν είτε να ενεργούν ως Άμεσα Εκκαθαριστικά Μέλη ή να μεταθέτουν την εκκαθάριση των συναλλαγών τους σε Γενικά Εκκαθαριστικά Μέλη που εκκαθαρίζουν συναλλαγές του Βάθρου Εμπορίας σύμφωνα με τους όρους του Κανονισμού και του Κανονισμού της EnExClear.

### Ευθύνη Συμμετέχοντος

1. Οι Συμμετέχοντες ευθύνονται έναντι του EXE για την εκπλήρωση κάθε υποχρέωσής τους που απορρέει από τον Κανονισμό. Η ευθύνη αυτή περιλαμβάνει κάθε πράξη ή παράλειψη των οργάνων που τα αντιπροσωπεύουν, των βοηθών εκπλήρωσης, των προστηθέντων τους, ιδίως των προσώπων που χρησιμοποιούν για την πρόσβαση ή στα οποία επιτρέπουν την πρόσβαση στο Σύστημα Συναλλαγών προς διενέργεια συναλλαγών.
2. Το ΕΧΕ δεν υπέχει ευθύνη έναντι των Συμμετεχόντων, συμβατική ή εξωσυμβατική, παρά μόνο για δόλο ή βαρεία αμέλεια. Το ΕΧΕ λαμβάνει τα κατάλληλα μέτρα για την πρόληψη λειτουργικών προβλημάτων στα συστήματα που διαχειρίζεται και επιδιώκει την αποκατάσταση βλαβών ή δυσλειτουργιών το συντομότερο δυνατόν. Το ΕΧΕ δεν υπέχει ευθύνη:
3. για τυχόν ζημίες που μπορούν να υποστούν οι Συμμετέχοντες ή οποιοσδήποτε τρίτος λόγω γεγονότων που προκαλούνται από ανωτέρα βία, όπως, ενδεικτικά, από πόλεμο, απεργίες, κινήματα, στάσεις, κοινωνικές αναταραχές, επιδημίες, διακοπή παροχής ηλεκτρικής ενέργειας γενικευμένης τοπικά ή/και χρονικά έκτασης, έλλειψη καυσίμων ή πρώτων υλών, μη λειτουργία, δυσλειτουργία ή κατάρρευση συστημάτων επικοινωνίας και, εν γένει, ηλεκτρονικών συστημάτων, επιτάξεις, πυρκαγιές, πλημμύρες, αδυναμία μεταφορών ή άλλες αιτίες ανεξάρτητες από τη θέληση του ΕΧΕ,
4. για αποκατάσταση ζημίας Συμμετέχοντος ή οποιουδήποτε τρίτου, που προκαλείται λόγω αδυναμίας των υπολογιστών του Συστήματος Συναλλαγών συνεπεία των ανωτέρω περιστατικών ανωτέρας βίας, ακόμη και προσωρινή, ή λόγω απώλειας των δεδομένων που περιέχονται στο Σύστημα Συναλλαγών ή λόγω οποιασδήποτε δόλιας χρήσης του Συστήματος Συναλλαγών ή δεδομένων του από τρίτους.
5. Οι συναλλαγές καταρτίζονται στο Σύστημα Συναλλαγών Φυσικού Αερίου με τη συμμετοχή των αντισυμβαλλομένων σε αυτές Συμμετεχόντων σύμφωνα με τα προβλεπόμενα στον Κανονισμό. Κάθε Συμμετέχων δηλώνει με την εντολή αγοράς ή πώλησης, που εισάγει προς κατάρτιση συναλλαγής στο Βάθρο Εμπορίας ή και με τις τυχόν διορθώσεις της εντολής, το Εκκαθαριστικό Μέλος που το εκπροσωπεί και το οποίο θα είναι για λογαριασμό του αγοραστή ή του πωλητή, αντίστοιχα, υπεύθυνο έναντι της EnExClear για την εκκαθάριση της συναλλαγής. Με την κατάρτιση της συναλλαγής αγοράς ή πώλησης, το δηλούμενο Εκκαθαριστικό Μέλος υποκαθίσταται αυτοδίκαια στη θέση του Συμμετέχοντος ως αντισυμβαλλόμενου αγοραστή ή πωλητή που την κατήρτισε και ευθύνεται έναντι της EnExClear για την εκπλήρωση της συναλλαγής. Το Εκκαθαριστικό Μέλος ευθύνεται έναντι της EnExClear για την εκκαθάριση και εκπλήρωση του χρηματικού σκέλους της συναλλαγής που εκκαθαρίζει. Σε περίπτωση μη εκπλήρωσης από αντισυμβαλλόμενο Εκκαθαριστικό Μέλος των χρηματικών αυτών υποχρεώσεών του έναντι της EnExClear εφαρμόζονται οι σχετικές διατάξεις του Κανονισμού της EnExClear και του Κεφαλαίου 5 του Κανονισμού. Οι υποχρεώσεις που απορρέουν για τον Συμμετέχοντα από τις συναλλαγές οι οποίες κοινοποιούνται στον ΔΕΣΦΑ με τις αντίστοιχες Κοινοποιήσεις Συναλλαγών καθορίζονται στον Κώδικα Διαχείρισης του ΕΣΦΑ.
6. Η αδυναμία εκπλήρωσης υποχρεώσεων του Συμμετέχοντος στο EXE συνεπεία επιβολής μέτρων κατά του Συμμετέχοντος από δικαστικές ή διοικητικές αρχές ή μη ομαλής διεξαγωγής, από την επιβολή των εν λόγω μέτρων, των λειτουργιών του Βάθρου Εμπορίας στοιχειοθετεί λόγο εξ αντικειμένου ευθύνης του Συμμετέχοντος. Για την αντιμετώπιση των παραπάνω καταστάσεων λαμβάνονται τα ανάλογα μέτρα κατά του Συμμετέχοντος σύμφωνα με τα προβλεπόμενα στο Κεφάλαιο 5 του Κανονισμού και στον Κανονισμό της EnExClear.

### Εμπιστευτικότητα

1. Η αίτηση απόκτησης ιδιότητας Συμμετέχοντος και όσες τυχόν άλλες πληροφορίες ανταλλάσσονται στο πλαίσιο της απόκτησης της ιδιότητας Συμμετέχοντος, καθώς και όσες περιλαμβάνονται στο τηρούμενο αρχείο του ΕΧΕ για έναν Συμμετέχοντα θεωρούνται εμπιστευτικές με την επιφύλαξη των ειδικότερων προβλέψεων της παρούσας υποενότητας 3.1.4.
2. Το ΕΧΕ και κάθε Συμμετέχων που είναι αποδέκτης εμπιστευτικών πληροφοριών σε σχέση με τον Κανονισμό, διαφυλάσσουν την εμπιστευτικότητα των πληροφοριών αυτών και δεν αποκαλύπτουν, αναφέρουν, δημοσιεύουν, γνωστοποιούν, μεταφέρουν ή χρησιμοποιούν, άμεσα ή έμμεσα, τις εμπιστευτικές πληροφορίες ή οποιοδήποτε τμήμα αυτών για σκοπό διαφορετικό από αυτόν για τον οποίο τους γνωστοποιήθηκαν, εκτός αν συντρέχουν οι περιπτώσεις των παρ. 3 και 4.
3. Το ΕΧΕ ή ένας Συμμετέχων μπορεί στο πλαίσιο άσκησης των νομίμων επαγγελματικών καθηκόντων του να γνωστοποιεί σε ένα τρίτο μέρος εμπιστευτικές πληροφορίες που του έχουν γνωστοποιηθεί από ένα μέρος, χωρίς την πρότερη και ρητή συναίνεση του εν λόγω μέρους, υπό την προϋπόθεση ότι το τρίτο μέρος διαβεβαιωμένα δεσμεύεται από ισοδύναμες υποχρεώσεις εμπιστευτικότητας, όπως ορίζονται στον Κανονισμό.
4. Το ΕΧΕ ή ένας Συμμετέχων μπορεί να γνωστοποιεί τις εμπιστευτικές πληροφορίες που του έχει γνωστοποιήσει ένα μέρος:
5. στον βαθμό που επιτρέπεται ρητά ή προβλέπεται από τον Κανονισμό και την κείμενη νομοθεσία,
6. στον βαθμό που απαιτείται για να συμμορφώνονται με την εφαρμοστέα εθνική ή ενωσιακή ρύθμιση, όπως τον Κανονισμό (ΕΕ) 1227/2011,
7. στον βαθμό που διατάσσεται από ένα δικαστήριο, διαιτητή ή διοικητικό δικαστήριο ή απαιτείται από εμπειρογνώμονα κατά τη διάρκεια διαδικασίας ενώπιόν του, στην οποία ο αποδέκτης είναι μέρος,
8. εφόσον απαιτηθεί από τον αρμόδιο Διαχειριστή του ΕΣΦΑ για την ορθή εκπλήρωση της αποστολής του και των υποχρεώσεών του, σύμφωνα με την ισχύουσα νομοθεσία και τον Κανονισμό, είτε από τον ίδιο είτε μέσω αντιπροσώπων ή συμβούλων, ή
9. εφόσον απαιτείται για την απόκτηση αδειών ή εγκρίσεων από τις Αρμόδιες Αρχές,
10. εφόσον απαιτείται για τον έλεγχο από τον ΔΕΣΦΑ της εκπλήρωσης υποχρεώσεων που προβλέπονται από τον Κανονισμό (ΕΕ) 312/2014 σε σχέση με συγκεκριμένα Βραχυπρόθεσμα Τυποποιημένα Προϊόντα.
11. Επιπλέον, οι υποχρεώσεις που απορρέουν από την παρούσα υποενότητα 3.1.4 δεν εφαρμόζονται:
12. εάν το μέρος που λαμβάνει την πληροφορία μπορεί να αποδείξει ότι κατά τη χρονική στιγμή της γνωστοποίησης, οι πληροφορίες αυτές ήταν ήδη διαθέσιμες στο κοινό,
13. εάν το μέρος που λαμβάνει την πληροφορία προσκομίσει απόδειξη ότι, από τη στιγμή της κοινοποίησης, οι εν λόγω πληροφορίες έχουν νομίμως ληφθεί από τρίτο μέρος ή έχουν καταστεί διαθέσιμες στο κοινό,
14. σε εμπιστευτικές πληροφορίες που γνωστοποιούνται, σύμφωνα με τις νομικές και κανονιστικές ρυθμίσεις, σε ενσωματωμένη μορφή από την οποία κανένα πληροφοριακό στοιχείο που αφορά σε κάποιο συγκεκριμένο Συμμετέχοντα δεν μπορεί να συναχθεί,
15. σε πληροφορίες των οποίων η δημοσίευση προβλέπεται ρητά από τον Κανονισμό και την κείμενη νομοθεσία.
16. Η απόκτηση της ιδιότητας του Συμμετέχοντος και η ανταλλαγή εμπιστευτικών πληροφοριών δεν θεμελιώνουν οποιοδήποτε δικαίωμα σε διπλώματα ευρεσιτεχνίας, γνώση ή οποιαδήποτε μορφή πνευματικής ιδιοκτησίας όσον αφορά τις πληροφορίες ή τα εργαλεία που τίθενται στη διάθεση ή αποστέλλονται από ένα συμβαλλόμενο μέρος στο άλλο δυνάμει του Κανονισμού.

## Χρήση Δεδομένων

### Κατηγορίες δεδομένων του ΕΧΕ

1. Στο πλαίσιο της λειτουργίας του Βάθρου Εμπορίας, το ΕΧΕ επεξεργάζεται τις ακόλουθες κατηγορίες Δεδομένων:
2. Δεδομένα Συμμετοχής, τα οποία αφορούν στις ακόλουθες κατηγορίες δεδομένων:
3. Απαιτούμενες πληροφορίες για την απόκτηση και διατήρηση της ιδιότητας Συμμετέχοντος,
4. Στοιχεία εξουσιοδοτημένων χρηστών για την πρόσβαση στο Σύστημα Συναλλαγών,
5. Λίστα των Πιστοποιημένων Διαπραγματευτών.
6. Δεδομένα Συναλλαγών, τα οποία αφορούν ενδεικτικά στις ακόλουθες κατηγορίες δεδομένων:
7. Εντολές που έχουν υποβληθεί στο Σύστημα Συναλλαγών,
8. Βιβλία Εντολών,
9. Τιμές Εκκίνησης, Τιμές Αναφοράς, τιμές δημοπρασιών, τιμές συναλλαγών.
10. Πληροφορίες σχετικά με τις εντολές που αντιστοιχίστηκαν, ως προς την ποσότητα αντιστοίχισης και την τιμή συναλλαγής,
11. Οποιοδήποτε άλλο δεδομένο δημοσιεύεται στον ιστότοπο του ΕΧΕ και προβλέπεται από την κείμενη νομοθεσία, και
12. Δεδομένα που σχετίζονται με την εκκαθάριση και τον διακανονισμό των συναλλαγών που εκτελέστηκαν στο Βάθρο Εμπορίας του ΕΧΕ.

### Δικαιώματα ΕΧΕ σε Δεδομένα

1. Το ΕΧΕ έχει την κυριότητα των Δεδομένων της υποενότητας 3.2.1, με την εξαίρεση των Δεδομένων Συμμετοχής της υποενότητας 3.2.1 παρ.1 περ. α’ και των εντολών που έχουν υποβληθεί στο Σύστημα Συναλλαγών της υποενότητας 3.2.1 παρ. 1 περ.β’(i), των οποίων η κυριότητα ανήκει στους Συμμετέχοντες.
2. Το ΕΧΕ διατηρεί δικαίωμα χρήσης:
3. των Δεδομένων Συμμετοχής, και
4. των εντολών που έχουν υποβληθεί στο Σύστημα Συναλλαγών, σε ανώνυμη μορφή, για τους σκοπούς του Κανονισμού, συμμορφούμενο με τις διατάξεις της κείμενης νομοθεσίας.

Το ΕΧΕ λαμβάνει όλα τα απαραίτητα οργανωτικά και διαδικαστικά μέτρα και αναπτύσσει εσωτερικά τους κατάλληλους ελεγκτικούς μηχανισμούς που διασφαλίζουν την ορθή χρήση των προαναφερόμενων δεδομένων.

1. Οι πάροχοι υπηρεσιών του ΕΧΕ διατηρούν το δικαίωμα χρήσης των Δεδομένων Συναλλαγών της υποενότητας 3.2.1 παρ. 1 περ. β’, για οποιοδήποτε σκοπό σχετίζεται έμμεσα ή άμεσα με τη λειτουργία του Βάθρου Εμπορίας που διαχειρίζεται το ΕΧΕ, στο πλαίσιο του Κανονισμού.
2. Η χρήση των ως άνω Δεδομένων από το ΕΧΕ και τους παρόχους υπηρεσιών αυτού κατά περίπτωση, γίνεται με την επιφύλαξη σεβασμού του επιχειρηματικού απορρήτου.

### Όροι χρήσης Δεδομένων Συναλλαγών από τους Συμμετέχοντες

Οι Συμμετέχοντες στο ΕΧΕ δεν επιτρέπεται να αποσπάσουν και να χρησιμοποιήσουν οποιαδήποτε Δεδομένα Συναλλαγών δίχως την προηγούμενη συγκατάθεση του ΕΧΕ. Οι Συμμετέχοντες δεν επιτρέπεται να εμπορευματοποιήσουν, μεταπωλήσουν ή να δώσουν πρόσβαση στα Δεδομένα Συναλλαγών σε τρίτους χωρίς να έχουν συνάψει σχετική συμφωνία με το ΕΧΕ.

### Υποβολή Δεδομένων στις αρμόδιες αρχές

Το ΕΧΕ αναφέρει Δεδομένα της υποενότητας 3.2.1 στις αρμόδιες αρχές, σύμφωνα με τα οριζόμενα στον Κανονισμό, είτε: α) σύμφωνα με την εθνική και ενωσιακή νομοθεσία, ή/και β) κατόπιν αιτήματος των αρμόδιων αρχών που ασκούν εποπτικό έλεγχο.

### Τήρηση υποχρεώσεων ακεραιότητας αγοράς

Κάθε Συμμετέχων υποχρεούται να ενεργεί με βάση την καλή πίστη, με ειλικρίνεια, διαφάνεια, επαγγελματισμό και υπευθυνότητα, σύμφωνα με τις ορθές επιχειρηματικές πρακτικές. Κάθε Συμμετέχων αναλαμβάνει επίσης, ανά πάσα στιγμή, να διαφυλάσσει την ομαλή λειτουργία και την ακεραιότητα της αγοράς, όπως περιγράφεται στον Κανονισμό και στον Κανονισμό (ΕE) 1227/2011 για την ακεραιότητα και τη διαφάνεια στη χονδρική αγορά ενέργειας.

## Απόκτηση και διατήρηση της ιδιότητας του Συμμετέχοντος

### Προϋποθέσεις απόκτησης και διατήρησης της ιδιότητας Συμετέχοντος

1. Για την απόκτηση της ιδιότητας του Συμμετέχοντος το υποψήφιο πρόσωπο πρέπει να πληροί τις προϋποθέσεις που προβλέπονται στην κείμενη νομοθεσία και στον Κανονισμό. Οι εν λόγω προϋποθέσεις πρέπει να πληρούνται τόσο αρχικά, κατά την απόκτηση της ιδιότητας του Συμμετέχοντος, όσο και σε συνεχή βάση, καθ’ όλη τη διάρκεια συμμετοχής του.
2. Εφόσον Συμμετέχων στο Βάθρο Εμπορίας συμμετέχει υπό την ιδιότητα του Ειδικού Συμμετέχοντος, η διατήρηση της ιδιότητάς του προϋποθέτει την αδιάλειπτη συμβατική σχέση του με Χρήστη Μεταφοράς.

### Διαδικασία για την απόκτηση της ιδιότητας του Συμμετέχοντος

1. Για την απόκτηση της ιδιότητας Συμμετέχοντος το υποψήφιο πρόσωπο πρέπει να υποβάλει σχετική έγγραφη αίτηση στο ΕΧΕ.
2. Η αίτηση υποβάλλεται σε τυποποιημένο έντυπο που θέτει το ΕΧΕ στη διάθεση των ενδιαφερομένων είτε σε έγχαρτη είτε σε ηλεκτρονική μορφή. Η αίτηση πρέπει να υπογράφεται από τον νόμιμο εκπρόσωπο του υποψηφίου και να συνοδεύεται από τα απαιτούμενα δικαιολογητικά, υπέχει δε θέση υπεύθυνης δήλωσης του υποψηφίου ότι πληροί τις προϋποθέσεις για την απόκτηση της αιτούμενης ιδιότητας Συμμετέχοντος. Τα απαιτούμενα δικαιολογητικά της αίτησης και η αναλυτική διαδικασία για την απόκτηση ιδιότητας Συμμετέχοντος καθορίζονται με Απόφαση του ΕΧΕ.
3. Η υποβολή της αίτησης για την απόκτηση της ιδιότητας του Συμμετέχοντος τεκμαίρεται ως αποδοχή από το υποψήφιο πρόσωπο του συνόλου των ρυθμίσεων του Κανονισμού και των σχετικών υποχρεώσεων που αφορούν στην αιτηθείσα ιδιότητα.
4. Κατά την υποβολή της αίτησης απόκτησης ιδιότητας Συμμετέχοντος, ο υποψήφιος συνυποβάλλει και τη σχετική απόδειξη πληρωμής του ισχύοντος παραβόλου αίτησης.
5. Ο υποψήφιος υποβάλλει στο ΕΧΕ, ως συνοδευτικό της αίτησης, σχετικό υπόμνημα στο οποίο περιγράφει τους όρους λειτουργίας του ως Συμμετέχοντος. Στο υπόμνημα αυτό θα γίνεται ιδίως αναφορά στην οργανωτική, λειτουργική και τεχνοοικονομική υποδομή και επάρκεια, στους μηχανισμούς και στις διαδικασίες διαπραγμάτευσης, εκκαθάρισης και διακανονισμού, εσωτερικού ελέγχου, διαχείρισης κινδύνου και αποτροπής σύγκρουσης συμφερόντων, όπου συντρέχει περίπτωση κατά τους όρους του παρόντος, καθώς και τους μηχανισμούς λογιστικής παρακολούθησης και απεικόνισης που θα διαθέτει για τη σχετική δραστηριοποίησή του. Το υπόμνημα μπορεί να υποβάλλεται και υπό μορφή απάντησης σε ενδεικτικό οδηγό - ερωτηματολόγιο που θέτει στη διάθεση του υποψηφίου το ΕΧΕ για τον σκοπό της διευκόλυνσης παροχής εκ μέρους του υποψηφίου στοιχείων και πληροφοριών που αφορούν τις οργανωτικές διαδικασίες του βάσει των οποίων δραστηριοποιείται ως Συμμετέχων. Ο υποψήφιος Συμμετέχων πρέπει να γνωστοποιεί, κατά την υποβολή της αίτησης, τυχόν άλλες ιδιότητές του, ενδεικτικά ως Συμμετέχων σε άλλες αγορές ή χρηματιστήρια, και να παρέχει στο ΕΧΕ κάθε αναγκαίο στοιχείο και πληροφορία που αφορά στις ιδιότητες αυτές. Το ΕΧΕ μπορεί να ζητά στοιχεία και πληροφορίες από τους παραπάνω φορείς και τις Αρμόδιες Αρχές του υποψηφίου στο πλαίσιο συγκέντρωσης και επαλήθευσης κρίσιμων για τον έλεγχο της αίτησης στοιχείων.
6. Το ΕΧΕ δικαιούται να δημοσιοποιεί το γεγονός της υποβολής της αίτησης και να καθιστά δημόσια γνωστή την ταυτότητα του υποψηφίου.
7. Κατά τον έλεγχο των υποβληθέντων από τον υποψήφιο Συμμετέχοντα στοιχείων το ΕΧΕ δικαιούται, πέραν των παραπάνω δικαιολογητικών, να ζητά κάθε άλλο πρόσθετο ή συμπληρωματικό έγγραφο ή πληροφορία που το ΕΧΕ κρίνει αναγκαία για την εξέταση της αίτησης ή την επιβεβαίωση των υποβληθέντων ή και την αυτοπρόσωπη παράσταση ενώπιον των εκπροσώπων ή υπαλλήλων της αιτούσας, ιδίως αυτών που προτίθενται να ασκήσουν καθήκοντα Πιστοποιημένου Διαπραγματευτή.
8. Το ΕΧΕ δύναται προκειμένου να ελέγξει την ικανότητα και ετοιμότητα του υποψηφίου να ζητά τη συμμετοχή του σε εικονικές συνεδριάσεις (mock trading) ή σε άλλα σενάρια προσομοίωσης των πραγματικών συνθηκών διαπραγμάτευσης ή και εκκαθάρισης.
9. Tο ΕΧΕ εγκρίνει ή απορρίπτει την αίτηση του υποψήφιου Συμμετέχοντος με αιτιολογημένη απόφαση.
10. Το ΕΧΕ απορρίπτει την αίτηση του υποψηφίου Συμμετέχοντος με αιτιολογημένη απόφαση, ιδίως στις ακόλουθες περιπτώσεις:
11. όταν ο υποψήφιος δεν έχει υποβάλει δεόντως συμπληρωμένη και υπογεγραμμένη αίτηση απόκτησης ιδιότητας Συμμετέχοντος και τα σχετικά με αυτή έγγραφα στο φάκελο αίτησης,
12. το ΕΧΕ έχει στο παρελθόν διαγράψει τον υποψήφιο από Συμμετέχοντα ως αποτέλεσμα παραβίασης κανονιστικών ρυθμίσεων και συμφωνιών με αυτόν, σύμφωνα με τις προβλέψεις της ενότητας 3.6, εκτός εάν οι περιστάσεις που οδήγησαν στη διαγραφή έχουν παύσει να υφίστανται ή το ΕΧΕ έχει ευλόγως πειστεί ότι η παραβίαση δεν θα επαναληφθεί,
13. εάν η αποδοχή της αίτησης απόκτησης ιδιότητας Συμμετέχοντος θα προκαλούσε την παραβίαση εκ μέρους του ΕΧΕ οποιουδήποτε όρου οποιασδήποτε υποχρεωτικής νομικής ή κανονιστικής υποχρέωσης,
14. εάν οποιαδήποτε από τις δηλώσεις του υποψήφιου είναι ανακριβής ή ψευδής, ή
15. έχει ληξιπρόθεσμες υποχρεώσεις πληρωμής έναντι του ΕΧΕ.
16. Το ΕΧΕ μπορεί να αναβάλει την έκδοση απόφασης επί της αίτησης, εάν τα στοιχεία που προσκομίστηκαν από τον υποψήφιο δεν είναι επαρκή ή επαρκώς τεκμηριωμένα για την κρίση της αίτησης. Η αίτηση θεωρείται απορριφθείσα εάν ο υποψήφιος δεν προσκομίσει εντός του χρόνου της αναβολής τα σχετικώς ζητηθέντα από το ΕΧΕ στοιχεία. Η απόφαση του ΕΧΕ κοινοποιείται στον υποψήφιο Συμμετέχοντα χωρίς υπαίτια καθυστέρηση. Απορριπτική απόφαση του ΕΧΕ επί αίτησης για την απόκτηση της ιδιότητας του Συμμετέχοντος υπόκειται σε επανέλεγχο από το ΕΧΕ μετά από αίτημα του υποψηφίου εφαρμοζομένων στην περίπτωση αυτή αναλόγως των διατάξεων της ενότητας 3.3. Το ΕΧΕ μπορεί να καθορίζει κάθε τεχνικό θέμα και αναγκαία λεπτομέρεια με Απόφασή του.
17. Το ΕΧΕ ενημερώνει τη ΡΑΕ, τον ΔΕΣΦΑ και την EnExClear κατά περίπτωση σχετικά με την απόρριψη υποβληθείσας αίτησης απόκτησης ιδιότητας Συμμετέχοντος και τους λόγους απόρριψης αυτής.
18. Με την έγκριση της αίτησης απόκτησης ιδιότητας Συμμετέχοντος το ΕΧΕ εκδίδει σχετική βεβαίωση εγγραφής Συμμετέχοντος, την οποία αποστέλλει στον αιτούντα και κοινοποιεί στη ΡΑΕ, στον ΔΕΣΦΑ και στην EnExClear κατά περίπτωση χωρίς αδικαιολόγητη καθυστέρηση.
19. Με την έκδοση της βεβαίωσης εγγραφής Συμμετέχοντος και την πλήρωση των όρων ενεργοποίησης του Συμμετέχοντος, όπως καθορίζονται με σχετική Απόφαση του ΕΧΕ, ο Συμμετέχων μπορεί να ενεργοποιήσει την ιδιότητά του για τη συμμετοχή του στο Βάθρο Εμπορίας του ΕΧΕ. Κάθε όρος αναφορικά με την ενεργοποίησή του ως Συμμετέχοντος και την εν γένει λειτουργία του υπό την ιδιότητα αυτή εξειδικεύεται με Απόφαση του ΕΧΕ και τους ειδικούς όρους που περιλαμβάνονται στην αίτηση στους οποίους ο Συμμετέχων προσχωρεί από και δια της υποβολής της στο ΕΧΕ.
20. Με την απόκτηση της ιδιότητας του Συμμετέχοντος και για την ενεργοποίησή του, ο Συμμετέχων υποχρεούται εντός πέντε (5) εργάσιμων ημερών να καταβάλει στο ΕΧΕ τις συνδρομές και χρεώσεις όπως καθορίζονται με βάση την υποενότητα 3.3.6.

### Οργανωτικές απαιτήσεις

1. Οι Συμμετέχοντες οφείλουν να διαθέτουν κατάλληλη οργανωτική, λειτουργική και τεχνοοικονομική υποδομή και επάρκεια και κατάλληλους μηχανισμούς ελέγχου και ασφαλείας στον τομέα ηλεκτρονικής επεξεργασίας δεδομένων και εσωτερικού ελέγχου για τον σκοπό της συμμετοχής τους στο Βάθρο Εμπορίας και ιδίως για:
2. την αποτελεσματική διαχείριση των κινδύνων που αναλαμβάνουν από τη δραστηριοποίησή τους στο Βάθρο Εμπορίας και την εκπλήρωση των αντιστοίχων υποχρεώσεών τους,
3. την παρακολούθηση της ομαλής εκκαθάρισης των συναλλαγών που καταρτίζουν και την εκπλήρωση των υποχρεώσεων που αναλαμβάνουν σε σχέση με την εκκαθάριση των συναλλαγών, όπου συντρέχει περίπτωση,
4. τον περιορισμό του κινδύνου εμπλοκής σε κάθε καταχρηστική και βλάπτουσα την αγορά συμπεριφορά,
5. την αποτελεσματική παρακολούθηση, διαχείριση και εκπλήρωση, κατά περίπτωση, των υποχρεώσεών τους προς τις Αρμόδιες Αρχές, το EXE, την EnExClear και τα πάσης φύσεως συστήματα και φορείς συναλλαγών και εκκαθάρισης που συνδέονται με το Βάθρο Εμπορίας.
6. Οι Συμμετέχοντες οφείλουν να τηρούν τις διαδικασίες δοκιμών που θέτει το ΕΧΕ σύμφωνα με τις κείμενες διατάξεις και τους όρους του Κανονισμού ώστε να διασφαλίζεται ότι η βασική λειτουργία του συστήματος, του αλγορίθμου και της στρατηγικής συναλλαγών του Συμμετέχοντος συμμορφώνεται με τις προϋποθέσεις λειτουργίας του Συστήματος Συναλλαγών. Οι Συμμετέχοντες οφείλουν επίσης να πιστοποιούν στο ΕΧΕ ότι οι αλγόριθμοι τους οποίους χρησιμοποιούν έχουν υποβληθεί σε δοκιμή ώστε να μην συμβάλλουν ή να μη δημιουργούν συνθήκες μη εύρυθμης διεξαγωγής συναλλαγών πριν από τη χρησιμοποίηση ή τη σημαντική αναβάθμιση ενός αλγορίθμου συναλλαγών ή μιας στρατηγικής συναλλαγών και να εξηγούν τα μέσα που χρησιμοποιήθηκαν για τις εν λόγω δοκιμές.
7. Το ΕΧΕ τηρεί για πέντε (5) έτη κατ’ ελάχιστον αρχεία των όρων και των διαδικασιών διενέργειας της αξιολόγησης δέουσας επιμέλειας, των κριτηρίων και των διαδικασιών επιβολής μέτρων κατά των Συμμετεχόντων σύμφωνα με το Κεφάλαιο 5, της αρχικής αξιολόγησης δέουσας επιμέλειας των Συμμετεχόντων του, ενδεχόμενων συμπληρωματικών αξιολογήσεων και μέτρων που επιβλήθηκαν στους εν λόγω Συμμετέχοντες σύμφωνα με τους όρους του Κεφαλαίου 5.
8. Το ΕΧΕ μπορεί με Απόφαση να εξειδικεύει τις οργανωτικές απαιτήσεις που πρέπει να πληρούν οι Συμμετέχοντες σύμφωνα με τις προηγούμενες παραγράφους.

### Επαγγελματική επάρκεια

1. Ο Συμμετέχων οφείλει να έχει διορίσει, για τη συμμετοχή του στο Σύστημα Συναλλαγών έναν (1) τουλάχιστον Πιστοποιημένο Διαπραγματευτή. Επίσης, οφείλει σε κάθε περίπτωση να έχει επαρκή αριθμό Πιστοποιημένων Διαπραγματευτών λαμβανομένων υπόψη του φάσματος των συναλλαγών που θα διενεργεί και των υποχρεώσεών του για τήρηση κανόνων επαγγελματικής συμπεριφοράς σύμφωνα με τις κείμενες διατάξεις.
2. Ο Συμμετέχων οφείλει να εξασφαλίζει την παρουσία του Πιστοποιημένου Διαπραγματευτή για τις ανάγκες εισαγωγής εντολών και διενέργειας συναλλαγών κατά τις συνεδριάσεις του ΕΧΕ ως και τον τρόπο αναπλήρωσής του σε περίπτωση απουσίας ή κωλύματός του. Η αναπλήρωση μπορεί να γίνει μόνο από πρόσωπο που έχει την παραπάνω ιδιότητα.
3. Για την άσκηση καθηκόντων Πιστοποιημένου Διαπραγματευτή το υποψήφιο πρόσωπο πρέπει να πληροί τις προϋποθέσεις επαγγελματικής επάρκειας που θέτει το EXE με Απόφαση. Η επαγγελματική επάρκεια συνίσταται στην ύπαρξη των απαιτούμενων εχεγγύων γνωστικής επάρκειας ως προς τους κανονισμούς και τις τεχνικές διαδικασίες που διέπουν κάθε φορά τη λειτουργία του ΕΧΕ και του Συστήματος Συναλλαγών.
4. Οι Συμμετέχοντες οφείλουν να δηλώνουν στο ΕΧΕ τα στοιχεία των Πιστοποιημένων Διαπραγματευτών ως και κάθε μεταβολή των στοιχείων αυτών.
5. Οι Πιστοποιημένοι Διαπραγματευτές των Συμμετεχόντων οφείλουν ως προς τις συναλλαγές που διενεργούν, να παρέχουν στο ΕΧΕ και στις Αρμόδιες Αρχές κάθε στοιχείο και πληροφορία σε πρώτη ζήτηση.
6. Ο Συμμετέχων οφείλει να δηλώνει στο ΕΧΕ τα εξουσιοδοτημένα πρόσωπα επιχειρησιακής επικοινωνίας σύμφωνα με τις εφαρμοστέες προϋποθέσεις του Κανονισμού καθώς και του Κανονισμού της EnExClear.

### Εκκαθάριση και διακανονισμός των συναλλαγών

1. Οι Συμμετέχοντες θα πρέπει είτε να ενεργούν ως Άμεσα Εκκαθαριστικά Μέλη στο σύστημα της EnExClear μέσω του οποίου εκκαθαρίζονται οι συναλλαγές του Συστήματος Συναλλαγών, είτε να έχουν αναθέσει την εκκαθάριση των συναλλαγών σε πιστωτικό ίδρυμα ή ΕΠΕΥ που λειτουργεί ως Γενικό Εκκαθαριστικό Μέλος, σύμφωνα με τα προβλεπόμενα στον Κανονισμό της EnExClear.
2. Ο Συμμετέχων ενεργεί ως:
3. Άμεσο Εκκαθαριστικό Μέλος, όταν εκκαθαρίζει μόνο τις συναλλαγές που καταρτίζει ο ίδιος ως Συμμετέχων στο Βάθρο Εμπορίας.
4. Μη Εκκαθαριστικό Μέλος, όταν δεν έχει την ιδιότητα του Άμεσου Εκκαθαριστικού Μέλους και αναθέτει την εκκαθάριση των συναλλαγών σε ένα τουλάχιστον Γενικό Εκκαθαριστικό Μέλος, ήτοι σε Εκκαθαριστικό Μέλος που δικαιούται να εκκαθαρίζει συναλλαγές άλλων Συμμετεχόντων του Βάθρου Εμπορίας.
5. Η ανάθεση της εκκαθάρισης των συναλλαγών Συμμετέχοντος σε Γενικό Εκκαθαριστικό Μέλος είναι υποχρεωτική εφόσον ο Συμμετέχων ενεργεί ως Μη Εκκαθαριστικό Μέλος. Η εκκαθάριση μπορεί να ανατίθεται σε ένα ή και περισσότερα Γενικά Εκκαθαριστικά Μέλη.
6. Ο Συμμετέχων οφείλει να συμμορφώνεται προς τις υποχρεώσεις του έναντι των σχετικών συστημάτων της EnExClear σύμφωνα με τα προβλεπόμενα στον Κανονισμό και στον Κανονισμό της EnExClear.

### Συνδρομές και χρεώσεις

1. Για την απόκτηση της ιδιότητας του Συμμετέχοντος και τη συμμετοχή τους στο Σύστημα Συναλλαγών, οι Συμμετέχοντες καταβάλλουν τις χρεώσεις που καθορίζονται με Απόφαση του ΕΧΕ.
2. Σύμφωνα με την ανωτέρω Απόφαση ΕΧΕ οι χρεώσεις μπορεί να διαφοροποιούνται, ενδεικτικά ανάλογα με την ιδιότητα του Συμμετέχοντος ή με το εάν συμμετέχει στην εκκαθάριση των συναλλαγών.

### Επικοινωνία με τους Συμμετέχοντες

1. Η επικοινωνία μεταξύ του ΕΧΕ και των Συμμετεχόντων πραγματοποιείται εγγράφως (ταχυδρομικά ή με ηλεκτρονικό ταχυδρομείο), εκτός αν ορίζεται διαφορετικά στον Κανονισμό.
2. Διεύθυνση του Συμμετέχοντος για την επικοινωνία του με το ΕΧΕ είναι αυτή που ο Συμμετέχων έχει καθορίσει στην αίτησή του για την απόκτηση της σχετικής ιδιότητας. Κάθε αλλαγή διεύθυνσης του Συμμετέχοντος γνωστοποιείται εγγράφως στο ΕΧΕ σύμφωνα με τις διαδικασίες του.
3. Οι Συμμετέχοντες οφείλουν να ενημερώνουν το ΕΧΕ εάν υπάρξει οποιαδήποτε αλλαγή στα στοιχεία επικοινωνίας που έχουν δηλώσει στο ΕΧΕ σύμφωνα με τις διατάξεις του Κανονισμού πριν οι αλλαγές αυτές τεθούν σε ισχύ, και όταν αυτό δεν είναι δυνατό χωρίς καθυστέρηση, αμέσως μόλις ο Συμμετέχων λάβει γνώση της αλλαγής.
4. Το ΕΧΕ διατηρεί το δικαίωμα να διενεργεί περιοδικές επικαιροποιήσεις των στοιχείων επικοινωνίας των Συμμετεχόντων του.
5. Το ΕΧΕ δύναται με Απόφασή του να εξειδικεύει τις διαδικασίες και τα μέσα επικοινωνίας των Συμμετεχόντων του με αυτό, θέτοντας ειδικά κριτήρια ανάλογα με την ιδιότητα του Συμμετέχοντος ή του Παρόχου Ρευστότητας ή των υποψηφίων προς κτήση των σχετικών ιδιοτήτων, τις αρμοδιότητες των υπευθύνων επικοινωνίας του Συμμετέχοντος και των θεμάτων που χειρίζονται σε σχέση με την ιδιότητα του Συμμετέχοντος, ως και κάθε άλλο θέμα και σχετική τεχνική λεπτομέρεια που αφορά τις διαδικασίες αυτές. Η επικοινωνία του Συμμετέχοντος με το ΕΧΕ θεωρείται δεσμευτική και παράγει τα έννομα αποτελέσματά της, μόνο εφόσον διενεργείται από τον υπεύθυνο επικοινωνίας του Συμμετέχοντος, όπως καθορίζεται κατά περίπτωση ανάλογα με τις αρμοδιότητες που ασκεί ο Συμμετέχων.
6. Για την επικοινωνία τους με το ΕΧΕ οι Συμμετέχοντες θα πρέπει να απευθύνονται στα καθ’ ύλην αρμόδια όργανα του ΕΧΕ, όπως αυτά ανακοινώνονται κάθε φορά στην ιστοσελίδα του.

### Μητρώο Συμμετεχόντων

1. Το ΕΧΕ τηρεί ηλεκτρονικό Μητρώο Συμμετεχόντων, όπου καταγράφει όλα τα στοιχεία αυτών που ζητούνται από το ΕΧΕ όπως ενδεικτικά, την επωνυμία, την έδρα, την ιδιότητα Συμμετέχοντος ανά περίπτωση κατά την υποενότητα 3.1.1 (2), , τα στοιχεία που αφορούν τον Χρήστη Μεταφοράς με τον οποίο ο Ειδικός Συμμετέχων έχει συμβληθεί σε περίπτωση Ειδικού Συμμετέχοντος, τα στοιχεία νόμιμων εκπροσώπων, τα στοιχεία των Πιστοποιημένων Διαπραγματευτών που ο Συμμετέχων έχει δηλώσει στο ΕΧΕ ως υπευθύνους διαπραγμάτευσης, την ημερομηνία κτήσης και απώλειας της ιδιότητας Συμμετέχοντος ή Παρόχου Ρευστότητας.
2. Το ΕΧΕ τηρεί ξεχωριστό Μητρώο με τους Πιστοποιημένους Διαπραγματευτές.
3. Το ΕΧΕ δημοσιοποιεί στην ιστοσελίδα του κατάλογο των Συμμετεχόντων προς ενημέρωση της αγοράς.
4. Το ΕΧΕ δεν ευθύνεται για την πληρότητα, ορθότητα και αλήθεια των παραπάνω στοιχείων που του παρέχονται από τους Συμμετέχοντες. Οι Συμμετέχοντες φέρουν προς τούτο αποκλειστική ευθύνη.

### Αρχεία συνδιαλέξεων

1. Το ΕΧΕ μπορεί να εγκαθιστά, σύμφωνα με τις κείμενες διατάξεις περί προστασίας δεδομένων προσωπικού χαρακτήρα, ειδικό σύστημα καταγραφής των συνδιαλέξεων προς διευκόλυνση των λειτουργιών του ως διαχειριστή του Βάθρου Εμπορίας.
2. Στην παρούσα διάταξη προσχωρούν, σύμφωνα με τα προβλεπόμενα στο Πεδίο Εφαρμογής του Κανονισμού, οι Συμμετέχοντες, ως και κάθε άλλο πρόσωπο στο οποίο αφορά ο Κανονισμός. Τα τηρούμενα στο ΕΧΕ αρχεία καταγραφής συνδιαλέξεων έχουν πλήρη αποδεικτική δύναμη στις μεταξύ του ΕΧΕ και των παραπάνω προσώπων σχέσεις, επιτρεπόμενης ανταπόδειξης.
3. Το ΕΧΕ με Απόφαση μπορεί να εξειδικεύει κάθε τεχνικό θέμα και αναγκαία λεπτομέρεια για την εφαρμογή των παραπάνω διατάξεων.

## Πάροχος Ρευστότητας

### Προϋποθέσεις για την απόκτηση και διατήρηση της ιδιότητας του Παρόχου Ρευστότητας

1. Η ιδιότητα του Παρόχου Ρευστότητας αποκτάται ανά Προϊόν, μετά από έγκριση του ΕΧΕ, η οποία γνωστοποιείται στη ΡΑΕ. Το ΕΧΕ καθορίζει με τις Αποφάσεις του τους όρους συμμετοχής στη διαπραγμάτευση για την παροχή ρευστότητας. Με την υποβολή από τον Συμμετέχοντα της αίτησης στο ΕΧΕ για την απόκτηση της ιδιότητας του Παρόχου Ρευστότητας και την έγκριση αυτής από το ΕΧΕ σύμφωνα με τους όρους του Κανονισμού και της σχετικής Απόφασης ΕΧΕ, ο Συμμετέχων προσχωρεί στους όρους της αιτηθείσας συμμετοχής στη διαπραγμάτευση ως Πάροχος Ρευστότητας, όπως ορίζεται στον Κανονισμό και στις σχετικές Αποφάσεις του ΕΧΕ.
2. Για τη λειτουργία του Συμμετέχοντος ως Παρόχου Ρευστότητας ο Συμμετέχων θα πρέπει να απασχολεί τουλάχιστον έναν Πιστοποιημένο Διαπραγματευτή, ο οποίος θα εκπληρώνει τις υποχρεώσεις παροχής ρευστότητας τηρουμένων των σχετικών Αποφάσεων του ΕΧΕ. Ο Πιστοποιημένος Διαπραγματευτής μπορεί πέραν των ανωτέρω υποχρεώσεων να διενεργεί για τον Συμμετέχοντα συναλλαγές για ίδιο λογαριασμό επί Προϊόντων του Βάθρου Εμπορίας ανάλογα με τις ανάγκες του.
3. Ο Συμμετέχων θα πρέπει να τεκμηριώνει με συμπληρωτικό υπόμνημα που καταθέτει στο ΕΧΕ, επιπλέον αυτού της παρ. 5 της υποενότητας 3.3.2, τα θέματα λειτουργίας του ως Παρόχου Ρευστότητας, την επάρκειά του ως και τις ειδικότερες οργανωτικές ρυθμίσεις και ρυθμίσεις διαχείρισης κινδύνου που διαθέτει για την κάλυψη των καθηκόντων του. Το συμπληρωματικό υπόμνημα μπορεί να κατατίθεται ως απάντηση σε οδηγό – ερωτηματολόγιο που θέτει το ΕΧΕ στη διάθεση του υποψηφίου προς διευκόλυνση αυτού.
4. Με Απόφαση του ΕΧΕ μπορεί να εξειδικεύονται οι προϋποθέσεις για την απόκτηση και τη διατήρηση της ιδιότητας του Παρόχου Ρευστότητας.

### Ελάχιστη διάρκεια λειτουργίας του Παρόχου Ρευστότητας

1. Η ιδιότητα του Παρόχου Ρευστότητας διατηρείται κατ’ ελάχιστον για ένα έτος. Μετά την πάροδο του ως άνω χρονικού διαστήματος, η διάρκεια της διαπραγμάτευσης από Πάροχο Ρευστότητας στο σχετικό Προϊόν ανανεώνεται αυτόματα για χρονικό διάστημα ενός έτους κάθε φορά.
2. Ο Πάροχος Ρευστότητας υποχρεούται να γνωστοποιεί στο ΕΧΕ κάθε μεταβολή των δηλωθέντων κατά την αρχική έγκριση στοιχείων του.

### Παρακολούθηση της διαπραγμάτευσης από Πάροχο Ρευστότητας

1. Ο Πάροχος Ρευστότητας οφείλει να συμμορφώνεται καθ’ όλη τη διάρκεια της διαπραγμάτευσης που διενεργεί υπό την ιδιότητα αυτή προς τις διατάξεις του Κανονισμού.
2. Τα αρμόδια όργανα του ΕΧΕ παρακολουθούν σε συνεχή βάση τη διενέργεια συναλλαγών του Συμμετέχοντος ως Παρόχου Ρευστότητας σύμφωνα με τον Κανονισμό.
3. Ο Πάροχος Ρευστότητας οφείλει να αιτιολογεί στα αρμόδια όργανα του ΕΧΕ και στη ΡΑΕ, εφόσον του ζητηθεί, κάθε σημαντική διακύμανση τιμής Προϊόντος, για το οποίο έχει αναλάβει τη διαπραγμάτευση ως Πάροχος Ρευστότητας, ως και κάθε άλλο στοιχείο σχετικό με την διαπραγμάτευση αυτή.

### Διαφάνεια διαπραγμάτευσης από Πάροχο Ρευστότητας

1. Εκτός από τα βιβλία και στοιχεία που οφείλουν να τηρούν οι Συμμετέχοντες σύμφωνα με τις κείμενες διατάξεις, ο Πάροχος Ρευστότητας τηρεί για κάθε Προϊόν, για το οποίο ενεργεί υπό την ιδιότητα αυτή, σε ηλεκτρονική μορφή αρχείο στο οποίο καταχωρεί ημερησίως τα ακόλουθα στοιχεία:
2. πλήρη στοιχεία των συναλλαγών που διενεργεί,
3. αρχείο ανεκτέλεστων εντολών που καταχωρεί στο Σύστημα Συναλλαγών στο πλαίσιο αυτό.
4. Ο Συμμετέχων ως Πάροχος Ρευστότητας οφείλει να τηρεί τα παραπάνω στοιχεία για πέντε (5) τουλάχιστον έτη, θέτει δε τα στοιχεία αυτά σε πρώτη ζήτηση στη διάθεση της ΡΑΕ και του ΕΧΕ. Η παραπάνω υποχρέωση ισχύει και στην περίπτωση παύσης της λειτουργίας του Συμμετέχοντος ως Παρόχου Ρευστότητας.
5. Το ΕΧΕ μπορεί με Απόφασή του να εξειδικεύει τον τρόπο τήρησης, τη μορφή και το ειδικότερο περιεχόμενο των στοιχείων που είναι υποχρεωμένοι να τηρούν οι Πάροχοι Ρευστότητας.

### Αξιολόγηση των Παρόχων Ρευστότητας

1. Το ΕΧΕ μπορεί με Απόφασή του να θέτει ειδική διαδικασία για την αξιολόγηση των Παρόχων Ρευστότητας και να εξειδικεύει ή διευκρινίζει τα κριτήρια αξιολόγησης. Με τη σχετική Απόφαση καθορίζεται επίσης και ο τρόπος δημοσιοποίησης στο ευρύ κοινό των διαδικασιών και αποτελεσμάτων της αξιολόγησης.
2. Το ΕΧΕ μπορεί να λαμβάνει υπόψη για την αξιολόγηση αυτή ενδεικτικά τα ακόλουθα κριτήρια:
3. τον χρόνο παροχής εντολών αγοράς και πώλησης,
4. τις τιμές αγοράς και πώλησης ως και το μέσο άνοιγμα αυτών (spread) όπου αυτό βρίσκει εφαρμογή,
5. τον όγκο των εντολών αγοράς και πώλησης,
6. τον όγκο των συναλλαγών που διενήργησε ο Πάροχος Ρευστότητας υπό την ιδιότητά του αυτή.

### Δημοσιεύσεις

Το ΕΧΕ δημοσιεύει στον διαδικτυακό τόπο του την έναρξη, ανανέωση, αναστολή ή παύση της διαπραγμάτευσης ως προς κάθε Πάροχο Ρευστότητας.

## Τεχνικές διαδικασίες πρόσβασης

### Σύνδεση με το Σύστημα Συναλλαγών

1. Για την πρόσβαση των Συμμετεχόντων στο Σύστημα Συναλλαγών, το ΕΧΕ συμβάλλει ώστε να προμηθεύει τους Συμμετέχοντές του με τις κατάλληλες, αξιόπιστες εφαρμογές όπως επίσης και να διαθέτει τις τεχνικές προδιαγραφές για την ανάπτυξη των δικών τους συστημάτων.
2. Για τη σύνδεση μέσω λογισμικού που διαθέτει το ΕΧΕ, ο Συμμετέχων οφείλει να υποβάλει στο ΕΧΕ αίτηση σε τυποποιημένη μορφή που χορηγεί το ΕΧΕ, με την οποία θα αιτείται τη λήψη άδειας χρήσης αυτού.
3. Το EXE μπορεί να επιτρέπει στους Συμμετέχοντες τη χρήση λογισμικού που παρέχουν τρίτοι προμηθευτές, εφόσον είναι συμβατό με τις τεχνικές προδιαγραφές του EXE.
4. Σε σχέση με τη χρήση των υπηρεσιών σύνδεσης που παρέχει το ΕΧΕ ο Συμμετέχων έχει τις εξής υποχρεώσεις:
5. Να προμηθευθεί με έξοδά του τον απαιτούμενο τεχνολογικό και λοιπό εξοπλισμό και να διασφαλίσει κατάλληλους χώρους για την εγκατάστασή του, βάσει των τεχνικών προδιαγραφών που θέτει το EXE.
6. Να διαθέτει έναν τεχνικό, που θα είναι υπεύθυνος για την επικοινωνία με το EXE και την παρακολούθηση των θεμάτων που αφορούν τη σύνδεση του Συμμετέχοντος.
7. Να διασφαλίζει ότι, κατά τον χρόνο που ορίζεται από το EXE, ο τεχνικός θα βρίσκεται σε ετοιμότητα στις εγκαταστάσεις του Συμμετέχοντος.
8. Να λαμβάνει τα ενδεδειγμένα μέτρα για την αποτροπή ή τον εντοπισμό δραστηριοτήτων που συνιστούν απαγορευμένη χρήση σύμφωνα με τις τεχνικές προδιαγραφές του EXE.
9. Να διατηρεί σε καλή κατάσταση τον τεχνικό εξοπλισμό και το λογισμικό που του παρέχει το EXE, να μην παρεμβαίνει σε αυτό χωρίς προηγούμενη άδεια του EXE και να σέβεται τα δικαιώματα του EXE επ’ αυτών.
10. Το ΕΧΕ δικαιούται με Απόφασή του να διακόπτει τη σύνδεση του Συμμετέχοντος εφόσον συντρέχουν έκτακτοι λόγοι τεχνικής δυσλειτουργίας του Συστήματος Συναλλαγών ή ο Συμμετέχων δεν συμμορφώνεται προς τις τεχνικές προδιαγραφές και υποδείξεις του ΕΧΕ ή διαπιστώσει ότι γίνεται μη εξουσιοδοτημένη χρήση της σύνδεσης του Συμμετέχοντος ή συντρέχει άλλος λόγος επιβολής μέτρων σύμφωνα με το Κεφάλαιο 5.
11. Το ΕΧΕ τηρεί αρχεία σχετικά με την πρόσβαση των Συμμετεχόντων.

### Εξουσιοδοτημένοι χρήστες

1. Πρόσβαση στο Σύστημα Συναλλαγών για την εισαγωγή εντολών μέσω αυτών προς διενέργεια συναλλαγών επιτρέπεται μόνο σε εξουσιοδοτημένους από το Συμμετέχοντα χρήστες που είναι Πιστοποιημένοι Διαπραγματευτές.
2. Οι Συμμετέχοντες γνωστοποιούν στο ΕΧΕ τα στοιχεία των χρηστών τους και κάθε άλλο στοιχείο σχετικό με την πρόσβαση στο Σύστημα Συναλλαγών που το ΕΧΕ μπορεί να ορίζει με Απόφασή του, ως και κάθε μεταβολή των στοιχείων αυτών.

### Έλεγχος χρηστών

1. Οι Συμμετέχοντες οφείλουν να θέτουν ειδικές διαδικασίες εσωτερικού ελέγχου για την παρακολούθηση των εργασιών που διεξάγονται από τους χρήστες του Συστήματος Συναλλαγών.
2. Οι Συμμετέχοντες υποχρεούνται να διασφαλίσουν ότι οι χρήστες τους έχουν κατάλληλη και σύμφωνη με την ισχύουσα νομοθεσία και τον Κανονισμό πρόσβαση στο Σύστημα Συναλλαγών και είναι υπόλογοι στο ΕΧΕ για οποιαδήποτε ζημιά προκύψει από ενέργεια ή παράλειψη αυτών των χρηστών.
3. Το ΕΧΕ μπορεί να απαγορεύει την πρόσβαση χρήστη Συμμετέχοντος στο Σύστημα Συναλλαγών με αιτιολογημένη απόφαση, όταν τούτο επιβάλλεται για τη διασφάλιση της εύρυθμης λειτουργίας του Βάθρου Εμπορίας.

### Κωδικοί χρηστών

1. Για την πρόσβαση στο Σύστημα Συναλλαγών κάθε χρήστης οφείλει να λάβει από το ΕΧΕ ειδικό κωδικό που είναι μοναδικός ανά χρήστη.
2. Όλες οι εντολές Συμμετέχοντος προς διενέργεια συναλλαγών στο ΕΧΕ που διαβιβάζονται στο Σύστημα Συναλλαγών δεσμεύουν τον Συμμετέχοντα. Σε κάθε περίπτωση ο Συμμετέχων ευθύνεται για τη χρήση κωδικού από μη εξουσιοδοτημένα πρόσωπα.
3. Οι Συμμετέχοντες υποχρεούνται να ενημερώνουν άμεσα το ΕΧΕ για κάθε αλλαγή ή αφαίρεση χρήστη για οποιονδήποτε λόγο, προκειμένου το ΕΧΕ να απενεργοποιήσει οριστικά ή προσωρινά τον κωδικό του.
4. Το ΕΧΕ μπορεί να καθορίζει με Απόφασή του τον μέγιστο αριθμό χρηστών που δικαιούται να έχει κάθε Συμμετέχων χωρίς χρέωση και τις αντίστοιχες χρεώσεις-συνδρομές εγκατάστασης και λειτουργίας των συνδέσεών τους.

### Αλγοριθμικές συναλλαγές

1. Για τη δραστηριοποίηση Συμμετέχοντος μέσω Αλγοριθμικών Συναλλαγών στο ΕΧΕ, ο Συμμετέχων αιτείται τη χρήση της υπηρεσίας στο ΕΧΕ βάσει εντύπου που χορηγεί το ΕΧΕ, προσδιορίζοντας και παρέχοντας στο ΕΧΕ κάθε αναγκαίο στοιχείο και πληροφορία που του ζητείται αναφορικά με τη δραστηριοποίηση αυτή. Ο Συμμετέχων οφείλει επίσης, σε περίπτωση που η αίτησή του για χρήση Αλγοριθμικών Συναλλαγών αφορά στην εκπλήρωση από μέρους του υποχρεώσεων διαπραγμάτευσης ως Παρόχου Ρευστότητας να περιλάβει σχετική δήλωση στην αίτησή του. Στην περίπτωση αυτή, ο Συμμετέχων οφείλει να προσδιορίζει τα στοιχεία που αφορούν στη συμμετοχή του στη διαπραγμάτευση ως Παρόχου Ρευστότητας σύμφωνα με τους όρους λειτουργίας της διαπραγμάτευσης κατά τον Κανονισμό και τις σχετικές Αποφάσεις του ΕΧΕ.
2. Το ΕΧΕ κάνει αποδεκτή την αίτηση του Συμμετέχοντος για τη σχετική δραστηριοποίηση όπως υποβάλλεται σύμφωνα με την παράγραφο 1, εφόσον ο Συμμετέχων πληροί τους τεχνικούς όρους που θέτει το ΕΧΕ με Απόφασή του και ο Συμμετέχων βεβαιώσει εγγράφως προς το ΕΧΕ ότι πληροί τις προϋποθέσεις για τη δραστηριοποίηση μέσω διενέργειας Αλγοριθμικών Συναλλαγών στο ΕΧΕ σύμφωνα με τις κείμενες διατάξεις. Εάν πρόκειται για αίτηση – δήλωση συμμετοχής στη διαπραγμάτευση ως Παρόχου Ρευστότητας, το ΕΧΕ την κάνει αποδεκτή, τηρουμένων των ως άνω προϋποθέσεων.
3. Οι Συμμετέχοντες οφείλουν να εφαρμόζουν κατάλληλες διαδικασίες δοκιμαστικής λειτουργίας των αλγορίθμων με βάση το περιβάλλον που παρέχει το ΕΧΕ για τη διευκόλυνση της πραγματοποίησης των δοκιμών αυτών. Οι ως άνω διαδικασίες πρέπει να εξασφαλίζουν τηρουμένων των προδιαγραφών που μπορεί να θέτει το ΕΧΕ, ότι τα συστήματα Αλγοριθμικών Συναλλαγών δεν μπορούν να δημιουργήσουν ή να συμβάλλουν στη διαμόρφωση συνθηκών μη εύρυθμης διεξαγωγής συναλλαγών ως και να διαχειρίζονται τις συνθήκες μη εύρυθμης διεξαγωγής συναλλαγών που ανακύπτουν από αυτά τα συστήματα κατάρτισης Αλγοριθμικών Συναλλαγών, συμπεριλαμβανομένων συστημάτων για τον περιορισμό της αναλογίας ανεκτέλεστων εντολών που μπορούν να εισαχθούν στο Σύστημα Συναλλαγών από Συμμετέχοντα, προς τις συναλλαγές, συστημάτων για την επιβράδυνση της ροής των εντολών αν υπάρχει κίνδυνος για εξάντληση της χωρητικότητας του συστήματος, και συστημάτων για τον περιορισμό και την επιβολή του ελάχιστου βήματος τιμής στο οποίο μπορούν να εκτελεστούν οι συναλλαγές στο Σύστημα Συναλλαγών.
4. Οι Συμμετέχοντες οφείλουν να συμμορφώνονται με τις ειδικότερες τεχνικές απαιτήσεις που θέτει το ΕΧΕ για τη διάκριση της συναλλακτικής δραστηριότητας που αναπτύσσουν αναφορικά με τη διενέργεια Αλγοριθμικών Συναλλαγών ή τη χρήση Τεχνικής Κατάρτισης Αλγοριθμικών Συναλλαγών σε Υψηλή Συχνότητα στο ΕΧΕ, όπου συντρέχει περίπτωση. Οι Συμμετέχοντες οφείλουν να εκπληρώνουν τις σχετικές υποχρεώσεις τους σύμφωνα με τις υποδείξεις και οδηγίες του ΕΧΕ για να μπορούν να διακρίνονται από το ΕΧΕ, μέσω επισήμανσης από τους Συμμετέχοντες, οι εντολές που παράγονται μέσω συστημάτων για την κατάρτιση Αλγοριθμικών Συναλλαγών, οι διάφοροι αλγόριθμοι που χρησιμοποιούνται για τη δημιουργία των εντολών και τα σχετικά πρόσωπα που δίνουν τις εντολές αυτές με βάση τις κείμενες διατάξεις και τις ειδικότερες τεχνικές προδιαγραφές που θέτει το ΕΧΕ.
5. Οι Συμμετέχοντες θέτουν στη διάθεση του ΕΧΕ σε πρώτη ζήτηση τα αρχεία που τηρούν σύμφωνα με τις κείμενες διατάξεις αναφορικά με τις Αλγοριθμικές Συναλλαγές στο ΕΧΕ ως και την Τεχνική Κατάρτισης Αλγοριθμικών Συναλλαγών σε Υψηλή Συχνότητα που τυχόν εφαρμόζουν. Οι Συμμετέχοντες οφείλουν να εξασφαλίζουν ότι τα ως άνω τηρούμενα από αυτά αρχεία είναι επαρκή σύμφωνα με τις κείμενες διατάξεις αλλά και τις εκάστοτε υποδείξεις και τεχνικές προδιαγραφές που θέτει το ΕΧΕ για την τήρησή τους.
6. Το ΕΧΕ δικαιούται ανά πάσα στιγμή να ζητήσει στοιχεία και πληροφορίες από Συμμετέχοντα, που δραστηριοποιείται στη διενέργεια Αλγοριθμικών Συναλλαγών σύμφωνα με τις προηγούμενες υποπαραγράφους, αναφορικά με τη διενέργεια των σχετικών συναλλαγών και τα συστήματα που χρησιμοποιεί ο Συμμετέχων για τον σκοπό αυτό. Ο Συμμετέχων οφείλει να παρέχει στο ΕΧΕ τα ζητηθέντα στοιχεία αμελλητί.
7. Οι Συμμετέχοντες οφείλουν επίσης να ενημερώνουν το ΕΧΕ άμεσα και με κάθε πρόσφορο μέσο ως προς κάθε θέμα δυσλειτουργίας τους που μπορεί να δημιουργείται σε σχέση με τη διενέργεια Αλγοριθμικών Συναλλαγών από αυτά και το οποίο θα μπορούσε να θέσει σε κίνδυνο την εύρυθμη λειτουργία του Συστήματος Συναλλαγών. Οι Συμμετέχοντες οφείλουν στην περίπτωση αυτή να ενημερώνουν το ΕΧΕ για τα μέτρα που λαμβάνουν προς επίλυση του θέματος δυσλειτουργίας. Οι Συμμετέχοντες ενημερώνουν το ΕΧΕ και σε κάθε περίπτωση που θέτουν απαιτήσεις, ειδικότερες ή κατά περίπτωση, οι Αρμόδιες Αρχές ως προς τη λειτουργία τους σε σχέση με τη διενέργεια αλγοριθμικών συναλλαγών σύμφωνα με τις κείμενες διατάξεις. Η ενημέρωση που θα πρέπει να παρέχουν στην περίπτωση αυτή οι Συμμετέχοντες στο ΕΧΕ περιλαμβάνει και κάθε ενέργεια στην οποία προβαίνει ο Συμμετέχων για τις ανάγκες συμμόρφωσής τους με τις σχετικές εποπτικές απαιτήσεις.

## Υποχρεώσεις Συμμετεχόντων

### Γενικές υποχρεώσεις

1. Ο Συμμετέχων υποχρεούται καθ’ όλη τη διάρκεια ισχύος της ιδιότητάς του και μέχρι την οριστική της λήξη:
2. Να πληροί τις προϋποθέσεις που εκάστοτε ορίζονται για την απόκτηση της ιδιότητας του Συμμετέχοντος σύμφωνα με τον Κανονισμό και τις Αποφάσεις ΕΧΕ.
3. Να διασφαλίζει, σε περίπτωση που συμμετέχει στο Βάθρο Εμπορίας με την ιδιότητα του Ειδικού Συμμετέχοντος, δυνάμει σύμβασης με Χρήστη Μεταφοράς, ότι ο τελευταίος αποδέχεται i) να κοινοποιούνται στο όνομά του (μέσω Κοινοποιήσεων Συναλλαγών που αποστέλλονται στον ΔΕΣΦΑ) οι συναλλαγές που διενεργούνται από τον Ειδικό Συμμετέχοντα στο Βάθρο Εμπορίας και β) να εκπληρώνει τις σχετικές υποχρεώσεις που απορρέουν από αυτές τις Κοινοποιήσεις Συναλλαγών, όπως οι σχετικές υποχρεώσεις καθορίζονται από τον Κώδικα Διαχείρισης του ΕΣΦΑ. . Κάθε Ειδικός Συμμετέχων δύναται για τους σκοπούς του Κανονισμού να συμβάλλεται μόνο με έναν (1) Χρήστη Μεταφοράς.
4. Να γνωστοποιεί άμεσα στο ΕΧΕ κάθε μεταβολή των στοιχείων του, περιλαμβανομένων των στοιχείων της υποενότητας 3.3.8 (1), των υπευθύνων επικοινωνίας, των εξουσιοδοτημένων χρηστών, ιδίως δε, σε περίπτωση Ειδικού Συμμετέχοντος, οποιαδήποτε τροποποίηση, ως επίσης και τυχόν επικείμενη λύση της συμβατικής του σχέσης με Χρήστη Μεταφοράς τουλάχιστον 5 εργάσιμες ημέρες πριν από αυτή, την αλλαγή ή παύση χρήσης του Συστήματος Συναλλαγών από χρήστη, καθώς και τα στοιχεία ή πληροφορίες που αφορούν μεταβολή της νομικής μορφής του ή των δραστηριοτήτων του Συμμετέχοντος.
5. Να καταβάλλει τις κάθε είδους συνδρομές, έξοδα και, εν γένει, οφειλές έναντι του ΕΧΕ σύμφωνα με τους όρους και τις σχετικές διατάξεις του Κανονισμού, τη σχετική Απόφαση ΕΧΕ και των συμβάσεων που υπογράφει ο Συμμετέχων με το ΕΧΕ.
6. Να συμμορφώνεται αμέσως και πλήρως προς τις διατάξεις του Κανονισμού, των Αποφάσεων του ΕΧΕ, των συμβάσεων που υπογράφει με το ΕΧΕ και προς κάθε απόφαση ή υπόδειξη αρμοδίου οργάνου του ΕΧΕ.
7. Να τηρεί τις τεχνικές προδιαγραφές των συστημάτων πληροφορικής του ΕΧΕ και των τεχνικών προδιαγραφών και όρων που περιέχονται σε αποφάσεις ή σε συμβάσεις υπηρεσιών ΤΠΕ (Τεχνολογιών Πληροφορικής και Επικοινωνιών) που παρέχει το ΕΧΕ, των υπηρεσιών τεχνικής διασύνδεσης, και να παρέχει κάθε ζητούμενη πληροφορία που κρίνει το ΕΧΕ απαραίτητη για τη διενέργεια των ελέγχων αυτών.
8. Να τηρεί αρχεία και στοιχεία όλων των συναλλαγών του στο ΕΧΕ, των οποίων το περιεχόμενο το ΕΧΕ μπορεί να εξειδικεύει με Απόφασή του. Κάθε τέτοιο στοιχείο θα υποβάλλεται προς έλεγχο στο ΕΧΕ σε πρώτη ζήτηση και, εάν δεν τηρείται σε ευανάγνωστη ή έγχαρτη μορφή, θα πρέπει ο Συμμετέχων να μπορεί να το αναπαραγάγει σε τέτοια μορφή.
9. Να τηρεί τα βιβλία και να εκδίδει τα παραστατικά και στοιχεία που προβλέπουν οι κείμενες διατάξεις.
10. Να παρέχει τις καλύψεις που εκάστοτε απαιτούνται με βάση τις κείμενες διατάξεις ως προϋπόθεση για τη διενέργεια των ημερήσιων συναλλαγών του.
11. Να τηρεί επαρκή συστήματα εσωτερικού ελέγχου σε σχέση με τις συναλλαγές που θα διενεργεί στο ΕΧΕ και τον έλεγχο τήρησης από τον Συμμετέχοντα του Κανονισμού.
12. Να διαθέτει επαρκές προσωπικό με κατάλληλες γνώσεις και εμπειρία και ικανότητες για την εξασφάλιση της συμμόρφωσής του προς τον Κανονισμό.
13. Να εξασφαλίζει την τήρηση από τους υπαλλήλους του όλων των υποχρεώσεων που απορρέουν από τον Κανονισμό.
14. Να επιδεικνύει την επιβαλλόμενη επιμέλεια για την τήρηση, σε σχέση με τις συναλλαγές που διενεργεί στο ΕΧΕ, των κανόνων επαγγελματικής συμπεριφοράς που το διέπουν και των κανόνων για τις οργανωτικές απαιτήσεις σύμφωνα με τα προβλεπόμενα στις κείμενες διατάξεις.
15. Να διαθέτει τους κατάλληλους μηχανισμούς ελέγχων των συναλλαγών του για να διαπιστώνει κατ’ ελάχιστον ότι δεν υφίσταται μη εξουσιοδοτημένη πρόσβαση στο Σύστημα Συναλλαγών, καθώς και ότι τηρούνται οι όροι για την εισαγωγή των εντολών σύμφωνα με τον παρόντα Κανονισμό. Το ΕΧΕ με Απόφασή του δύναται να εξειδικεύει τις υποχρεώσεις όσον αφορά τους προσυναλλακτικούς και μετασυναλλακτικούς ελέγχους και, εφόσον απαιτείται, τον χρόνο εφαρμογής τους.
16. Να υποβάλλει στην ελληνική ή αγγλική γλώσσα τα έγγραφα και τις ανακοινώσεις που απευθύνει προς το ΕΧΕ, να διενεργεί τις οποιεσδήποτε δημοσιεύσεις του προς το κοινό τουλάχιστον στην ελληνική ή αγγλική γλώσσα και να χρησιμοποιεί ως γλώσσα επίσημης επικοινωνίας με τους άλλους Συμμετέχοντες του ΕΧΕ την ελληνική ή αγγλική γλώσσα.

### Οικονομικές υποχρεώσεις

1. Πέραν των υποχρεώσεων της υποενότητας 3.3.6, οι Συμμετέχοντες οφείλουν να καταβάλλουν στο ΕΧΕ:
2. Συνδρομές που μπορεί να συναρτώνται με: (α) τον όγκο των ημερήσιων συναλλαγών του Συμμετέχοντος ανά Προϊόν σε Μεγαβατώρες (MWh), (β) τη χρήση τεχνικών υπηρεσιών του ΕΧΕ και (γ) τη χρήση υποδομών του ΕΧΕ.
3. Αμοιβές για κάθε παρεχόμενη υπηρεσία ή προσφερόμενο προϊόν του ΕΧΕ, που περιγράφονται είτε στον Κανονισμό είτε στις συμβάσεις, αιτήσεις ή δηλώσεις που υπογράφει ο Συμμετέχων για την παροχή των σχετικών υπηρεσιών του ΕΧΕ.
4. Χρεώσεις για την εγκατάσταση, σύνδεση, χρήση και λειτουργία τεχνολογικών υποδομών σύνδεσης των Συμμετεχόντων με το Σύστημα Συναλλαγών.
5. Το εκάστοτε ύψος και ο τρόπος υπολογισμού των παραπάνω αμοιβών, συνδρομών, χρεώσεων και λοιπών οικονομικών υποχρεώσεων των Συμμετεχόντων ως και αυτών της υποενότητας 3.3.6, ο χρόνος και ο τρόπος καταβολής τους, οι τυχόν απαλλαγές από χρέωση, η κατάργηση ή η επιβολή νέων καθορίζονται από το ΕΧΕ με Απόφασή του.
6. Σε περίπτωση υπερημερίας Συμμετέχοντος προς καταβολή στο ΕΧΕ οποιουδήποτε οφειλόμενου ποσού σύμφωνα με τα προβλεπόμενα στην προηγούμενη παράγραφο, το ΕΧΕ δύναται να αναστείλει το δικαίωμα συμμετοχής του Συμμετέχοντος στο Βάθρο Εμπορίας ή και να διαγράψει τον Συμμετέχοντα σε περίπτωση σημαντικών οφειλών ή και επανειλημμένων καθυστερήσεων για την καταβολή τους. Σε κάθε περίπτωση, επί του ποσού της οφειλής λογίζεται ο νόμιμος τόκος υπερημερίας.

### Κανόνες επαγγελματικής συμπεριφοράς

1. Κάθε Συμμετέχων οφείλει κατά την παροχή των υπηρεσιών του, την οργάνωση και την εν γένει δραστηριοποίησή του στο Σύστημα Συναλλαγών να τηρεί τους παρακάτω κανόνες συμπεριφοράς:
2. Να τηρεί και να συμμορφώνεται προς τις διατάξεις της κείμενης νομοθεσίας.
3. Να μη συνάπτει οποιαδήποτε συμφωνία που τυχόν περιορίζει τις υποχρεώσεις του που απορρέουν από την κείμενη νομοθεσία, τον Κανονισμό και τις συμβάσεις του Συμμετέχοντος με το ΕΧΕ ή και τον ΔΕΣΦΑ.
4. Να διενεργεί συναλλαγές σύμφωνα με τον Νόμο, τον Κανονισμό και, εν γένει, τις διατάξεις που διέπουν τη λειτουργία του ΕΧΕ και τη διενέργεια συναλλαγών στο Σύστημα Συναλλαγών. Ιδίως να επιδεικνύει την προσήκουσα επιμέλεια για να μην εισάγει εντολές ή να μη διενεργεί συναλλαγές που εμπίπτουν σε απαγορευτική διάταξη και γενικά, να επιδεικνύει την επιβαλλόμενη επιμέλεια για τη διασφάλιση της ομαλής και εύρυθμης λειτουργίας του Συστήματος Συναλλαγών.
5. Να απαγορεύει τη χρήση των τερματικών του σταθμών από μη εξουσιοδοτημένα πρόσωπα και να ενεργεί με την προσήκουσα επιμέλεια, για να διασφαλίζεται η καλή λειτουργία του Συστήματος Συναλλαγών και να αποτρέπονται οποιεσδήποτε παρεμβάσεις σε αυτό που μπορούν να προκαλέσουν αλλοιώσεις, βλάβες και κατάρρευση του Συστήματος Συναλλαγών.
6. Να συνεργάζεται απρόσκοπτα με το ΕΧΕ, ανταποκρινόμενο άμεσα και πλήρως σε κάθε αίτημα του ΕΧΕ για παροχή πληροφοριών σε σχέση με τη λειτουργία του Συμμετέχοντος, να παρέχει στο ΕΧΕ πλήρη, ακριβή και αληθή στοιχεία σε πρώτη ζήτηση, να συμπεριφέρεται ευπρεπώς προς τα όργανα του ΕΧΕ και τους λοιπούς Συμμετέχοντες.
7. Να επιδεικνύει την προσήκουσα επιμέλεια, ώστε με τη συμπεριφορά του να μη συμβάλλει σε παραβίαση του Κανονισμού από άλλο Συμμετέχοντα.
8. Να διασφαλίζει λελογισμένη και σύμφωνη με τον Κανονισμό και τους κανόνες λειτουργίας του ΕΧΕ χρήση του μηχανογραφικού εξοπλισμού και του λογισμικού που διαθέτει για την πρόσβαση στο Σύστημα Συναλλαγών και την κατάρτιση συναλλαγών μέσω αυτού, ώστε να διαφυλάσσεται η ομαλή και ασφαλής λειτουργία του Συστήματος Συναλλαγών.
9. Να εφαρμόζει σε διαρκή βάση αποτελεσματικές διαδικασίες εσωτερικού ελέγχου για την παρακολούθηση της πιστής εφαρμογής από το προσωπικό του των διατάξεων του Νόμου, του Κανονισμού και εν γένει των διατάξεων που διέπουν τη λειτουργία του Συστήματος Συναλλαγών, καθώς και αποτελεσματικές διαδικασίες για την καταγραφή και απόδειξη των εντολών που δέχεται και των συναλλαγών που καταρτίζει σε εκτέλεσή τους.
10. Να ενεργεί σύμφωνα με τα συναλλακτικά ήθη και την αρχή της καλής πίστης.
11. Σε περίπτωση παράβασης από Συμμετέχοντα των κανόνων της προηγούμενης παραγράφου, το ΕΧΕ λαμβάνει τα κατά περίπτωση ενδεικνυόμενα μέτρα σύμφωνα με τις διατάξεις του Κεφαλαίου 5, ανεξάρτητα από την αξιολόγηση αυτής της πράξης ή παράλειψης με βάση άλλους κανόνες δικαίου ή κώδικες επαγγελματικής συμπεριφοράς.

### Έλεγχος και παρακολούθηση συναλλαγών και Συμμετεχόντων

1. Το ΕΧΕ παρακολουθεί τον τρόπο διενέργειας συναλλαγών από τους Συμμετέχοντες στο Βάθρο Εμπορίας στο πλαίσιο διαφύλαξης της ακεραιότητας της αγοράς σύμφωνα με τον Κανονισμό και τις προβλέψεις της νομοθεσίας. Στο πλαίσιο αυτό διαθέτει μηχανισμούς και διαδικασίες προς διευκόλυνση της παρακολούθησης των σχετικών συναλλαγών. Σε περίπτωση ενδείξεων ή υπονοιών κατάχρησης αγοράς ή άλλων μεθοδεύσεων το ΕΧΕ ενημερώνει σχετικά τη ΡΑΕ με βάση τις διαδικασίες του.
2. Το ΕΧΕ ελέγχει την τήρηση από τους Συμμετέχοντες των κανόνων λειτουργίας του Βάθρου Εμπορίας. Σε περίπτωση διαπίστωσης παραβιάσεων επιβάλλει τα ενδεδειγμένα κατά περίπτωση μέτρα σύμφωνα με τις διατάξεις του Κεφαλαίου 5.

### Υποχρεώσεις Συμμετέχοντος σχετικές με την τήρηση κωδικού διαπραγμάτευσης

1. Για τη διενέργεια συναλλαγών στο Σύστημα Συναλλαγών ο Συμμετέχων ανοίγει και τηρεί με ευθύνη του Κωδικό Διαπραγμάτευσης.
2. Το ΕΧΕ μπορεί να εξειδικεύει με Απόφασή του κάθε θέμα και τεχνική λεπτομέρεια που αφορά στην εφαρμογή της προηγούμενης παραγράφου, ιδίως αναφορικά με τα τεχνικά χαρακτηριστικά των Κωδικών Διαπραγμάτευσης και τις ειδικότερες διαδικασίες ως προς το άνοιγμα και την εν γένει λειτουργία τους. Το ΕΧΕ μπορεί επίσης με Απόφασή του να καθορίζει τα στοιχεία, τα τεχνικά χαρακτηριστικά, τον τρόπο ηλεκτρονικής κατάρτισης και διαβίβασης των αρχείων μεταξύ αυτού και των Συμμετεχόντων του αναφορικά με τις συναλλαγές που καταρτίζονται στο Σύστημα Συναλλαγών, καθώς και τις περιπτώσεις έγγραφης κατάρτισης και διαβίβασης των αρχείων και άλλων συναφών στοιχείων.

### Υποχρέωση ως προς την εκκαθάριση και τον διακανονισμό των συναλλαγών

1. Ο Συμμετέχων που ενεργεί ως Άμεσο Εκκαθαριστικό Μέλος οφείλει να εκπληρώνει τις υποχρεώσεις που αναλαμβάνει έναντι της EnExClear. Ο Συμμετέχων που δεν ενεργεί ως Άμεσο Εκκαθαριστικό Μέλος οφείλει να παρακολουθεί και να συμπράττει, όπου απαιτείται, στην εκπλήρωση των σχετικών υποχρεώσεων των Εκκαθαριστικών Μελών που ενεργούν για λογαριασμό του δυνάμει των συμβατικών ρυθμίσεων που πρέπει να έχουν μεταξύ τους.
2. Ο Συμμετέχων οφείλει για τη συμμετοχή του στις συνεδριάσεις να διαθέτει Πιστωτικό Όριο, όπως προβλέπεται στον Κανονισμό της EnExClear. Το Πιστωτικό Όριο αποδίδεται στον Συμμετέχοντα ως Εκκαθαριστικό Μέλος ή, εάν δεν ενεργεί ως Άμεσο Εκκαθαριστικό Μέλος, μέσω του Γενικού Εκκαθαριστικού Μέλους που ενεργεί για λογαριασμό του σύμφωνα με τον Κανονισμό της EnExClear. Η παρακολούθηση του Πιστωτικού Ορίου κάθε Συμμετέχοντος γίνεται από το Σύστημα Συναλλαγών σύμφωνα με τα ειδικότερα οριζόμενα στις παρακάτω διατάξεις:
3. Πιστωτικά Όρια καταχωρίζονται στο Σύστημα Συναλλαγών με ευθύνη της EnExClear, όπως αυτά υπολογίζονται από την EnExClear και επιμερίζονται από τα Εκκαθαριστικά Μέλη σύμφωνα με τα προβλεπόμενα στον Κανονισμό της EnExClear.
4. Επιπλέον, κατά τη διάρκεια της συνεδρίασης του Βάθρου Εμπορίας, καταχωρίζονται στο Σύστημα Συναλλαγών τυχόν μεταβολές των παραπάνω ορίων, όπως οι εν λόγω μεταβολές μπορεί να προκύψουν για κάθε Συμμετέχοντα σύμφωνα με τα προβλεπόμενα στον Κανονισμό της EnExClear.
5. Ο Συμμετέχων υποχρεούται να ενημερώνεται, μέσω του Συστήματος Συναλλαγών, ως προς το Πιστωτικό Όριό του, όπως αυτό διαμορφώνεται κατά τα οριζόμενα στις περ. (α) και (β) της παρούσας υποενότητας 3.6.6.
6. Σε περίπτωση εισαγωγής εντολής από Συμμετέχοντα που συνεπάγεται υπέρβαση του Πιστωτικού Ορίου του σύμφωνα με τα οριζόμενα από την EnExClear, η εντολή απορρίπτεται αυτόματα από το Σύστημα Συναλλαγών. Στην περίπτωση αυτή, ο Συμμετέχων ενημερώνεται από το Σύστημα Συναλλαγών.
7. Το ΕΧΕ μπορεί να ορίζει με Απόφασή του κάθε ειδικό θέμα και αναγκαία λεπτομέρεια που αφορά στη διαδικασία και τον τρόπο επικοινωνίας μεταξύ της EnExClear και του ΕΧΕ, τη διαδικασία και τον τρόπο ενημέρωσης των Συμμετεχόντων για τις υποχρεώσεις τους προκειμένου για τη συμμετοχή τους στις συνεδριάσεις του Βάθρου Εμπορίας, όπως ιδίως για τα όρια εισαγωγής εντολών των Συμμετεχόντων, για τις παραμέτρους, τους συντελεστές και τα λοιπά δεδομένα που σχετίζονται με τα εν λόγω όρια, τη διαδικασία διαχείρισης και διάδοσης των στοιχείων και πληροφοριών που αφορούν στα εν λόγω όρια και γενικά τη συμμετοχή στις συνεδριάσεις των Συμμετεχόντων.

## Παραίτηση Συμμετέχοντος ή Παρόχου Ρευστότητας

1. Ο Συμμετέχων δικαιούται να παραιτηθεί από την ιδιότητα του Συμμετέχοντος ή του Παρόχου Ρευστότητας υπό τους όρους των επόμενων παραγράφων.
2. Η παραίτηση από την ιδιότητα του Συμμετέχοντος ή του Παρόχου Ρευστότητας, αντιστοίχως, πρέπει να γνωστοποιηθεί εγγράφως στο ΕΧΕ και συνιστά και καταγγελία των συμφωνιών που τυχόν έχει συνάψει ο Συμμετέχων ή ο Παρόχος Ρευστότητας με την ιδιότητα αυτή με τo ΕΧΕ.
3. Τα αποτελέσματα της γενόμενης παραίτησης από την ιδιότητα του Συμμετέχοντος και καταγγελίας επέρχονται κατά την ημερομηνία αποδοχής της παραίτησης από το ΕΧΕ εντός προθεσμίας τριάντα (30) ημερών από την ως άνω γνωστοποίηση με την επιφύλαξη των ειδικότερα οριζόμενων στις επόμενες παραγράφους.
4. Δήλωση παραίτησης από την ιδιότητα του Παρόχου Ρευστότητας ή την ιδιότητα του Συμμετέχοντος, ενώ ο Συμμετέχων ενεργεί ως Πάροχος Ρευστότητας, πριν από την παρέλευση του ελάχιστου χρόνου διάρκειας της συμμετοχής στη διαπραγμάτευση ως Παρόχου Ρευστότητας σύμφωνα με την υποενότητα 3.4.2 γίνεται δεκτή μόνο για σπουδαίο λόγο. Ως σπουδαίος λόγος νοείται η επέλευση εταιρικών ή άλλων γεγονότων που επηρεάζουν τη λειτουργία της εταιρείας του Συμμετέχοντος, όπως ενδεικτικά η λύση της εταιρείας, η ανάκληση της άδειας λειτουργίας της, η κήρυξη αυτής σε κατάσταση πτώχευσης. Δήλωση παραίτησης Παρόχου Ρευστότητας ή Συμμετέχοντος, που έχει την ιδιότητα του Παρόχου Ρευστότητας, μετά την παρέλευση του προβλεπόμενου στην υποενότητα 3.4.2 ελάχιστου χρόνου, γίνεται δεκτή χωρίς σπουδαίο λόγο.
5. Ο Πάροχος Ρευστότητας διατηρεί την ιδιότητά του και κατά συνέπεια και την ιδιότητα του Συμμετέχοντος και τις υποχρεώσεις που προκύπτουν από αυτές για χρονικό διάστημα δύο μηνών από την αποδοχή της αίτησης παραίτησής του από το ΕΧΕ. Το ΕΧΕ με την αποδοχή της αίτησης παραίτησης προσδιορίζει την τελευταία ημέρα για την οποία ο Πάροχος Ρευστότητας διατηρεί την ιδιότητά του.
6. Η παραίτηση από την ιδιότητα του Συμμετέχοντος, ενώ αυτός είναι και Πάροχος Ρευστότητας, επιφέρει αναγκαστικά την απώλεια της ιδιότητας και του Παρόχου Ρευστότητας τηρουμένων των όρων της προηγούμενης παραγράφου.
7. Η παραίτηση γίνεται αποδεκτή από το ΕΧΕ με τον όρο ότι ο Πάροχος Ρευστότητας ή ο Συμμετέχων έχει τακτοποιήσει τις εκκρεμότητες που απορρέουν από τις υποχρεώσεις του προς το ΕΧΕ βάσει της εκάστοτε ιδιότητάς του. Το ΕΧΕ δύναται να παρατείνει τις προθεσμίες των παραγράφων 5 και 3 και να προσδιορίζει εκ νέου την τελευταία ημέρα για την οποία ο Πάροχος Ρευστότητας ή ο Συμμετέχων, αντίστοιχα, διατηρεί την ιδιότητά του, εφόσον υφίστανται εκκρεμείς υποχρεώσεις του υπό παραίτηση Παρόχου Ρευστότητας ή Συμμετέχοντος. Στο εν λόγω πλαίσιο το ΕΧΕ συνεκτιμά τις συναλλακτικές ανάγκες προστασίας της λειτουργίας του Συστήματος Συναλλαγών, καθώς και την ενδεχόμενη ιδιότητα του υπό παραίτηση ως Εκκαθαριστικού Μέλους και τις υποχρεώσεις του ή ενδεχόμενη υπερημερία του στην εκκαθάριση σύμφωνα με τον Κανονισμό της EnExClear. Η προθεσμία δεν μπορεί να παρατείνεται από το ΕΧΕ για χρονικό διάστημα μεγαλύτερο των τεσσάρων (4) μηνών από την εκπνοή της αρχικής προθεσμίας των παρ. 3 και 5.
8. Με την πλήρωση των προϋποθέσεων των προηγούμενων παραγράφων το ΕΧΕ κάνει αποδεκτή την παραίτηση και ενημερώνει αμελλητί την EnEx Clear, τον ΔΕΣΦΑ και τη ΡΑΕ. Σε περίπτωση μη αποδοχής της παραίτησης, παρέχει αιτιολογημένη απάντηση.
9. Το ΕΧΕ μπορεί με Απόφασή του να θέτει ειδικότερους όρους ως προς τη συντέλεση της παραίτησης, όπως ιδίως στην περίπτωση που ο υπό παραίτηση Συμμετέχων ενεργεί ως Εκκαθαριστικό Μέλος ή εάν τούτο επιβάλλεται για την εκπλήρωση των υποχρεώσεων του Συμμετέχοντος.
10. Η παραίτηση από την ιδιότητα του Συμμετέχοντος ή του Παρόχου Ρευστότητας δεν αποκλείει το ενδεχόμενο εκ νέου απόκτησής της, υπό τον όρο ότι πληρούνται κατά τον χρόνο της εκ νέου απόκτησης οι όροι που τη διέπουν.
11. Οι όροι και η διαδικασία παραίτησης μπορεί να εξειδικεύονται με την Απόφαση του ΕΧΕ.

# Η διαπραγμάτευση στο Βάθρο Εμπορίας

## Βάθρο Εμπορίας

### Γενική Διάταξη

1. Το Βάθρο Εμπορίας που διαχειρίζεται το ΕΧΕ λειτουργεί ως ηλεκτρονική αγορά σύμφωνα με την κείμενη νομοθεσία και τα ειδικότερα προβλεπόμενα στον Κανονισμό.
2. Η διαπραγμάτευση στο Βάθρο Εμπορίας διενεργείται ανώνυμα τόσο ως προς τις διαβιβαζόμενες σε αυτό εντολές, όσο και ως προς τις διεξαγόμενες σε αυτό συναλλαγές. Η ανωνυμία μπορεί να αίρεται στις περιπτώσεις που κρίνεται αναγκαίο για την πρόσβαση από το ΕΧΕ και τις Αρμόδιες Αρχές και φορείς στα στοιχεία των παραπάνω εντολών και συναλλαγών και εν γένει για την άσκηση των νομίμων καθηκόντων τους.

### Αρμοδιότητες του ΕΧΕ

1. Το ΕΧΕ ασκεί τις πάσης φύσεως αρμοδιότητες που αφορούν τη λειτουργία του ως Χρηματιστηρίου Ενέργειας για το Βάθρο Εμπορίας σύμφωνα με τον Ν. 4425/2016 καθώς και ως διαχειριστή Βάθρου Εμπορίας σύμφωνα με τον Κανονισμό (ΕΕ) 312/2014, ιδίως ως προς τα θέματα που αναφέρονται στις επόμενες παραγράφους και όπως ειδικότερα ορίζεται στον Κανονισμό.
2. Το Βάθρο Εμπορίας που διαχειρίζεται το ΕΧΕ πληροί τα ακόλουθα κριτήρια:
3. παρέχει επαρκή στήριξη καθ’ όλη τη διάρκεια της Ημέρας Αερίου τόσο στους Χρήστες Μεταφοράς όσο και στους Ειδικούς Συμμετέχοντες για τις εμπορικές τους συναλλαγές που διενεργούνται στο Βάθρο Εμπορίας όσο και στον ΔΕΣΦΑ για την ανάληψη κατάλληλων Πράξεων Εξισορρόπησης, μέσω της εμπορίας των σχετικών βραχυπρόθεσμων τυποποιημένων Προϊόντων τηρουμένων των διατάξεων του Κανονισμού (ΕΕ) 312/2014, του Κώδικα Διαχείρισης του ΕΣΦΑ και του Εγχειριδίου Εξισορρόπησης Φορτίου που καταρτίζεται από τον ΔΕΣΦΑ,
4. παρέχει διαφανή πρόσβαση χωρίς διακρίσεις,
5. παρέχει υπηρεσίες με βάση την ισότιμη μεταχείριση,
6. διασφαλίζει την ανωνυμία της διαπραγμάτευσης,
7. παρέχει λεπτομερή επισκόπηση των τρεχουσών προσφορών σε όλους τους Συμμετέχοντες,
8. επιβεβαιώνει προς τους Συμμετέχοντες μέσω του Συστήματος Συναλλαγών τις συναλλαγές που διενήργησαν και τις λεπτομέρειες αυτών αμέσως μετά τη διενέργειά τους,
9. διασφαλίζει βάσει της υποενότητας 4.8.1 ότι για όλες τις συναλλαγές παρέχονται μέσω του Συστήματος Συναλλαγών Κοινοποιήσεις Συναλλαγών στον ΔΕΣΦΑ, τηρουμένων των όρων των υποενοτήτων 4.6.2 και 4.6.7. Οι Κοινοποιήσεις Συναλλαγών από το ΕΧΕ στον ΔΕΣΦΑ είναι οριστικές και δεν ανακαλούνται, με την επιφύλαξη των προβλέψεων της υποενότητας 4.2.1 παρ. 8),
10. παρέχει στη διάθεση του κάθε Συμμετέχοντος αρχείο με όλες τις εκτελεσμένες από αυτόν συναλλαγές καθημερινά στο τέλος της συνεδρίασης,
11. διασφαλίζει ότι το Σύστημα Συναλλαγών έχει επαρκή χωρητικότητα και ανθεκτικότητα, περιλαμβανομένων των ρυθμίσεων αποτροπής υπερκορεσμού του Βιβλίου Εντολών και υπέρβασης των ορίων ανταλλαγής μηνυμάτων και διαθέτει διαδικασίες για τον έλεγχό τους ως και ρυθμίσεων αναφορικά με τα όρια ανά Συμμετέχοντα του αριθμού εντολών που αποστέλλονται ανά δευτερόλεπτο,
12. διαθέτει προσχεδιασμένη μεθοδολογία ανάπτυξης και δοκιμαστικής λειτουργίας του Συστήματος Συναλλαγών, καθώς και ρυθμίσεις και διαδικασίες για την παρακολούθησή του όσο δυνατόν πλησιέστερα στον πραγματικό χρόνο και την περιοδική επανεξέταση και αξιολόγησή του,
13. εφαρμόζει ρυθμίσεις και διαδικασίες για τη φυσική και ηλεκτρονική ασφάλεια του Συστήματος Συναλλαγών,
14. διαθέτει μηχανισμούς και εναλλακτικές διαδικασίες διαπραγμάτευσης για τις περιπτώσεις προβλημάτων δυσλειτουργίας του ή άλλων έκτακτων γεγονότων με σκοπό τη διαφύλαξη της εύρυθμης λειτουργίας του Βάθρου Εμπορίας.

## Γενικοί όροι διαπραγμάτευσης

### Βασικοί όροι λειτουργίας του Βάθρου Εμπορίας

1. Η διαπραγμάτευση στο Βάθρο Εμπορίας του ΕΧΕ γίνεται αποκλειστικά μέσω του Συστήματος Συναλλαγών. Στο Σύστημα Συναλλαγών έχουν πρόσβαση για τη διενέργεια συναλλαγών οι Συμμετέχοντες, το ΕΧΕ, ως και η EnExClear όταν τούτο επιβάλλεται, ιδίως για τη διαχείριση των Πιστωτικών Ορίων κατά τα προβλεπόμενα στον Κανονισμό της EnExClear.
2. Οι Συμμετέχοντες οφείλουν να βρίσκονται σε ετοιμότητα για την επανεισαγωγή στο Σύστημα Συναλλαγών των στοιχείων των εντολών τους σε περίπτωση βλάβης ή δυσλειτουργίας του Συστήματος Συναλλαγών.
3. Η διάρκεια κάθε συνεδρίασης στο Βάθρο Εμπορίας καθορίζεται με Απόφαση ΡΑΕ και δύναται να μεταβληθεί εάν έκτακτοι λόγοι το επιβάλλουν σύμφωνα με τα προβλεπόμενα στον Κανονισμό.
4. Η περίοδος παράδοσης για κάθε Προϊόν θα αποτελεί μέρος των προδιαγραφών Προϊόντος, όπως αυτά θα προσδιορίζονται σε Απόφαση ΡΑΕ.
5. Η εκκαθάριση και ο διακανονισμός του χρηματικού σκέλους των συναλλαγών στο Βάθρο Εμπορίας διενεργείται από την EnExClear σύμφωνα με τον Κανονισμό της.
6. Οι συναλλαγές που διενεργούνται από Συμμετέχοντες στο Βάθρο Εμπορίας και κοινοποιούνται στον ΔΕΣΦΑ με τις αντίστοιχες Κοινοποιήσεις Συναλλαγών, περιλαμβανομένης της περίπτωσης των Ειδικών Συμμετεχόντων, συνεπάγονται για τους Χρήστες Μεταφοράς υποχρεώσεις σύμφωνα με τις ειδικότερες διατάξεις του Κώδικα Διαχείρισης του ΕΣΦΑ .
7. Για τους σκοπούς της εκκαθάρισης και του διακανονισμού του χρηματικού σκέλους των συναλλαγών από την EnExClear, το ΕΧΕ ενημερώνει την EnExClear με βάση τις προβλεπόμενες τεχνικές διαδικασίες του Συστήματος Συναλλαγών, σε τακτές χρονικές περιόδους ανά ημέρα σχετικά με τις προς εκκαθάριση συναλλαγές του Βάθρου Εμπορίας.
8. Σε περίπτωση λανθασμένης ή ελλιπούς διαβίβασης αρχείων προς την EnExClear ή τον ΔΕΣΦΑ, το ΕΧΕ προβαίνει σε διόρθωση των σχετικών στοιχείων με βάση τις τεχνικές διαδικασίες της EnExClear ή του ΔΕΣΦΑ αντίστοιχα ενημερώνοντας ταυτόχρονα τους εμπλεκόμενους Συμμετέχοντες.
9. Οι συναλλαγές Προϊόντων στο Βάθρο Εμπορίας διενεργούνται στο Νόμισμα Διαπραγμάτευσης όπως ειδικότερα καθορίζεται με Απόφαση ΡΑΕ. Ο χρηματικός διακανονισμός των συναλλαγών του Βάθρου Εμπορίας διενεργείται μέσω Φορέα Χρηματικού Διακανονισμού που συνεργάζεται με την EnExClear.

### Προϊόντα

1. Τα Προϊόντα που διαπραγματεύονται στο Βάθρο Εμπορίας κατηγοριοποιούνται σύμφωνα με τους όρους παράδοσης και κατά τα ειδικότερα προβλεπόμενα σε σχετική Απόφαση ΡΑΕ, η οποία περιλαμβάνει όλες τις πληροφορίες που απαιτούνται για τη διαπραγμάτευση του Προϊόντος, συμπεριλαμβανομένων και των βασικών προδιαγραφών των Προϊόντων, οι οποίες περιλαμβάνουν κατ’ ελάχιστον τα ακόλουθα:
2. Τύπος Προϊόντος: Προσδιορισμός ομάδας Προϊόντων με συγκεκριμένα χαρακτηριστικά (π.χ. Τίτλου / Συγκεκριμένης θέσης).
3. Κωδικός Προϊόντος: Κωδικός μονοσήμαντης αναγνώρισης του Προϊόντος.
4. Τόπος Παράδοσης: Προσδιορισμός του/των σημείων παράδοσης Φυσικού Αερίου.
5. Περίοδος Παράδοσης: Η χρονική περίοδος παράδοσης του Φυσικού Αερίου (ενδεικτικά, Ημέρα Αερίου ή σειρές Ημερών Αερίου ή τμήμα Ημέρας Αερίου κατά την οποία/τις οποίες/το οποίο παραδίδεται το Φυσικό Αέριο).
6. Όγκος Συμβολαίου: Η ποσότητα του Συμβολαίου Φυσικού Αερίου, εκφρασμένη σε μονάδες ενέργειας ανά Ημέρα Αερίου.
7. Ελάχιστη Ποσότητα: Ελάχιστος αριθμός Συμβολαίων που δύναται να διαπραγματευτούν.
8. Μονάδα Διαπραγμάτευσης: Ελάχιστο, σε απόλυτα μεγέθη, δυνατό βήμα μεταβολής του αριθμού των Συμβολαίων που διαπραγματεύονται.
9. Μονάδα Τιμής: Η μονάδα που χρησιμοποιείται για την τιμολόγηση του Προϊόντος. Προσδιορίζει το Νόμισμα Διαπραγμάτευσης ανά μονάδα ενέργειας και την υποδιαίρεση της τιμής.
10. Βήμα Τιμής: Προσδιορίζεται ως υποδιαίρεση του Νομίσματος Διαπραγμάτευσης ανά μονάδα ενέργειας, το οποίο καθορίζει, σε απόλυτα μεγέθη, την ελάχιστη μεταβολή της τιμής του Προϊόντος.
11. Ελάχιστη / Μέγιστη Τιμή Εντολής: Ελάχιστη / Μέγιστη τιμή ενός συγκεκριμένου Προϊόντος, που μπορεί να εισαχθεί μέσω μιας εντολής στο Σύστημα Συναλλαγών ώστε να γίνει αποδεκτή.
12. Μέγεθος Συμβολαίου: Η ποσότητα του Συμβολαίου Φυσικού Αερίου, εκφρασμένη σε μονάδες ενέργειας (π.χ. σε MWh) και υπολογιζόμενη ως το γινόμενο του Όγκου Συμβολαίου επί τις Ημέρες Αερίου.
13. Περίοδος Διαπραγμάτευσης: Η χρονική περίοδος που το Προϊόν τελεί υπό διαπραγμάτευση.
14. Μέθοδοι Διαπραγμάτευσης: Οι Μέθοδοι της ενότητας 4.4 που χρησιμοποιούνται για τη διαπραγμάτευση του Προϊόντος.

### Προϊόντα Τίτλου ή Προϊόντα Συγκεκριμένης Θέσης

Το ΕΧΕ μπορεί να εισάγει Προϊόντα Τίτλου ή Προϊόντα Συγκεκριμένης Θέσης σύμφωνα με τα ειδικότερα οριζόμενα σε Απόφαση της ΡΑΕ μετά από σχετική εισήγησή του.

### Σειρές διαπραγμάτευσης

Η διαπραγμάτευση κάθε Προϊόντος γίνεται σε σειρές, που αντιπροσωπεύουν συγκεκριμένες περιόδους παράδοσης, όπως αυτές εισάγονται στο Σύστημα Συναλλαγών του ΕΧΕ. Κάθε σειρά αναφέρεται σε ορισμένο Προϊόν, με συγκεκριμένη μονάδα διαπραγμάτευσης (Συμβόλαιο). Συμβόλαια του ιδίου Προϊόντος με την ίδια περίοδο παράδοσης συνιστούν Συμβόλαια της αυτής σειράς. Οι διαθέσιμες σειρές κάθε Προϊόντος ορίζονται με Απόφαση ΡΑΕ.

### Διαδικασία δημιουργίας νέων Προϊόντων

#### Όροι που διέπουν την εισαγωγή ενός Προϊόντος

1. Το ΕΧΕ δύναται να εισάγει ένα Προϊόν προς διαπραγμάτευση, βάσει σχετικής Απόφασης ΡΑΕ εξειδικεύοντας τα ακόλουθα:
2. Τις προδιαγραφές του Προϊόντος,
3. Οποιονδήποτε άλλο ειδικό όρο που καθορίζει την εισαγωγή του Προϊόντος, όπως ενδεικτικά, τη διαδικασία εισαγωγής του Προϊόντος προς διαπραγμάτευση, τη μεθοδολογία υπολογισμού των Τιμών Αναφοράς και τους όρους που διέπουν τη λειτουργία της διαπραγμάτευσης Παρόχου Ρευστότητας στο Προϊόν.
4. Το ΕΧΕ εισάγει ένα Προϊόν προς διαπραγμάτευση υπό την προϋπόθεση ότι προηγουμένως:
5. έχει ειδοποιήσει ή, όπου τούτο κρίνεται αναγκαίο, έχει λάβει τη σχετική έγκριση της EnExClear, της ΡΑΕ και του ΔΕΣΦΑ και
6. έχει διαπιστώσει ότι έχουν ολοκληρωθεί όλες οι απαραίτητες διαδικασίες σχετικά με τη διεξαγωγή της διαπραγμάτευσης, της εκκαθάρισης και του διακανονισμού του Προϊόντος.
7. Το ΕΧΕ μπορεί να εισηγείται στη ΡΑΕ τροποποίηση των προδιαγραφών του Προϊόντος.

#### Ενημέρωση

1. Το ΕΧΕ γνωστοποιεί στον ΔΕΣΦΑ και στους Συμμετέχοντες και δημοσιεύει μέσω της ιστοσελίδας του τα παρακάτω:
2. Την πρόθεσή του να εισαγάγει προς διαπραγμάτευση ένα Προϊόν.
3. Εφόσον έχει ληφθεί η απόφαση για εισαγωγή προς διαπραγμάτευση ενός Προϊόντος, τις προδιαγραφές και τους ειδικούς όρους για την εισαγωγή του Προϊόντος, την ημερομηνία έναρξης της διαπραγμάτευσης, όπως και κάθε άλλο σχετικό θέμα και απαραίτητη λεπτομέρεια σχετικά με την εν λόγω εισαγωγή, όπως έχουν καθορισθεί με Απόφαση ΡΑΕ.
4. Αντιστοίχως, το ΕΧΕ ενημερώνει σχετικώς σε περιπτώσεις τροποποίησης, κατόπιν Απόφασης ΡΑΕ, των προδιαγραφών ή των ειδικών όρων εισαγωγής ενός Προϊόντος.

### Τιμή Εκκίνησης

Η Τιμή Εκκίνησης ορίζεται ανά σειρά και δημοσιεύεται στους Συμμετέχοντες καθημερινά, κατά την έναρξη της διαπραγμάτευσης. Η μεθοδολογία υπολογισμού της Τιμής Εκκίνησης περιλαμβάνεται στις προδιαγραφές του Προϊόντος, οι οποίες ορίζονται με Απόφαση ΡΑΕ.

### Τιμές Αναφοράς

Οι Τιμές Αναφοράς (π.χ. Τιμή Κλεισίματος Ημέρας) ορίζονται ανά σειρά. Η μεθοδολογία υπολογισμού τους μπορεί να βασίζεται στις εκτελεσμένες συναλλαγές, στη διαμόρφωση του Βιβλίου Εντολών, καθώς και σε άλλες σχετικές τιμές. Η μεθοδολογία για τον υπολογισμό τους και ο χρόνος ανακοίνωσής τους περιλαμβάνεται στις προδιαγραφές του Προϊόντος, οι οποίες ορίζονται με Απόφαση ΡΑΕ.

### Βήμα Τιμής

1. Οι Εντολές με μη έγκυρο Βήμα Τιμής δεν γίνονται δεκτές στο Σύστημα Συναλλαγών.
2. Εκτός αν διαφορετικά ορίζεται σε Απόφαση ΡΑΕ, αν από τον υπολογισμό της Τιμής Εκκίνησης και των Τιμών Αναφοράς δεν προκύψει έγκυρη τιμή, τότε πραγματοποιείται στρογγυλοποίηση της τιμής στην πλησιέστερη έγκυρη τιμή.
3. Εάν ο υπολογισμός οδηγήσει σε τιμή, η οποία απέχει εξίσου από δύο Bήματα Tιμής, η στρογγυλοποίηση πραγματοποιείται προς την υψηλότερη τιμή.

## Εντολές

### Στοιχεία εντολών

1. Ως εντολή νοείται για τις ανάγκες του παρόντος Κανονισμού η δήλωση βούλησης που εισάγεται από Συμμετέχοντα στο Σύστημα Συναλλαγών προς διενέργεια συναλλαγής. Όπου στον Κανονισμό αναφέρεται ο όρος «καταχωρημένη εντολή» νοείται η εντολή που βρίσκεται καταχωρημένη στο Σύστημα Συναλλαγών προς εκτέλεση και όπου αναφέρεται ο όρος «εισαγόμενη εντολή» νοείται η εντολή που εισάγεται στο Σύστημα Συναλλαγών προς εκτέλεση. Για να αξιολογηθεί μια εισαγόμενη εντολή ώστε να καταστεί καταχωρημένη εντολή απαιτείται να περιλαμβάνει τα εξής στοιχεία:
2. Υποχρεωτικά στοιχεία:
3. Θέση / Είδος εντολής: Προσδιορίζεται εάν πρόκειται για αγορά (Α) ή πώληση (Π).
4. Κωδικός Προϊόντος: Προσδιορίζεται ο κωδικός Προϊόντος στον οποίο αναφέρεται η εντολή. Κάθε Προϊόν λαμβάνει μία μοναδική κωδικοποιημένη ονομασία που ορίζεται ως το σύμβολό του, σύμφωνα με σχετική Απόφαση ΡΑΕ.
5. Ποσότητα: Ο αριθμός Συμβολαίων. Αποδεκτοί είναι μόνο ακέραιοι αριθμοί.
6. Τιμή: Προσδιορίζεται η τιμή της εντολής, εκτός εάν η εντολή είναι ελεύθερη οπότε δεν υφίσταται σχετικός περιορισμός.
7. Κωδικός Διαπραγμάτευσης: Προσδιορίζεται μέσω ενός κωδικού η ταυτότητα του Συμμετέχοντος που εισάγει την εντολή.
8. Κωδικός Εκκαθάρισης: Ο Λογαριασμός Εκκαθάρισης, όπως ειδικότερα ορίζεται στον Κανονισμό της EnExClear που διατηρεί το Εκκαθαριστικό Μέλος το οποίο αναλαμβάνει την εκκαθάριση της συναλλαγής σε εκτέλεση της εντολής. Μέσω του Κωδικού Εκκαθάρισης καθορίζεται επίσης το Πιστωτικό Όριο που ο Συμμετέχων διαθέτει για την εισαγωγή της εντολής, όπου συντρέχει περίπτωση, όπως ορίζεται στην υποενότητα 3.6.6 του Κανονισμού και στον Κανονισμό της EnExClear.
9. Προαιρετικές πληροφορίες:
10. Περιορισμός: Προσδιορίζεται η συνθήκη εντολής, όπως περιγράφεται στην υποενότητα 4.3.3, εάν υπάρχει.
11. Σύμβολο STOP: Εάν υπάρχει συνθήκη STOP, ορίζεται σχετικό σύμβολο.
12. Τιμή STOP: Εάν υπάρχει συνθήκη STOP, ορίζεται σχετική τιμή για το σύμβολο STOP.
13. Διάρκεια: Αν δεν οριστεί ορισμένη διάρκεια σύμφωνα με την υποενότητα 4.3.4, η εντολή θεωρείται ότι έχει ημερήσια διάρκεια.
14. Σχόλια: Χώρος για προαιρετική χρήση από τον Συμμετέχοντα, για δική του διευκόλυνση χωρίς να προκύπτει κάποια υποχρέωση για το ΕΧΕ.
15. Εντολή που γίνεται δεκτή προς εκτέλεση, σύμφωνα με τα προβλεπόμενα στην προηγούμενη παράγραφο, αποκτά σήμανση χρόνου και διαβιβάζεται από το Σύστημα Συναλλαγών προς εκτέλεση.
16. Το ΕΧΕ μπορεί με Απόφασή του να καθορίζει κάθε τεχνικό θέμα και αναγκαία λεπτομέρεια που αφορά στα τεχνικά πεδία και στοιχεία των εντολών όπως ορίζονται στις προηγούμενες υποπαραγράφους, ως και να εισάγει νέα πεδία εντολών, όπου τούτο επιβάλλεται σύμφωνα με τις κείμενες διατάξεις.

### Διακρίσεις εντολών ως προς την τιμή

#### Γενική διάταξη

Οι εντολές διακρίνονται ως προς την τιμή τους σε ελεύθερες εντολές (Market Order - MKT) και οριακές εντολές (Limit Order - LΜΤ).

#### Ελεύθερη εντολή

1. Ελεύθερη εντολή (Market Order - MKT) είναι η εντολή, η οποία εισάγεται στο Σύστημα Συναλλαγών χωρίς κάποια συγκεκριμένη τιμή και δηλώνει τη βούληση του Συμμετέχοντος να διενεργηθεί συναλλαγή στις καλύτερες, κατά τον χρόνο εισαγωγής της, τιμές της αγοράς.
2. Οι ελεύθερες εντολές είναι δυνατόν να εκτελεστούν σε τιμές περισσότερες της μίας, εάν η ποσότητα της ελεύθερης εντολής είναι μεγαλύτερη από αυτή της καταχωρημένης στο Σύστημα Συναλλαγών αντίθετης εντολής που τυγχάνει διαπραγμάτευσης στην καλύτερη τιμή. Εφόσον η ποσότητα της αντίθετης εντολής, με την καλύτερη τιμή, είναι μικρότερη αυτής της ελεύθερης εντολής, η τελευταία εκτελείται με επόμενες στη σειρά κατάταξης αντίθετες εντολές μέχρι την πλήρη κάλυψη της ελεύθερης εντολής ή μέχρις ότου να μην υπάρχουν άλλες αντίθετες εντολές διαθέσιμες για να εκτελεστούν με την ελεύθερη εντολή. Οι ελεύθερες εντολές, αν δεν υπάρχει καταχωρημένη αντίθετη εντολή, ώστε να ταυτιστούν έστω και μερικώς κατά τη στιγμή της εισαγωγής τους, ακυρώνονται.
3. Εφόσον υπάρχει ανεκτέλεστο μέρος της ελεύθερης εντολής, αυτό μετατρέπεται σε οριακή εντολή στην τιμή της τελευταίας πράξης που διενεργήθηκε μέσω της συγκεκριμένης εντολής. Εάν πρόκειται για ελεύθερη εντολή που συνεπάγεται την ενεργοποίηση του μηχανισμού ΑΜΕΜ της υποενότητας 4.6.5, η ελεύθερη εντολή μεταφέρεται ως τέτοια στη φάση συγκέντρωσης εντολών της Μεθόδου 2 που διενεργείται ως συνέπεια της ενεργοποίησης του μηχανισμού αυτού. Σε περίπτωση μερικής εκτέλεσης της εν λόγω εντολής, το ανεκτέλεστο μέρος της μετατρέπεται κατά την παραπάνω μεταφορά του σε οριακή εντολή με τιμή την τιμή της τελευταίας συναλλαγής που διενεργήθηκε μέσω της σχετικής εντολής πριν την ενεργοποίηση του μηχανισμού ΑΜΕΜ.

#### Οριακή εντολή

1. Οριακή εντολή (Limit Order - LMT) είναι η εντολή, η οποία εισάγεται στο Σύστημα Συναλλαγών σε συγκεκριμένη τιμή ως μέγιστη τιμή, εάν πρόκειται για εντολή αγοράς, ή ελάχιστη τιμή, εάν πρόκειται για εντολή πώλησης, στην οποία ο εντολέας προτίθεται να διενεργήσει συναλλαγή.
2. Οριακές εντολές με τιμές πέραν των ορίων της υποενότητας 4.6.3, δεν γίνονται αποδεκτές από το Σύστημα Συναλλαγών.
3. Σε περίπτωση μερικής εκτέλεσης οριακής εντολής λόγω Ενεργοποίησης του μηχανισμού ΑΜΕΜ, το τυχόν ανεκτέλεστο μέρος της σχετικής εντολής μεταφέρεται υποχρεωτικά στη φάση συγκέντρωσης εντολών της Μεθόδου 2 που διενεργείται ως συνέπεια της ενεργοποίησης του μηχανισμού αυτού, οπότε και ελέγχεται η εκτέλεσή του σύμφωνα με τους όρους της οικείας μεθόδου.

### Διακρίσεις εντολών με συνθήκη

#### Εντολές με συνθήκη

1. Για τις ανάγκες του Κανονισμού, ως «συνθήκη» νοείται ορισμένος ειδικός όρος που καθορίζεται με την εντολή και δηλώνει τη βούληση του εντολέα για διενέργεια συναλλαγής, μόνο εφόσον ο εν λόγω όρος πληρωθεί. Η εισαγωγή συνθήκης είναι προαιρετική.
2. Επιτρέπεται η εισαγωγή μόνο μίας συνθήκης κάθε φορά.
3. Στον πίνακα προσυμφωνημένων συναλλαγών που προβλέπεται στην υποενότητα 4.4.5 καταχωρούνται αποκλειστικά εντολές χωρίς συνθήκες.
4. Το Σύστημα Συναλλαγών αποδέχεται ως εντολές με συνθήκη τις προβλεπόμενες στις υποενότητες 4.3.3.2 έως 4.3.3.4.

#### Εντολές με συνθήκη «STOP»

Ως εντολές με συνθήκη «STOP» νοούνται οι εντολές, οι οποίες καθορίζουν ορισμένο «STOP» σύμβολο, που μπορεί να αφορά ορισμένο Προϊόν και ορισμένη «STOP» τιμή. Οι εντολές αυτές μπορεί να είναι οριακές ή ελεύθερες και παραμένουν ανενεργές μέχρι την έλευση του «STOP» συμβόλου στην ορισθείσα «STOP» τιμή.

#### Εντολές με συνθήκη «άμεση ή ακύρωση»

1. Ως εντολές με συνθήκη «άμεση ή ακύρωση» (Immediate Or Cancel - IOC)νοούνται οι εντολές, οι οποίες εάν δεν εκτελεσθούν κατά την εισαγωγή τους, μερικά ή ολικά, ακυρώνονται κατά το ανεκτέλεστο μέρος τους.
2. Οι εν λόγω εντολές μπορούν να εισαχθούν μόνο στο Βιβλίο Εντολών κατά τη διάρκεια της Μεθόδου 1 - Αυτόματη & Συνεχής Κατάρτιση Συναλλαγών.
3. Κατά την περίπτωση που μια εντολή συνεπάγεται ενεργοποίηση του μηχανισμού ΑΜΕΜ της υποενότητας 4.6.5, κάθε ανεκτέλεστο μέρος της εν λόγω εντολής θα ακυρώνεται, αλλά μόνο αφού ενεργοποιηθεί πρώτα ο μηχανισμός.

#### Εντολές με συνθήκη «εκτέλεση ή ακύρωση»

1. Ως εντολές με συνθήκη «εκτέλεση ή ακύρωση» (Fill Or Kill - FOK) νοούνται οι εντολές οι οποίες εάν δεν μπορούν να εκτελεστούν ολικά κατά την εισαγωγή τους, ακυρώνονται.
2. Οι εντολές με συνθήκη «εκτέλεση ή ακύρωση» μπορούν να εισαχθούν μόνο στο Βιβλίο Εντολών κατά τη διάρκεια της Μεθόδου 1 - Αυτόματη & Συνεχής Κατάρτιση Συναλλαγών.
3. Οι εν λόγω εντολές σε καμία περίπτωση δεν συνεπάγονται την ενεργοποίηση του μηχανισμού ΑΜΕΜ της υποενότητας 4.6.5.

### Διακρίσεις εντολών ως προς τη διάρκεια

#### Ορισμός διάρκειας

1. Η διάρκεια μιας εντολής δηλώνει το χρονικό διάστημα για το οποίο η εντολή παραμένει στο Σύστημα Συναλλαγών ενεργή προς εκτέλεση. Οι εντολές με βάση τη διάρκεια ορίζονται σύμφωνα με τις υποενότητες 4.3.4.2 έως 4.3.4.4. Οι εν λόγω εντολές απενεργοποιούνται υποχρεωτικά από το Σύστημα Συναλλαγών στις παρακάτω περιπτώσεις:
2. εάν η τιμή τους βρίσκεται εκτός των επιτρεπόμενων ορίων ως αυτά ορίζονται στην υποενότητα 4.6.3 ή
3. εάν το πιστωτικό όριο του Συμμετέχοντος που τις εισήγαγε δεν επαρκεί για την κάλυψη των σχετικών εντολών ή
4. εάν έχουν επιβληθεί μέτρα απαγόρευσης συμμετοχής στις συναλλαγές κατά του Συμμετέχοντος ή χρήστη αυτού, που εισήγαγε τις σχετικές εντολές, με βάση τους όρους του παρόντος ή σύμφωνα με τις κείμενες διατάξεις.

#### Εντολές ημερήσιες

1. Εντολές ημερήσιες (Good For Day - GFD) είναι οι εντολές, οι οποίες, εκτός εάν ακυρωθούν ή εκτελεστούν, παραμένουν ενεργές μέχρι το τέλος της συνεδρίασης της ημέρας εισαγωγής τους, οπότε και ακυρώνονται αυτόματα από το Σύστημα Συναλλαγών.
2. Όλες οι εντολές έχουν εξ ορισμού ημερήσια διάρκεια, εκτός εάν δηλωθεί άλλος όρος διάρκειας σύμφωνα με τα προβλεπόμενα στην παρούσα.
3. Ημερήσιες είναι υποχρεωτικά οι εντολές με τις συνθήκες «άμεση ή ακύρωση», «εκτέλεση ή ακύρωση», ως και οι εντολές προσυμφωνημένων συναλλαγών.

#### Εντολές «έγκυρη μέχρι να ακυρωθεί»

1. Εντολές «έγκυρη μέχρι να ακυρωθεί» (Good Till Cancel - GTC) είναι οι εντολές, οι οποίες, εκτός εάν ακυρωθούν, εκτελεστούν ή παύσουν να ισχύουν με βάση τους όρους λειτουργίας τους, παραμένουν ενεργές χωρίς χρονικό περιορισμό για όσο διάστημα η τιμή τους παραμένει μέσα στο επιτρεπόμενο ανώτατο και κατώτατο όριο τιμής της σειράς στο οποίο αφορούν.

#### Εντολές «με ημερομηνία»

1. Εντολές «με ημερομηνία» ή εντολές «έγκυρη μέχρι ημερομηνία» (Good Till Date - GTD) είναι οι εντολές οι οποίες, εκτός εάν ακυρωθούν ή εκτελεστούν, παραμένουν ενεργές μέχρι το τέλος της συνεδρίασης της ημερομηνίας που ορίζουν ως ημερομηνία λήξης τους.
2. Το Σύστημα Συναλλαγών κατά την περίοδο που βρίσκεται σε φάση έναρξης, μετατρέπει σε ανενεργή οποιαδήποτε εντολή «με ημερομηνία» επί Προϊόντων εάν η τιμή της εντολής βρίσκεται εκτός των επιτρεπόμενων ημερήσιων ορίων διαπραγμάτευσης ή υφίστανται άλλοι όροι που αναιρούν την ισχύ τους.
3. H εντολή παραμένει ενεργή προς εκτέλεση μέχρι και την ημερομηνία λήξης της και ακυρώνεται αυτόματα από το Σύστημα Συναλλαγών την επομένη της ημέρας αυτής.

### Τροποποίηση και ακύρωση εντολής

#### Τροποποίηση εντολής

1. Τροποποίηση καταχωρημένης εντολής μπορεί να γίνει μέσω του Συστήματος Συναλλαγών από τον Συμμετέχοντα που την εισήγαγε, οποτεδήποτε κατά τη διάρκεια της συνεδρίασης.
2. Η τροποποίηση μπορεί να αφορά μόνο τα εξής στοιχεία:
3. Αριθμό Συμβολαίων
4. Τιμή
5. Διάρκεια
6. Σχόλια
7. Η τροποποίηση αφορά μόνο το τυχόν ανεκτέλεστο μέρος της εντολής.
8. Εάν η τροποποίηση συνίσταται:
9. στην αλλαγή της τιμής της εντολής ή
10. στην αύξηση του αριθμού των Συμβολαίων της,

η τροποποίηση ισοδυναμεί με ακύρωση της εντολής και αντικατάστασή της με νέα. Η τροποποιημένη εντολή αποκτά σήμανση χρόνου στην περίπτωση αυτή εκ νέου και διαβιβάζεται στο Σύστημα Συναλλαγών προς εκτέλεση βάσει του χρόνου αυτού.

1. Σε κάθε άλλη περίπτωση τροποποίησης εντολής πέραν των προβλεπόμενων στην προηγούμενη παράγραφο, η τροποποίηση δεν επηρεάζει την προτεραιότητα της εντολής. Η σειρά κατάταξης της τροποποιημένης εντολής παραμένει στην περίπτωση αυτή αμετάβλητη.

#### Ακύρωση εντολής

1. Ακύρωση καταχωρημένης στο Σύστημα Συναλλαγών εντολής μπορεί να γίνει μέσω του Συστήματος Συναλλαγών από τον Συμμετέχοντα που την εισήγαγε οποτεδήποτε ενόσω αυτή είναι σε ισχύ. Η ακύρωση μπορεί επίσης να γίνει αυτόματα από το Σύστημα Συναλλαγών, όταν τούτο προβλέπεται από τον τύπο της εντολής.
2. Με την ακύρωση η εντολή παύει να ισχύει και διαγράφεται από το Σύστημα Συναλλαγών. Εάν έχει γίνει μερική εκτέλεση της εντολής, η ακύρωση αφορά μόνο το ανεκτέλεστο μέρος της.

### Προτεραιότητα / κριτήρια κατάταξης εντολών

1. Εντολές που, κατά την εισαγωγή τους στο Σύστημα Συναλλαγών, δεν πληρούν τα κριτήρια ταύτισης για τη διενέργεια συναλλαγής αυτόματης κατάρτισης σύμφωνα με τα προβλεπόμενα στην ενότητα 4.4, εφόσον δεν ορίζεται άλλως από τον τύπο τους, καταχωρούνται στο Βιβλίο Εντολών. Η καταχώρηση γίνεται με ιεράρχηση των εντολών ανά είδος εντολής, αγοράς ή πώλησης.
2. Η σειρά κατάταξης κάθε εντολής, ανά είδος, γίνεται με βάση τα ακόλουθα κριτήρια:
3. Την καλύτερη τιμή. Οι εντολές αγοράς κατατάσσονται κατά προτεραιότητα με βάση τη μεγαλύτερη τιμή, ενώ οι εντολές πώλησης με βάση τη μικρότερη.
4. Τον χρόνο. Εντολές με την αυτή τιμή κατατάσσονται με βάση τη χρονική προτεραιότητα εισαγωγής τους στο Σύστημα Συναλλαγών.

## Μέθοδοι Διαπραγμάτευσης

1. Διακρίνονται τρεις Μέθοδοι Διαπραγμάτευσης, σύμφωνα με τις οποίες διενεργούνται οι συναλλαγές στο Βάθρο Εμπορίας, κατά τη διάρκεια μιας συνεδρίας:
2. Μέθοδος 1: Αυτόματη και συνεχής κατάρτιση συναλλαγών
3. Μέθοδος 2: Αυτόματη και στιγμαία κατάρτιση συναλλαγών – Δημοπρασία (Call Auction)
4. Μέθοδος 3: Προσυμφωνημένες συναλλαγές
5. Η Μέθοδος 3 μπορεί να χρησιμοποιηθεί για προσυμφωνημένες συναλλαγές σύμφωνα με το χρονοδιάγραμμα που ορίζεται με Απόφαση ΡΑΕ.
6. Στο Σύστημα Συναλλαγών εφαρμόζονται η Μέθοδος 1 και 2 κατά τρόπο σωρευτικό σύμφωνα με χρονοδιάγραμμα για κάθε σειρά κατά τα οριζόμενα σε Απόφαση ΡΑΕ και κατά την περίπτωση ενεργοποίησης του Αυτόματου Μηχανισμού Ελέγχου Μεταβλητότητας, όπως περιγράφεται στην υποενότητα 4.6.5.

### Γενική διάταξη

1. Οι συναλλαγές διενεργούνται αυτόματα ή επί τη βάση προηγούμενης συμφωνίας και σύμφωνα με τις Μεθόδους Διαπραγμάτευσης που περιγράφονται στην παρούσα ενότητα.
2. Ως συναλλαγή αυτόματης κατάρτισης νοείται η συναλλαγή που διενεργείται μέσω του Συστήματος Συναλλαγών με βάση τα κριτήρια κατάταξης της τιμής και του χρόνου. Σε περίπτωση εντολών με την αυτή τιμή προηγείται η εκτέλεση αυτής που εισάγεται πρώτη στο Σύστημα Συναλλαγών.
3. Εντολές που είναι καταχωρημένες στον βασικό πίνακα της υποενότητας 4.4.5 παραμένουν ενεργές κατά τη μετάβαση από τη Μέθοδο 1 στη Μέθοδο 2 και αντίστροφα.
4. Ως προσυμφωνημένη συναλλαγή νοείται η κατ’ ιδίαν συναλλαγή που διενεργείται μέσω του Βάθρου Εμπορίας, εκτός Βιβλίου Εντολών, μετά από προηγούμενη συμφωνία των συμβαλλομένων μερών. Κάθε προσυμφωνημένη συναλλαγή καταχωρείται στο Σύστημα Συναλλαγών, κατά τρόπο που να εξασφαλίζει τη δημοσιότητα ως προς εκείνους που συμμετέχουν στη συνεδρίαση του Βάθρου Εμπορίας, στην οποία διενεργείται. Οι προσυμφωνημένες συναλλαγές εκκαθαρίζονται σύμφωνα με τον Κανονισμό της EnExClear.
5. Η αυτόματη κατάρτιση μπορεί να είναι στιγμιαία ή συνεχής. Οι προσυμφωνημένες συναλλαγές διενεργούνται πάντοτε στιγμιαία.
6. Με Απόφαση ΡΑΕ καθορίζονται οι Μέθοδοι Διαπραγμάτευσης που επιλέγονται κάθε φορά από τις οριζόμενες στην παρούσα ενότητα 4.4, οι χρόνοι διαπραγμάτευσης κάθε Μεθόδου ή και τα είδη των εντολών που επιτρέπονται, καθώς και κάθε άλλο σχετικό θέμα και αναγκαία λεπτομέρεια.

### Μέθοδος 1: Αυτόματη και συνεχής κατάρτιση συναλλαγών - Συνεχής διαπραγμάτευση (Continuous trading)

#### Κριτήρια ταύτισης

1. Κατά τη διάρκεια της Μεθόδου 1:
2. Γίνονται δεκτές προς εκτέλεση από το Σύστημα Συναλλαγών όλες οι εντολές που είναι καταχωρημένες στο Βιβλίο Εντολών.
3. Το Βιβλίο Εντολών περιλαμβάνει εντολές αγοράς και πώλησης που καταχωρούνται με βάση τα κριτήρια κατάταξης της υποενότητας 4.3.6.
4. Με βάση τα κριτήρια αυτόματης ταύτισης οι συναλλαγές διενεργούνται ως εξής:
5. Εάν η εισαγόμενη εντολή είναι οριακή εντολή, η τιμή της εντολής πρέπει κατά την εισαγωγή της στο Σύστημα Συναλλαγών, εφόσον είναι εντολή αγοράς, να είναι ίση ή μεγαλύτερη της καλύτερης τιμής από τις καταχωρημένες εντολές πώλησης και εφόσον είναι εντολή πώλησης, να είναι ίση ή μικρότερη της καλύτερης τιμής από τις καταχωρημένες εντολές αγοράς.
6. Εάν η εισαγόμενη εντολή είναι ελεύθερη εντολή, πρέπει να υφίσταται κατά την εισαγωγή της στο Σύστημα Συναλλαγών, καταχωρημένη αντίθετη εντολή.

#### Ειδικοί όροι εκτέλεσης και καταχώρησης

1. Σε κάθε περίπτωση πλήρωσης των κριτηρίων ταύτισης της υποενότητας 4.4.2.1, η τιμή της συναλλαγής καθορίζεται από την τιμή των καταχωρημένων εντολών, βάσει των οποίων γίνεται η ταύτιση. Η καταχωρημένη εντολή διαγράφεται από το Βιβλίο Εντολών ταυτόχρονα με τη διενέργεια της συναλλαγής, στην οποία συμμετέχει.
2. Εάν το κριτήριο ταύτισης της εισαγόμενης εντολής πληρούται από περισσότερες καταχωρημένες εντολές, αυτές εκτελούνται κατά ποσότητα μέχρι την κάλυψη της ποσότητας της εισαγόμενης εντολής. Εάν η τελευταία από τις καταχωρημένες εντολές που πληρούν το κριτήριο ταύτισης δεν εκτελεστεί πλήρως διατηρεί τη θέση της στο Βιβλίο Εντολών κατά το ανεκτέλεστο μέρος της.
3. Εάν η ποσότητα των καταχωρημένων εντολών δεν επαρκεί για την κάλυψη της ποσότητας της εισαγόμενης εντολής, το ανεκτέλεστο μέρος της εισαγόμενης εντολής, εφόσον δεν ορίζεται άλλως από τον τύπο της, καταχωρείται στο Βιβλίο Εντολών, σύμφωνα με τα κριτήρια κατάταξης. Εάν η εισαγόμενη εντολή είναι στην περίπτωση αυτή ελεύθερη εντολή, το ανεκτέλεστο μέρος της, εφόσον αυτό δεν αποκλείεται από τον τύπο της εντολής, καταχωρείται σύμφωνα με τα κριτήρια κατάταξης ως οριακή εντολή σε τιμή ίση με την τιμή της τελευταίας συναλλαγής.
4. Στο Σύστημα Συναλλαγών καταχωρείται-ούνται η/οι συναλλαγή/ες που προέκυψε/αν από την μερική ταύτιση της νεοεισαγόμενης εντολής με υφιστάμενες αντίθετες εντολές.

### Μέθοδος 2: Αυτόματη και στιγμιαία κατάρτιση συναλλαγών - Δημοπρασία (Call Auction)

#### Κριτήρια κατάταξης

1. Κατά τη διάρκεια της Μεθόδου 2:
2. γίνονται δεκτές προς εκτέλεση από το Σύστημα Συναλλαγών όλες οι ενεργές εντολές που είναι καταχωρημένες στο Βιβλίο Εντολών,
3. το Βιβλίο Εντολών περιλαμβάνει εντολές αγοράς και πώλησης που καταχωρούνται σύμφωνα με τα κριτήρια κατάταξης της υποενότητας 4.3.6. Οι ελεύθερες εντολές κατά την κατάταξή τους προηγούνται όλων των υπολοίπων εντολών αγοράς και πώλησης.

#### Προσδιορισμός της τιμής δημοπρασίας

1. Η τιμή δημοπρασίας προσδιορίζεται με βάση την κατάταξη των εντολών της υποενότητας 4.4.3.1 στο Βιβλίο Εντολών, στην οποία διενεργούνται συναλλαγές κατά την παρούσα Μέθοδο, ως εξής:
2. Κάθε τιμή εντός του εύρους των υφιστάμενων εντολών θεωρείται από το Σύστημα Συναλλαγών «υποψήφια τιμή δημοπρασίας».
3. Ως τιμή δημοπρασίας επιλέγεται εκ των «υποψηφίων τιμών δημοπρασίας» αυτή με τον μεγαλύτερο «υποψήφιο όγκο συναλλαγής», δηλαδή αυτή με την οποία επιτυγχάνεται ο μεγαλύτερος όγκος συναλλαγής. Ο όγκος των ελεύθερων εντολών συνυπολογίζεται για τον υπολογισμό του «υποψηφίου όγκου συναλλαγής».
4. Σε περίπτωση που υπάρχουν περισσότερες της μίας «υποψήφιες τιμές δημοπρασίας» με τον ίδιο «υποψήφιο όγκο συναλλαγής» (που αφορούν στη διενέργεια του ίδιου όγκου συναλλαγών), τότε ως τιμή δημοπρασίας επιλέγεται αυτή που είναι πλησιέστερη στην τιμή αναφοράς. Ως τιμή αναφοράς για τον προσδιορισμό της τιμής δημοπρασίας λαμβάνεται η τιμή στην οποία διενεργήθηκε η τελευταία συναλλαγή εντός της τρέχουσας συνεδρίασης, πριν από την εκκίνηση της Μεθόδου 2. Σε περίπτωση που δεν έχει διενεργηθεί συναλλαγή εντός της τρέχουσας συνεδρίασης, ως τιμή αναφοράς προκειμένου για τον προσδιορισμό της τιμής δημοπρασίας λαμβάνεται η Τιμή Εκκίνησης της τρέχουσας συνεδρίασης, κατά τα οριζόμενα στην υποενότητα 4.2.6.
5. Σε περίπτωση ύπαρξης δύο «υποψήφιων τιμών δημοπρασίας» της προηγούμενης παραγράφου με ίση απόσταση από την παραπάνω τιμή αναφοράς τότε ως τιμή δημοπρασίας επιλέγεται η τιμή αναφοράς.

#### Κριτήρια ταύτισης

1. Οι συναλλαγές με την παρούσα Μέθοδο διενεργούνται αυτόματα από το Σύστημα Συναλλαγών στην τιμή δημοπρασίας στο τέλος της περιόδου, κατά την οποία εφαρμόζεται η Μέθοδος, τηρουμένων των παρακάτω κριτηρίων ταύτισης των εντολών:
2. Για να ταυτιστούν καταχωρημένες εντολές αγοράς, πρέπει να έχουν τιμή ίση ή μεγαλύτερη της τιμής δημοπρασίας και να έχουν ήδη ταυτιστεί οι εντολές αγοράς που πληρούν το εν λόγω κριτήριο και προηγούνται στην κατάταξη.
3. Για να ταυτιστούν καταχωρημένες εντολές πώλησης, πρέπει να έχουν τιμή ίση ή μικρότερη της τιμής δημοπρασίας και να έχουν ήδη ταυτιστεί οι εντολές πώλησης που πληρούν το εν λόγω κριτήριο και προηγούνται στην κατάταξη.

#### Ειδικοί όροι εκτέλεσης και καταχώρησης

1. Κατά την διάρκεια διενέργειας συναλλαγών, στο τέλος της περιόδου διαπραγμάτευσης με την παρούσα Μέθοδο, δεν επιτρέπεται στους Συμμετέχοντες η εισαγωγή στο Σύστημα Συναλλαγών νέων εντολών.
2. Ανεκτέλεστες στο σύνολό τους ελεύθερες εντολές ακυρώνονται αυτόματα. Μερικώς ανεκτέλεστες ελεύθερες εντολές παραμένουν στο Βιβλίο Εντολών και μετατρέπονται σε οριακές εντολές στην τιμή δημοπρασίας.
3. Το ΕΧΕ με Απόφασή του ορίζει κάθε αναγκαίο θέμα σχετικά με τη δυνατότητα που παρέχει στους Συμμετέχοντες να γνωρίζουν κατά την διάρκεια της παρούσας μεθόδου μια εκτιμώμενη τιμή και όγκο δημοπρασίας (projected auction price-volume) πριν οριστικοποιηθεί η τελική τιμή και όγκος της δημοπρασίας. Με τη σχετική Απόφαση μπορεί επίσης να ορίζεται ένα διάστημα εντός της παρούσας μεθόδου κατά τη διάρκεια του οποίου δεν θα επιτρέπεται η ακύρωση ή απενεργοποίηση εντολών, η τροποποίηση της τιμής των εντολών ως και η αλλαγή του αριθμού των Συμβολαίων των εντολών (black out period). Αντίθετα, κατά την περίοδο αυτή επιτρέπεται η εισαγωγή εντολών και η τροποποίηση του συνολικού όγκου τους.
4. Η Μέθοδος 2 μπορεί να λήξει σε τυχαίο χρόνο (RTP: Random time period) το διάστημα του οποίου ορίζεται με Απόφαση ΡΑΕ. Ο προσδιορισμός της τιμής της δημοπρασίας δεν μπορεί να γίνει πριν την έναρξη και μετά το τέλος της RTP.
5. Η διάρκεια της Μεθόδου 2 ως συνέπεια ενεργοποίησης του μηχανισμού ΑΜΕΜ μπορεί να παρατείνεται όταν οι περιστάσεις το επιβάλλουν. Λόγους παράτασης συνιστούν ενδεικτικά η σημαντική απόκλιση της εκτιμώμενης τιμής δημοπρασίας σε σχέση με την τιμή αναφοράς της σχετικής δημοπρασίας, καθώς και η σημαντική επίδραση στον εκτιμώμενο όγκο δημοπρασίας του όγκου των ανεκτέλεστων ελεύθερων εντολών που υπάγονται σε αυτή. Με Απόφαση ΡΑΕ καθορίζεται η διάρκεια κάθε περιόδου της Μεθόδου 2, οι τυχόν περιπτώσεις παράτασης της διάρκειας αυτής, καθώς και κάθε άλλο σχετικό θέμα.

### Μέθοδος 3: Προσυμφωνημένες συναλλαγές (Trade registration)

1. Οι διατάξεις της παρούσας υποενότητας αναφέρονται στις συναλλαγές επί Προϊόντων που πραγματοποιήθηκαν διμερώς εντός του Συστήματος Συναλλαγών.
2. Προσυμφωνημένη συναλλαγή Μεθόδου 3 είναι η συναλλαγή που προσυμφωνείται μεταξύ του πωλητή και του αγοραστή και διενεργείται διμερώς με εισαγωγή στο Σύστημα Συναλλαγών των δύο εκατέρωθεν εντολών από δύο διαφορετικούς Συμμετέχοντες που ενεργούν ως πωλητής και αγοραστής, αντίστοιχα.
3. Οι εντολές για τις προσυμφωνημένες συναλλαγές Μεθόδου 3 εισάγονται στον πίνακα προσυμφωνημένων συναλλαγών της υποενότητας 4.4.5.
4. Η προσυμφωνημένη συναλλαγή μπορεί να καταχωρείται είτε απευθείας από τους Συμμετέχοντες μέσω του Συστήματος Συναλλαγών, είτε μέσω των εξουσιοδοτημένων οργάνων του ΕΧΕ, όπως ειδικότερα καθορίζεται με Απόφαση του ΕΧΕ. Το ΕΧΕ δύναται να εξειδικεύει κάθε τεχνικό θέμα και αναγκαία λεπτομέρεια στην ως άνω Απόφαση.
5. Οι εντολές για τη διενέργεια της προσυμφωνημένης συναλλαγής Μεθόδου 3 είναι υποχρεωτικά οριακές.
6. Για τη διενέργεια προσυμφωνημένης συναλλαγής Μεθόδου 3 απαιτείται:
7. η ποσότητα Συμβολαίων της σχετικής συναλλαγής να μην υπολείπεται της ελάχιστης ποσότητας Συμβολαίων, όπως καθορίζεται με Απόφαση ΡΑΕ, ως και
8. η τιμή της σχετικής συναλλαγής να μην αποκλίνει από τα όρια ημερήσιας διακύμανσης τιμών, πριν την κατάρτιση της συναλλαγής, του βασικού πίνακα συναλλαγής όπως αυτά καθορίζονται με τη σχετική Απόφαση.
9. Το ΕΧΕ δεν λαμβάνει υπόψη προσυμφωνημένες συναλλαγές επί Προϊόντων κατά τον υπολογισμό των, σχετικών με τα Προϊόντα, Τιμών Αναφοράς.
10. Το ΕΧΕ μπορεί με Απόφασή του να θέτει πρόσθετες προϋποθέσεις για τη διενέργεια προσυμφωνημένων συναλλαγών της παρούσας Μεθόδου, ενδεικτικά αναφορικά με την τιμή της συναλλαγής, τα όρια απόκλισης από την εν λόγω τιμή ή και τις τυχόν εξαιρέσεις από την εφαρμογή των σχετικών ορίων.

### Πίνακες διαπραγμάτευσης

1. Στο Σύστημα Συναλλαγών δημιουργούνται οι παρακάτω πίνακες με τους ακόλουθους ειδικότερους όρους:
   1. Βασικός πίνακας (main board). Στον βασικό πίνακα ορίζεται η Μέθοδος 1 και 2. Ο βασικός πίνακας λειτουργεί ως Βιβλίο Εντολών.
   2. Πίνακας προσυμφωνημένων συναλλαγών (pre-agreed trading board). Στον πίνακα προσυμφωνημένων συναλλαγών ορίζεται η Μέθοδος 3.
2. Με τη λήξη της περιόδου ή των περιόδων κάθε πίνακα οι εντολές που περιέχονται σε αυτόν και δεν είναι διαρκείας ακυρώνονται.
3. Στον βασικό πίνακα, οι εντολές εμφανίζονται ανά επίπεδο τιμής, αφού αθροιστούν από το Σύστημα Συναλλαγών οι όγκοι των εντολών που έχουν την ίδια τιμή (βάθος τιμής – price depth). Τα είδη των εντολών που επιτρέπονται στον Βασικό Πίνακα όπως κατά περίπτωση καθορίζονται στον Κανονισμό και μπορεί να εξειδικεύονται από το ΕΧΕ με Απόφασή του, είναι τα εξής:
4. Τιμή εντολής: LMT, MKT.
5. Όγκος εντολής: σε πολλαπλάσιο του αριθμού των Συμβολαίων.
6. Συνθήκη εντολής: STOP, FOK, IOC, κενό.
7. Διάρκεια εντολής: GFD, GTC, GTD.
8. Ο Πίνακας Προσυμφωνημένων Συναλλαγών χρησιμοποιείται αποκλειστικά για τη διενέργεια προσυμφωνημένων συναλλαγών της Μεθόδου 3. Οι συναλλαγές που διενεργούνται στον παραπάνω πίνακα δεν τροποποιούν τις εμφανιζόμενες στο Σύστημα Συναλλαγών πληροφορίες σχετικά με τις Τιμές Αναφοράς.

### Ειδικές λειτουργίες

#### Διαδικασίες υποστήριξης συναλλαγών

1. Στις περιπτώσεις συνδρομής τεχνικών λόγων δυσλειτουργίας των συστημάτων των Συμμετεχόντων ή άλλης έκτακτης ανάγκης, το ΕΧΕ παρέχει στους Συμμετέχοντες τη δυνατότητα χρήσης της διαδικασίας υποστήριξης συναλλαγών που αναφέρεται στην πρόσβαση στο Σύστημα Συναλλαγών με τους εξής εναλλακτικούς τρόπους:
2. με απευθείας χρήση Κοινόχρηστων Σημείων Πρόσβασης (ΚΣΠ), που παρέχει προς τούτο το ΕΧΕ ή
3. μέσω των εξουσιοδοτημένων οργάνων του ΕΧΕ (OBOT - Οn Behalf Of Trading).
4. Η χρήση από Συμμετέχοντα των εγκαταστάσεων του ΕΧΕ επιτρέπεται μόνο σε Πιστοποιημένους Διαπραγματευτές του Συμμετέχοντος και εφόσον ο Συμμετέχων ακολουθεί τις σχετικές οδηγίες του ΕΧΕ.
5. Για την πρόσβαση Συμμετέχοντος στο Βάθρο Εμπορίας τα εξουσιοδοτημένα προς τούτο όργανα του ΕΧΕ δικαιούνται, μετά από σχετικό αίτημα του Συμμετέχοντος, να λαμβάνουν και να διαβιβάζουν στο Σύστημα Συναλλαγών εντολές του Συμμετέχοντος προς διενέργεια συναλλαγών, να τροποποιούν ή να ακυρώνουν καταχωρημένες εντολές του Συμμετέχοντος και γενικά να διενεργούν κάθε σχετική πράξη επί των εντολών αυτών. Το ΕΧΕ καταβάλλει κάθε δυνατή προσπάθεια για την έγκαιρη ικανοποίηση αιτήματος Συμμετέχοντος για πρόσβασή του στο Σύστημα Συναλλαγών μέσω των εξουσιοδοτημένων οργάνων του ΕΧΕ. Σε περίπτωση διαβίβασης περισσοτέρων αιτημάτων, το ΕΧΕ μεριμνά για την ικανοποίηση αυτών με βάση την αρχή της χρονικής προτεραιότητας, εκτός εάν συντρέχουν λόγοι διαφύλαξης της ομαλής λειτουργίας ή προστασίας των συμφερόντων των Συμμετεχόντων ή αποτροπής κινδύνων ως προς την εκκαθάριση των συναλλαγών που δικαιολογούν παρέκκλιση από την ως άνω αρχή.
6. Το ΕΧΕ δύναται με Απόφασή του καθορίζει τους όρους με τους οποίους μπορεί να γίνεται χρήση της εκάστοτε διαδικασίας υποστήριξης συναλλαγών, τυχόν περιορισμούς ως προς τη χρήση της, καθώς και κάθε άλλο σχετικό θέμα και αναγκαία λεπτομέρεια, καθώς επίσης και να καθορίζει χρεώσεις για τις διαδικασίες υποστήριξης συναλλαγών.

#### Διαδικασία συναινετικής ακύρωσης συναλλαγών

1. Το ΕΧΕ δύναται να ακυρώσει συναλλαγή η οποία καταρτίστηκε με τη Μέθοδο Διαπραγμάτευσης 1 εφόσον πληρούνται σωρευτικά οι παρακάτω προϋποθέσεις:
2. Το ΕΧΕ λάβει σχετικό αίτημα ακύρωσης από συμβαλλόμενο στη σχετική συναλλαγή Συμμετέχοντα, το αργότερο εντός δέκα (10) λεπτών από την κατάρτιση της συναλλαγής ή εντός άλλης προθεσμίας που ορίζεται από το ΕΧΕ με Απόφασή του. Το ΕΧΕ ενημερώνει τους εμπλεκόμενους στην προς ακύρωση συναλλαγή Συμμετέχοντες σε εύλογο χρονικό διάστημα μετά τη λήψη της αίτησης ακύρωσης.
3. Οι εμπλεκόμενοι στην προς ακύρωση συναλλαγή Συμμετέχοντες πρέπει να δηλώσουν προς το EXE τη συναίνεσή τους για την ακύρωση της συναλλαγής το αργότερο εντός τριάντα λεπτών (30΄) από την κατάρτιση της συναλλαγής ή εντός άλλης προθεσμίας που ορίζεται από το ΕΧΕ με Απόφασή του.
4. Η ακύρωση υλοποιείται πριν τη λήξη της διαπραγμάτευσης με τη Μέθοδο 1, το αργότερο εντός σαρανταπέντε λεπτών (45΄) από την κατάρτιση της συναλλαγής ή εντός άλλης προθεσμίας που ορίζεται από το ΕΧΕ με Απόφασή του.
5. Η ακύρωση δεν επηρεάζει την ομαλή λειτουργία των συναλλαγών ή της εκκαθάρισης βάσει ελέγχου της EnExClear.
6. Το ΕΧΕ μεριμνά για τη διεκπεραίωση των επιμέρους τμημάτων της διαδικασίας συναινετικής ακύρωσης συναλλαγών, χωρίς να εγγυάται την επιτυχή ή έγκαιρη ολοκλήρωσή της.
7. Το ΕΧΕ δύναται να μην ακυρώσει τη συναλλαγή, ακόμα και αν πληρούνται οι συνθήκες της παρ. 1, για λόγους προστασίας της ομαλής λειτουργίας της αγοράς.
8. Το ΕΧΕ μπορεί να ζητά από τον Συμμετέχοντα που αιτείται την ακύρωση, τα στοιχεία της εντολής βάσει της οποίας καταρτίστηκε η συναλλαγή, ως και κάθε άλλο στοιχείο αναφορικά με τη λήψη και την εκτέλεσή της. Η αίτηση ακύρωσης και οι δηλώσεις συναίνεσης ή απόρριψης του αιτήματος υποβάλλονται από τους Συμμετέχοντες με βάση τις τεχνικές διαδικασίες του ΕΧΕ, όπως μπορεί να εξειδικεύονται με σχετική Απόφαση του ΕΧΕ, με την οποία το ΕΧΕ μπορεί επίσης να καθορίζει χρεώσεις και κάθε άλλο σχετικό θέμα και αναγκαία λεπτομέρεια.
9. Με την ακύρωση η συναλλαγή παύει να ισχύει από τον χρόνο κατάρτισής της και διαγράφεται από το Σύστημα Συναλλαγών.
10. Σε περίπτωση ακύρωσης συναλλαγής σύμφωνα με τις προηγούμενες παραγράφους το ΕΧΕ ενημερώνει μέσω του Συστήματος Συναλλαγών, ή με άλλα πρόσφορα μέσα της επιλογής του τον αιτούντα την ακύρωση Συμμετέχοντα ως και τους αντισυμβαλλόμενους στη συναλλαγή Συμμετέχοντες. Αντίστοιχα, σε περίπτωση απόρριψης της αίτησης ακύρωσης, το ΕΧΕ παρέχει σχετική ενημέρωση στον αιτούντα σχετικά με τη μη ακύρωση Συμμετέχοντα.

## Πάροχος Ρευστότητας

### Υποχρεώσεις Παρόχου Ρευστότητας

1. Ο Πάροχος Ρευστότητας υποχρεούται να εισάγει στο Σύστημα Συναλλαγών εντολές παροχής ρευστότητας επί σειρών του Προϊόντος, επί του οποίου αναλαμβάνει σχετικές υποχρεώσεις τηρουμένων των προβλέψεων της κείμενης νομοθεσίας και όπως ειδικότερα καθορίζεται από το ΕΧΕ με σχετικές Αποφάσεις του.
2. Ως εντολές παροχής ρευστότητας ορίζονται για τις ανάγκες του Κανονισμού, οριακές εντολές αγοράς ή οριακές εντολές πώλησης ή ζεύγη οριακών εντολών αγοράς και πώλησης που διαβιβάζει ο Πάροχος Ρευστότητας για ίδιο λογαριασμό στο Σύστημα Συναλλαγών σε συνεχή βάση επί σειρών του Προϊόντος επί του οποίου αναλαμβάνει σχετικές υποχρεώσεις σύμφωνα με τα ειδικότερα οριζόμενα στις παρακάτω παραγράφους και σε σχετική Απόφαση του ΕΧΕ.
3. Ο Πάροχος Ρευστότητας οφείλει να διασφαλίζει την ύπαρξη των απαραίτητων κεφαλαίων ή ρευστών διαθεσίμων, ανάλογα με την περίπτωση, ώστε να καθίσταται εφικτή η εμπρόθεσμη εκπλήρωση των αντιστοίχων υποχρεώσεών του που αφορούν στον διακανονισμό των συναλλαγών του ως Παρόχου Ρευστότητας, σύμφωνα με τις απαιτήσεις του Κανονισμού και του Κανονισμού της EnExClear.

### Όροι παροχής ρευστότητας

1. Οι εντολές παροχής ρευστότητας επί Προϊόντος εισάγονται στο Σύστημα Συναλλαγών κατά τη διάρκεια της Μεθόδου 1.
2. Οι όροι της παροχής ρευστότητας καθορίζονται από το ΕΧΕ με Απόφασή του ανά Προϊόν και αφορούν ιδίως τα εξής:
3. Τη συχνότητα διαβίβασης εντολών παροχής ρευστότητας: Στις περιπτώσεις όπου προβλέπεται υποχρέωση για διαβίβαση εντολών σε συνεχή βάση, ο Πάροχος Ρευστότητας οφείλει να εισάγει ή επανεισάγει, κατά περίπτωση, εντολές παροχής ρευστότητας χωρίς αίτημα παροχής τιμών από το ΕΧΕ και σύμφωνα με τα προβλεπόμενα σε σχετική Απόφαση του ΕΧΕ. Στις περιπτώσεις όπου προβλέπεται υποχρέωση για διαβίβαση εντολών κατόπιν αιτήματος παροχής τιμών (quote request), ο Πάροχος Ρευστότητας οφείλει να διαβιβάζει εντολές παροχής ρευστότητας εντός του σχετικώς προβλεπόμενου ως προς το Προϊόν χρόνου από την εισαγωγή του αιτήματος.
4. Τη μέγιστη απόκλιση τιμής: Ο Πάροχος Ρευστότητας οφείλει να διαβιβάζει προσφορές αγοράς ή πώλησης ή αγοράς και πώλησης, σε εκτέλεση των υποχρεώσεών του παροχής ρευστότητας σε τιμές οι οποίες ικανοποιούν τις σχετικές απαιτήσεις που προβλέπονται σε σχετική Απόφαση του ΕΧΕ. Οι τιμές κυμαίνονται εντός των εκάστοτε επιτρεπτών ημερήσιων ορίων διακύμανσής τους ή της τυχόν επέκτασης των σχετικών ορίων, όπου συντρέχει περίπτωση, της υποενότητας 4.6.3.
5. Την ελάχιστη ποσότητα Συμβολαίων: Ο Πάροχος Ρευστότητας οφείλει να διαβιβάζει εντολές παροχής ρευστότητας για ποσότητα Συμβολαίων, ανάλογα με την περίπτωση, η οποία δεν πρέπει να υπολείπεται ανά εντολή της σχετικώς προβλεπόμενης ως προς το Προϊόν ελάχιστης ποσότητας Συμβολαίων αντίστοιχα.
6. Το χρονικό διάστημα εντός του οποίου αναλαμβάνονται ανά συνεδρίαση οι υποχρεώσεις του Παρόχου Ρευστότητας.
7. Τις περιπτώσεις κατά τις οποίες αίρονται οι υποχρεώσεις διαπραγμάτευσης από τον Πάροχο Ρευστότητας.
8. Οι όροι καταχώρησης εντολών, πέραν των εντολών παροχής ρευστότητας, που καταχωρούνται από τον Πάροχο Ρευστότητας σύμφωνα με τον Κανονισμό.
9. Η ύπαρξη Παρόχου Ρευστότητας δεν συνιστά προϋπόθεση για την εισαγωγή Προϊόντος προς διαπραγμάτευση, εκτός εάν οριστεί διαφορετικά στη σχετική Απόφαση ΡΑΕ.
10. Το ΕΧΕ γνωστοποιεί στους Συμμετέχοντες τυχόν αλλαγές στους όρους παροχής ρευστότητας, τουλάχιστον έναν (1) μήνα πριν από την εφαρμογή τους.

## Μέτρα προστασίας της αγοράς

### Γενικά

1. Μέτρα προστασίας της αγοράς που λαμβάνονται από το ΕΧΕ είναι τα εξής:
2. η μεταβολή του χρόνου διεξαγωγής της συνεδρίασης,
3. η εφαρμογή ορίων ημερήσιας διακύμανσης τιμών, ορίων μέγιστης τιμής και ορίων μέγιστου όγκου εντολών, καθώς και υπολογισμός των ανεκτέλεστων εντολών προς συναλλαγές,
4. η εφαρμογή Αυτόματου Μηχανισμού Ελέγχου Μεταβλητότητας (ΑΜΕΜ),
5. η αναγκαστική ακύρωση εντολών,
6. η αναγκαστική ακύρωση συναλλαγών,
7. η άρση ή η μεταβολή των υποχρεώσεων παροχής ρευστότητας του Παρόχου Ρευστότητας,
8. η αναστολή της διαπραγμάτευσης Προϊόντος,
9. η διαγραφή Προϊόντος.

### Μεταβολή του χρόνου διεξαγωγής της συνεδρίασης

1. Το ΕΧΕ μπορεί να μεταβάλλει τον χρόνο διεξαγωγής της συνεδρίασης εφόσον τούτο κρίνεται αναγκαίο για την προστασία της ομαλής λειτουργίας της αγοράς και των συμφερόντων των Συμμετεχόντων. Ως περιπτώσεις μεταβολής του χρόνου διεξαγωγής της συνεδρίασης νοούνται ιδίως η αναβολή της έναρξης της συνεδρίασης, η μεταβολή των χρονικών ορίων των Μεθόδων Διαπραγμάτευσης, η παράταση της διάρκειας της συνεδρίασης, η προσωρινή ή οριστική διακοπή της συνεδρίασης, η μετάθεση της συνεδρίασης σε μεταγενέστερο χρόνο εντός της ίδιας ημέρας και η διακοπή της συνεδρίασης για περισσότερες της μιας ημέρες συναλλαγών. Το ΕΧΕ δημοσιοποιεί οποιαδήποτε μεταβολή του χρόνου διεξαγωγής της συνεδρίασης και ενημερώνει άμεσα την EnExClear, τη ΡΑΕ και τον ΔΕΣΦΑ.
2. Λόγοι για τους οποίους είναι δυνατή η λήψη των παραπάνω μέτρων συνιστούν ενδεικτικά οι εξής:
3. Η τεχνική δυσλειτουργία του Συστήματος Συναλλαγών ή των συστημάτων εκκαθάρισης της EnExClear.
4. Η συνδρομή εκτάκτων γεγονότων που επηρεάζουν αρνητικά την ομαλή λειτουργία του Συστήματος Συναλλαγών.

### Όρια ημερήσιας διακύμανσης τιμών, όρια μέγιστης τιμής και όρια μέγιστου όγκου εντολών

1. Το ΕΧΕ δύναται να εφαρμόσει όρια ημερήσιας διακύμανσης τιμών, όρια μέγιστης τιμής και όρια μέγιστου όγκου εντολών στο Βάθρο Εμπορίας σύμφωνα με τις διατάξεις των επόμενων παραγράφων και κατά τα ειδικότερα προβλεπόμενα σε Απόφασή του.
2. Ως όριo ημερήσιας διακύμανσης τιμών ορίζεται το εύρος τιμών εντός του οποίου επιτρέπεται να κινηθούν οι τιμές ορισμένου Προϊόντος κατά τη διάρκεια της συνεδρίασης.
3. Τα όρια διακύμανσης τιμών ενός Προϊόντος προσδιορίζονται ως ποσοστά απόκλισης από την Τιμή Εκκίνησης ή τυχόν άλλη τιμή που ορίζεται ως τιμή αναφοράς διακύμανσης. Σε περίπτωση διαπραγμάτευσης Προϊόντος χωρίς όρια, η τιμή του μπορεί να μεταβάλλεται απεριόριστα.
4. Τα όρια διακύμανσης τιμών μπορεί να είναι στατικά ή κλιμακούμενα, σύμφωνα με τα ειδικότερα προβλεπόμενα σε Απόφαση του ΕΧΕ. Τα στατικά όρια προσδιορίζονται με βάση την τιμή αναφοράς διακύμανσης και παραμένουν σταθερά καθ’ όλη τη διάρκεια της συνεδρίασης. Τα κλιμακούμενα όρια διευρύνονται αυτόματα κάθε φορά που στη μέγιστη ή στην ελάχιστη τιμή του ορίου παραμένουν ανεκτέλεστες εντολές αγοράς ή πώλησης στις καλύτερες τιμές αγοράς ή πώλησης αντίστοιχα για συγκεκριμένο προκαθορισμένο χρονικό διάστημα.
5. Τα όρια μέγιστου όγκου εντολών χρησιμεύουν προκειμένου να αναγνωρίζονται εντολές με ασυνήθιστα μεγάλο όγκο.
6. Το ΕΧΕ μπορεί να διαφοροποιεί τα όρια ημερήσιας διακύμανσης, τα όρια μέγιστης τιμής και τα όρια μέγιστου όγκου εντολών καθώς και να θέτει ειδικά όρια ιδίως στις περιπτώσεις προσυμφωνημένων συναλλαγών.

### Υπολογισμός ανεκτέλεστων εντολών προς συναλλαγές

1. Το ΕΧΕ δύναται με Απόφασή του να υιοθετεί μηχανισμούς για τον υπολογισμό της αναλογίας των ανεκτέλεστων εντολών προς τις συναλλαγές που εισήχθησαν αποτελεσματικά από τους Συμμετέχοντες στο Βάθρο Εμπορίας, σε επίπεδο κάθε Προϊόντος που αποτελεί αντικείμενο διαπραγμάτευσης στο Βάθρο Εμπορίας. Το ΕΧΕ συνεκτιμά για την υιοθέτηση των ως άνω μηχανισμών αν υφίσταται κίνδυνος υπερβολικής μεταβλητότητας στο σχετικό Προϊόν λόγω της αναλογίας.
2. Για τον περιορισμό της αναλογίας μεταξύ ανεκτέλεστων εντολών και συναλλαγών το ΕΧΕ ορίζει με την Απόφαση της παρ. 1 κάθε σχετικό όρο και αναγκαία λεπτομέρεια που αφορά στην εφαρμογή των μηχανισμών ιδίως αναφορικά με τη μεθοδολογία που θα εφαρμόζει για τον υπολογισμό της σχετικής αναλογίας, τους όρους εφαρμογής της και τα σχετικά όρια για την παρακολούθηση των ανεκτέλεστων εντολών που μπορούν να εισαχθούν στο Βάθρο Εμπορίας.

### Αυτόματος Μηχανισμός Ελέγχου Μεταβλητότητας (ΑΜΕΜ)

1. Πέραν των ορίων της υποενότητας 4.6.3 το ΕΧΕ εφαρμόζει μηχανισμούς ελέγχου της μεταβλητότητας των τιμών στο Σύστημα Συναλλαγών, σύμφωνα με τις επόμενες παραγράφους και καθορίζοντας ειδικότερα τους όρους και προϋποθέσεις εφαρμογής τους σε σχετική Απόφασή του.
2. Στο Σύστημα Συναλλαγών του ΕΧΕ μπορεί να λειτουργεί ο Αυτόματος Μηχανισμός Ελέγχου Μεταβλητότητας (ΑΜΕΜ) με βάση τις διατάξεις των επόμενων παραγράφων και κατά τα ειδικότερα προβλεπόμενα σε Απόφαση του ΕΧΕ.
3. Ο ΑΜΕΜ είναι ένας μηχανισμός ελέγχου των προς κατάρτιση συναλλαγών επί σειρών Προϊόντος ως προς τις διακυμάνσεις των τιμών τους, τον οποίο διενεργεί το Σύστημα Συναλλαγών με αυτοματοποιημένο τρόπο. Με τον ΑΜΕΜ τίθενται όρια τιμών για τις προς κατάρτιση συναλλαγές προς αποτροπή των απότομων διακυμάνσεων των τιμών των σειρών στις οποίες αφορά. Στο μηχανισμό ΑΜΕΜ μπορούν να υπάγονται σειρές που τυγχάνουν διαπραγμάτευσης με τη Μέθοδο 1.
4. Τα όρια τιμών του ΑΜΕΜ μπορεί να διακρίνονται σε επιμέρους κατηγορίες, ιδίως μπορεί να είναι στατικά ή δυναμικά ή και συνδυασμός τους. Το όριο είναι στατικό όταν για τον προσδιορισμό του λαμβάνεται ως τιμή αναφοράς διακύμανσης ορισμένη σταθερή τιμή, όπως η τιμή της τελευταίας δημοπρασίας – Μέθοδος 2 πριν την ελεγχόμενη προς εκτέλεση εντολή ή, εάν δεν υφίσταται τέτοια τιμή, η Τιμή Εκκίνησης της σχετικής συνεδρίασης. Το όριο είναι δυναμικό όταν για τον προσδιορισμό του λαμβάνεται ως τιμή αναφοράς διακύμανσης ορισμένη μεταβαλλόμενη τιμή, όπως η τιμή της τελευταίας συναλλαγής πριν την ελεγχόμενη προς εκτέλεση εντολή. Τα όρια τιμών προσδιορίζονται κατά κανόνα ως ποσοστά απόκλισης από τις τιμές αναφοράς διακύμανσής τους.
5. Με βάση τα όρια τιμών του ΑΜΕΜ ελέγχεται από το Σύστημα Συναλλαγών η τιμή κάθε προς κατάρτιση συναλλαγής κατά τη χρονική φάση της κατάρτισής της, ήτοι κατά τον χρόνο κατά τον οποίο λαμβάνει χώρα η πλήρωση των κριτηρίων ταύτισης των εντολών που την απαρτίζουν. Εάν η τιμή της προς κατάρτιση συναλλαγής κείται εντός των τιθέμενων με τον ΑΜΕΜ ορίων τιμών, περιλαμβανομένης και της περίπτωσης που συμπίπτει με αυτά, η συναλλαγή καταρτίζεται κανονικά. Εάν κείται εκτός των εν λόγω ορίων, η συναλλαγή δεν καταρτίζεται. Σε περίπτωση εντολής δεκτικής μερικής εκτέλεσης, η εκτέλεση της οποίας σύμφωνα με τα κριτήρια ταύτισης συνεπάγεται την κατάρτιση περισσοτέρων της μιας συναλλαγών από τις οποίες μέρος και μόνο κείται εντός των τιθέμενων με τον ΑΜΕΜ ορίων τιμών, κατάρτιση λαμβάνει χώρα μόνο ως προς τις συναλλαγές που κείνται εντός των σχετικών ορίων, περιλαμβανομένης και της περίπτωσης που συμπίπτει με αυτά. Συναλλαγές που κείνται εκτός των ορίων αυτών δεν καταρτίζονται.
6. Η μη κατάρτιση συναλλαγών λόγω υπέρβασης των ορίων τιμών του ΑΜΕΜ έχει ως συνέπεια την ενεργοποίηση του μηχανισμού ΑΜΕΜ, την αυτόματη διακοπή της διαπραγμάτευσης με τη Μέθοδο 1 στην οποία αφορούν οι σχετικές συναλλαγές και την υποχρεωτική μετάβαση της σειράς σε καθεστώς διαπραγμάτευσης με Μέθοδο 2. Στην περίπτωση αυτή, τυχόν ανεκτέλεστο μέρος εντολής, δεκτικής καταχώρισης μεταφέρεται προς εκτέλεση στη φάση συγκέντρωσης εντολών της Μεθόδου 2.
7. Η διαδικασία και οι λεπτομέρειες εφαρμογής του ΑΜΕΜ ορίζονται με Απόφαση του ΕΧΕ. Στην ίδια Απόφάση του ΕΧΕ καθορίζονται ιδίως τα Προϊόντα ως προς τα οποία εφαρμόζεται ο μηχανισμός ΑΜΕΜ, τα τυχόν ειδικότερα χαρακτηριστικά της Μεθόδου 2 που διενεργείται ως συνέπεια της ενεργοποίησης του μηχανισμού ΑΜΕΜ, ως και ο τρόπος εφαρμογής της σχετικής μεθόδου σε σχέση με τις προγραμματισμένες Μεθόδους Διαπραγμάτευσης του Προϊόντος.
8. Το ΕΧΕ μπορεί να ενεργοποιεί τον μηχανισμό ΑΜΕΜ θέτοντας μία ή και περισσότερες σειρές σε καθεστώς διακοπής διαπραγμάτευσης και υπαγωγής τους σε Μέθοδο 2, ακόμη κι αν δεν συντρέχουν οι όροι εφαρμογής του ΑΜΕΜ σύμφωνα με τις προηγούμενες παραγράφους, όταν κρίνει τούτο σκόπιμο για λόγους προστασίας της αγοράς ή της εύρυθμης λειτουργίας του Βάθρου Εμπορίας. Στην περίπτωση μη αυτοματοποιημένης ενεργοποίησης του ΑΜΕΜ σύμφωνα με το προηγούμενο εδάφιο, το ΕΧΕ ορίζει τον ειδικότερο τρόπο εφαρμογής του ΑΜΕΜ ανάλογα με τα χαρακτηριστικά της περίπτωσης, στην οποία αφορά, και ενημερώνει άμεσα τους Συμμετέχοντες.

### Αναγκαστική ακύρωση εντολών

1. Το ΕΧΕ μπορεί να ακυρώνει καταχωρημένες στο Σύστημα Συναλλαγών εντολές στις παρακάτω περιπτώσεις:
2. όταν αναστέλλεται η διαπραγμάτευση του Προϊόντος, στο οποίο αφορά η εντολή,
3. όταν αναστέλλεται το δικαίωμα συμμετοχής στη διαπραγμάτευση του Συμμετέχοντος που εισήγαγε την εντολή,
4. όταν αυτό επιβάλλεται για λόγους διαφύλαξης της ομαλής λειτουργίας του Βάθρου Εμπορίας και των συμφερόντων των Συμμετεχόντων.

### Αναγκαστική ακύρωση συναλλαγών

1. Όλες οι συναλλαγές που προκύπτουν από την αποδοχή εντολών στο Σύστημα Συναλλαγών είναι οριστικές και ανέκκλητες.
2. Το ΕΧΕ μπορεί σε όλως εξαιρετικές περιπτώσεις να προβεί σε αναγκαστική ακύρωση συναλλαγής, όπου τούτο μπορεί να τύχει εφαρμογής με δεδομένη και τη φύση και το μέγεθος της συναλλαγής, για λόγους ασφαλούς λειτουργίας του Βάθρου Εμπορίας ή όταν συντρέχει κατά τη κρίση του άλλος σπουδαίος λόγος, όπως όταν οι συναλλαγές διενεργούνται σε χρόνο δυσλειτουργίας του Βάθρου Εμπορίας ή είναι προϊόν απάτης.
3. Το ΕΧΕ μπορεί να θέτει ειδικούς όρους ακύρωσης με Απόφασή του, καθορίζοντας σε αυτή κάθε σχετικό τεχνικό θέμα και αναγκαία λεπτομέρεια.
4. Σε περίπτωση ακύρωσης συναλλαγών το ΕΧΕ ενημερώνει τη ΡΑΕ και την EnExClear για τις ακυρωθείσες συναλλαγές, καθώς και για τους λόγους ακύρωσης τους.

### Άρση ή μεταβολή των υποχρεώσεων παροχής ρεστότητας

Σε έκτακτες περιπτώσεις απότομων διακυμάνσεων, ιδίως γενικευμένης μεταβολής των τιμών κατά τη διάρκεια της συνεδρίασης του ΕΧΕ, σημαντικών τεχνικών προβλημάτων, διατάραξης της ομαλής λειτουργίας του Βάθρου Εμπορίας ή και εφόσον συντρέχει άλλος σπουδαίος λόγος που επαυξάνει τον κίνδυνο που αναλαμβάνει ο Πάροχος Ρευστότητας και δυσχεραίνει την εκπλήρωση των υποχρεώσεών του ή θέτει σε κίνδυνο την εύρυθμη λειτουργία του Βάθρου Εμπορίας το ΕΧΕ μπορεί, ύστερα από αίτηση του Παρόχου Ρευστότητας ή και με ίδια πρωτοβουλία, να τον απαλλάξει προσωρινά από τις υποχρεώσεις του ή να διαφοροποιήσει τους όρους διεξαγωγής της ειδικής διαπραγμάτευσης. Στην περίπτωση αυτή, το ΕΧΕ δημοσιοποιεί άμεσα την απόφασή του περί προσωρινής απαλλαγής του Παρόχου Ρευστότητας ή τροποποίησης των όρων παροχής ρευστότητας από αυτόν και πληροφορεί σχετικά τους Συμμετέχοντές του. Με όμοιο τρόπο πραγματοποιείται και δημοσιοποιείται και η εκ νέου ανάληψη υποχρεώσεων από τον Πάροχο Ρευστότητας ή, κατά περίπτωση, η εκ νέου ισχύς χωρίς παρέκκλιση των όρων παροχής ρευστότητας. Οι ως άνω αποφάσεις δημοσιεύονται και στο Ημερήσιο Δελτίο Τιμών.

### Αναστολή διαπραγμάτευσης Προϊόντος

1. Ως αναστολή διαπραγμάτευσης Προϊόντος νοείται η προσωρινή παύση της διαπραγμάτευσης αυτού.
2. Λόγοι αναστολής είναι ιδίως η υλοποίηση μεταβολών στις προδιαγραφές του Προϊόντος ή η συνδρομή άλλου σπουδαίου λόγου που καθιστά αναγκαία την προσωρινή παύση της διαπραγμάτευσής του στο Βάθρο Εμπορίας όπως ιδίως όταν δε διασφαλίζεται η ομαλή λειτουργία του Βάθρου Εμπορίας ή της εκκαθάρισης των συναλλαγών που διενεργούνται σε αυτή. Για τους λόγους αναστολής διαπραγμάτευσης Προϊόντος το ΕΧΕ οφείλει να ενημερώνει αμελλητί τη ΡΑΕ.
3. Το ΕΧΕ μπορεί με Απόφασή του να εξειδικεύει τους όρους και τις προϋποθέσεις αναστολής καθώς και κάθε άλλο τεχνικό θέμα και αναγκαία λεπτομέρεια.

### Διαγραφή Προϊόντος

1. Ως διαγραφή Προϊόντος νοείται η απόσυρση του Προϊόντος από τη διαπραγμάτευσή του στο Βάθρο Εμπορίας.
2. Λόγος διαγραφής δύναται να είναι η αντικατάσταση Προϊόντος με άλλο χάριν βελτίωσης των συνθηκών εμπορίας και διαπραγμάτευσης στο Βάθρο Εμπορίας.
3. Το ΕΧΕ εισηγείται στη ΡΑΕ τη διαγραφή ενός Προϊόντος από τη διαπραγμάτευση υπό την προϋπόθεση ότι προηγουμένως:

α) έχει ειδοποιήσει ή, όπου τούτο κρίνεται αναγκαίο, έχει λάβει τη σχετική έγκριση της EnExClear και του ΔΕΣΦΑ ή τυχόν άλλου φορέα που εμπλέκεται στον διακανονισμό του Προϊόντος και

β) έχει διαπιστώσει ότι έχουν ολοκληρωθεί όλες οι απαραίτητες διαδικασίες για την αντικατάσταση του Προϊόντος.

1. Το ΕΧΕ για τη διαμόρφωση της σχετικής εισήγησης προς τη ΡΑΕ ενημερώνει σχετικά την EnExClear και τον ΔΕΣΦΑ και συνεργάζεται με αυτούς.
2. Το ΕΧΕ μπορεί με Απόφασή του να εξειδικεύει κάθε σχετικό θέμα και αναγκαία λεπτομέρεια αναφορικά με τη διαγραφή Προϊόντος.

### Διαδικασία αναστολής ή διαγραφής

Για τη λήψη μέτρου αναστολής ή διαγραφής από το κατά περίπτωση αρμόδιο όργανο του ΕΧΕ υποβάλλεται προηγουμένως σε αυτό εισήγηση από τις αρμόδιες υπηρεσίες του ΕΧΕ με την οποία θα πρέπει να αιτιολογείται ο λόγος λήψης του σχετικού μέτρου. Η εισήγηση μπορεί να παραλείπεται σε έκτακτες και επείγουσες περιστάσεις διαταραχής της εύρυθμης λειτουργίας του Βάθρου Εμπορίας. Στην περίπτωση αυτή το μέτρο της αναστολής ή διαγραφής μπορεί να λαμβάνεται άμεσα.

### Ενημέρωση

Το ΕΧΕ δημοσιοποιεί τα μέτρα της αναστολής ή διαγραφής που λαμβάνει σύμφωνα με τους παραπάνω όρους, ως και την άρση αυτών, άμεσα στην ιστοσελίδα του και στο Ημερήσιο Δελτίο Τιμών, ενημερώνοντας ταυτόχρονα τη ΡΑΕ, την EnExClear και τον ΔΕΣΦΑ. Σχετική ενημέρωση δύναται να παρέχει το ΕΧΕ στους Συμμετέχοντες και μέσω του Συστήματος Συναλλαγών.

## Πληροφορίες για την εξισορρόπηση Φυσικού Αερίου

1. Σύμφωνα με τις διατάξεις του Κανονισμού (EΕ) 312/2014 το ΕΧΕ δημοσιεύει, χωρίς αδικαιολόγητη καθυστέρηση, την εξέλιξη της οριακής τιμής πώλησης και της οριακής τιμής αγοράς αερίου εξισορρόπησης έπειτα από κάθε συναλλαγή τηρουμένων των διατάξεων του Κώδικα Διαχείρισης του ΕΣΦΑ.
2. Στις περιπτώσεις που ο προσδιορισμός της οριακής τιμής πώλησης και/ή της οριακής τιμής αγοράς αερίου εξισορρόπησης δεν είναι δυνατός σύμφωνα με τις παρ. 1 έως 3 του άρθρου 22 του Κανονισμού (ΕΕ) 312/2014, τότε εφαρμόζεται η παρ. 4 του άρθρου 22 του ίδιου Κανονισμού, τηρουμένων των σχετικών προβλέψεων του Κώδικα Διαχείρισης του ΕΣΦΑ και των ειδικότερων διαδικασιών που εγκρίνονται προς τούτο από τη ΡΑΕ. Στην περίπτωση αυτή η σχετική τιμή προσδιορίζεται από τον ΔΕΣΦΑ με βάση τις ως άνω εγκεκριμένες διαδικασίες. Το ΕΧΕ συμπράττει με τον ΔΕΣΦΑ παρέχοντας τα απαραίτητα στοιχεία τιμών και συναλλαγών όπου τούτο κρίνεται αναγκαίο για τον προσδιορισμό της ανωτέρω τιμής.

## Πληροφορίες συναλλαγής

### Ανακοινώσεις τιμών και συναλλαγών - Κοινοποιήσεις Συναλλαγών

1. Το ΕΧΕ ανακοινώνει στους Συμμετέχοντες τις τρέχουσες τιμές αγοράς και πώλησης και το βάθος του συναλλακτικού ενδιαφέροντος στις τιμές αυτές που ανακοινώνονται μέσω του Συστήματος του Βάθρου Εμπορίας για τα Προϊόντα που τελούν υπό διαπραγμάτευση.
2. Το ΕΧΕ ανακοινώνει στους Συμμετέχοντες την τιμή, τον όγκο και τον χρόνο των συναλλαγών που καταρτίζονται στο Βάθρο Εμπορίας όσο πλησιέστερα στον πραγματικό χρόνο είναι τεχνικά εφικτό.
3. Το ΕΧΕ υποβάλλει στον ΔΕΣΦΑ το σύνολο των Κοινοποιήσεων Συναλλαγών, σύμφωνα με τα προβλεπόμενα στον παρόντα Κανονισμό και τις σχετικές διαδικασίες κοινοποίησης που ορίζονται στον Κώδικα Διαχείρισης του ΕΣΦΑ υπό τους παρακάτω ειδικούς όρους:
4. Το σύνολο των Κοινοποιήσεων Συναλλαγών που αποστέλλονται από το ΕΧΕ στον ΔΕΣΦΑ, ως αποτέλεσμα των συναλλαγών που διενεργούνται στο Σύστημα Συναλλαγών είναι έγκυρες, οριστικές και ανέκκλητες, με την επιφύλαξη των προβλέψεων της υποενότητας 4.2.1 παρ. 8), και δεν μπορούν να αμφισβητηθούν από τους Συμμετέχοντες.
5. Οι Κοινοποιήσεις Συναλλαγών περιλαμβάνουν όλες τις συναλλαγές των Συμμετεχόντων στο Βάθρο Εμπορίας του ΕΧΕ.
6. Το ΕΧΕ και η EnExClear δεν ευθύνονται για τη φυσική παράδοση των ποσοτήτων Φυσικού Αερίου που προκύπτουν από συναλλαγές που πραγματοποιούνται στο Βάθρο Εμπορίας. Η ευθύνη τους περιορίζεται στην υποχρέωση αποστολής των Κοινοποιήσεων Συναλλαγών.
7. Οι Κοινοποιήσεις Συναλλαγών περιλαμβάνουν, κατ’ ελάχιστον, τις ακόλουθες πληροφορίες
   1. την Ημέρα Αερίου, στην οποία αναφέρεται το Συμβόλαιο,
   2. Κωδικό EIC Συμμετέχοντος ή κωδικό EIC Χρήστη Μεταφοράς ο οποίος συμβάλλεται με Ειδικό Συμμετέχοντα
   3. εάν πρόκειται για κοινοποίηση συναλλαγής αγοράς ή πώλησης,
   4. την ποσότητα της κοινοποίησης εκφρασμένη σε kWh ανά Ημέρα Αερίου.
8. Οι επιμέρους λεπτομέρειες που αφορούν τις Κοινοποιήσεις Συναλλαγών καθορίζονται βάσει των τεχνικών προδιαγραφών που συμφωνούνται μεταξύ του ΕΧΕ και του ΔΕΣΦΑ.
9. Οι υποχρεώσεις που απορρέουν για τους Συμμετέχοντες από τις συναλλαγές τους στο Βάθρο Εμπορίας και οι οποίες κοινοποιούνται στον ΔΕΣΦΑ με τις αντίστοιχες Κοινοποιήσεις Συναλλαγών καθορίζονται στον Κώδικα Διαχείρισης του ΕΣΦΑ, λαμβανομένων υπόψη και των διατάξεων της υποενότητας 4.2.1 (6).

### Αρχεία Συναλλαγών

Τα αρχεία συναλλαγών περιέχουν το σύνολο των συναλλαγών ενός Συμμετέχοντος για μια δεδομένη συνεδρίαση. Μετά το τέλος της συνεδρίασης το ΕΧΕ εκδίδει και τηρεί αρχεία συναλλαγών με το σύνολο των συναλλαγών που διενεργήθηκαν κατά τη σχετική συνεδρίαση και ανά Συμμετέχοντα. Τα αρχεία που το ΕΧΕ εκδίδει ανά Συμμετέχοντα καθίστανται άμεσα προσβάσιμα σε αυτούς μέσω της ιστοσελίδας του ΕΧΕ με χρήση των αποκλειστικών κωδικών πρόσβασης των Συμμετεχόντων που τους χορηγούνται από το ΕΧΕ.

### Δημοσίευση στο Ημερήσιο Δελτίο Τιμών

1. Το ΕΧΕ δημοσιεύει στο Ημερήσιο Δελτίο Τιμών τα στοιχεία των συναλλαγών που διενεργούνται στο Σύστημα Συναλλαγών το αργότερο εντός της επόμενης εργάσιμης ημέρας από την ημέρα πραγματοποίησης των συναλλαγών.
2. Η διάταξη και η μορφή των τμημάτων που περιλαμβάνει το Ημερήσιο Δελτίο Τιμών και των υποδιαιρέσεών τους, οι συντμήσεις των καταχωρήσεων, τυχόν πρόσθετες πληροφορίες καθώς και η μορφή και οι φόρμες παρουσίασης των πληροφοριών, μπορεί να εξειδικεύονται με Απόφαση του ΕΧΕ.

# Διαδικασία ελέγχου της τήρησης του Κανονισμού

## Γενική διάταξη

1. Εφόσον υφίστανται βάσιμες ενδείξεις παράβασης διατάξεων του Κανονισμού, το ΕΧΕ μπορεί να κινεί τις διαδικασίες που προβλέπονται στην παρούσα Ενότητα κατά:
2. των Συμμετεχόντων,
3. των εξουσιοδοτημένων χρηστών του Συστήματος Συναλλαγών,
4. των πρώην Συμμετεχόντων για το χρονικό διάστημα που αυτοί δεσμεύονταν από τον Κανονισμό,
5. κάθε άλλου προσώπου που δεσμεύεται από τον Κανονισμό.
6. Σε περίπτωση παράβασης ή βάσιμης ένδειξης για παράβαση διατάξεων του Κανονισμού από τα πρόσωπα των περ. (α) έως (δ) της παραγράφου (1), εφαρμόζονται οι διατάξεις της ενότητας 5.2.
7. Σε περίπτωση κατά την οποία απαιτείται άμεση λήψη μέτρων προς διασφάλιση της ομαλής και ασφαλούς λειτουργίας του Βάθρου Εμπορίας του ΕΧΕ και προς προστασία των Συμμετεχόντων, ενδεικτικά σε περίπτωση που η ΡΑΕ ανακοινώσει στο ΕΧΕ τη λήψη μέτρων κατά προσώπου που δεσμεύεται από τον Κανονισμό, το ΕΧΕ μπορεί να λάβει αμέσως μέτρα με σκοπό την προστασία της αγοράς, κατά παρέκκλιση των προβλεπόμενων στις επόμενες διατάξεις της παρούσας Ενότητας. Ειδικά για τα μέτρα που λαμβάνονται άμεσα κατά των Συμμετεχόντων εφαρμόζονται οι οικείες διατάξεις της ενότητας 5.2.
8. Οι διατάξεις της παρούσας Ενότητας δεν θίγουν την εφαρμογή διατάξεων του Κανονισμού με τις οποίες προβλέπονται θέματα ελέγχου και τήρησης αυτού και εφαρμογής των διατάξεών του.
9. Το Δ.Σ. του ΕΧΕ, τα στελέχη, οι υπάλληλοί του και εν γένει οι βοηθοί εκπλήρωσης και προστηθέντες του, τα εντεταλμένα όργανα ή πρόσωπα στα οποία ανατίθεται ελεγκτικό ή συμβουλευτικό έργο ως προς διερευνώμενες υποθέσεις σε σχέση με παράβαση διατάξεων του Κανονισμού, καθώς και τα μέλη των τυχόν επιτροπών που συνιστώνται σύμφωνα με τον Κανονισμό υποχρεούνται να τηρούν το επαγγελματικό απόρρητο και απόλυτη εχεμύθεια ως προς όλα τα στοιχεία ή δεδομένα ή πληροφορίες που περιέρχονται σε γνώση τους κατά την άσκηση των καθηκόντων τους και να τις χρησιμοποιούν μόνον για την εκτέλεση του έργου τους, σύμφωνα με τις διατάξεις του Κανονισμού. Υπό την προϋπόθεση της τήρησης των διατάξεων περί απορρήτου, το ΕΧΕ μπορεί να παρέχει κατ’ εξαίρεση τα εν λόγω στοιχεία ή δεδομένα ή πληροφορίες:
10. στις Αρμόδιες Αρχές ή και σε άλλες αρχές ή φορείς που έχουν κατά νόμο το δικαίωμα πρόσβασης και ελέγχου επί των στοιχείων, δεδομένων και πληροφοριών αυτών, ιδίως στις αρμόδιες δικαστικές και εισαγγελικές αρχές, στις περιπτώσεις στις οποίες επιτρέπεται η παροχή στοιχείων και πληροφοριών σύμφωνα με τις διατάξεις της νομοθεσίας, ή στο πλαίσιο διεξαγωγής δικών, προς προάσπιση υπέρτερου εννόμου συμφέροντος,
11. σε κάθε άλλη περίπτωση που τούτο επιβάλλεται από τον νόμο,
12. στην EnExClear, ως και σε κάθε άλλο χρηματιστήριο ή διαχειριστή συστήματος με τον οποίο συνεργάζεται το ΕΧΕ εφόσον δεσμεύεται το εν λόγω χρηματιστήριο ή ο εν λόγω διαχειριστής από υποχρέωση τήρησης επαγγελματικού απόρρητου από την κείμενη νομοθεσία ή συμβατικώς, από τη συνεργασία τους με το ΕΧΕ.
13. Η προβλεπόμενη στην ενότητα 1.3. διαδικασία επίλυσης διαφορών δεν εφαρμόζεται στο πλαίσιο της διαδικασίας ελέγχου τήρησης του Κανονισμού, αλλά εφαρμόζεται η παράγραφος του άρθρου 5.2.2 του Κανονισμού.

## Διαδικασία παρακολούθησης των Συμμετεχόντων

### Κατάλογος Χρηστών Μεταφοράς Βάθρου Εμπορίας.

1. Η πρόσβαση στο Βάθρο Εμπορίας επιτρέπεται αποκλειστικά στους Συμμετέχοντες που είτε είναι Χρήστες Μεταφοράς και περιλαμβάνονται στον ΚΧΜΒΕ, είτε έχουν συμβληθεί με Χρήστες Μεταφοράς που περιλαμβάνονται στον ΚΧΜΒΕ.
2. Πριν την έναρξη κάθε Ημέρας Αερίου και σε χρονική στιγμή καθορισμένη σε σχετική Απόφαση του ΕΧΕ κατόπιν συμφωνίας με τον ΔΕΣΦΑ, ο ΔΕΣΦΑ αποστέλλει στο ΕΧΕ τον ΚΧΜΒΕ.
3. Κατά τη διάρκεια της διαπραγμάτευσης, ο ΔΕΣΦΑ μπορεί να ενημερώσει το ΕΧΕ για έκτακτη τροποποίηση του ΚΧΜΒΕ, στην περίπτωση αφαίρεσης Χρήστη Μεταφοράς από τον ΚΧΜΒΕ.
4. Η αφαίρεση Χρήστη Μεταφοράς από τον ΚΧΜΒΕ συνεπάγεται την αυτοδίκαιη αναστολή του δικαιώματος συμμετοχής στο Βάθρο Εμπορίας του Χρήστη Μεταφοράς, εφόσον είναι Συμμετέχων ή/και την αυτοδίκαιη αναστολή του δικαιώματος συμμετοχής του Ειδικού Συμμετέχοντος με τον οποίο συμβάλλεται ο εν λόγω Χρήστης Μεταφοράς. Με την εκ νέου καταχώριση του Χρήστη Μεταφοράς στον ΚΧΜΒΕ από τον ΔΕΣΦΑ αίρεται η ως άνω αναστολή του δικαιώματος συμμετοχής, με την επιφύλαξη τήρησης των λοιπών διατάξεων του Κανονισμού.
5. Το ΕΧΕ δεν ευθύνεται για το περιεχόμενο του ΚΧΜΒΕ ή για οποιεσδήποτε απώλειες ή άλλες συνέπειες που απορρέουν από αλλαγές στον ΚΧΜΒΕ.

### Μέτρα κατά των Συμμετεχόντων

1. Το ΕΧΕ δικαιούται να λαμβάνει τα εξής μέτρα κατά των Συμμετεχόντων:
2. Έγγραφη επίπληξη.
3. Επιβολή όρων ή περιορισμών ως προς τη συμμετοχή του Συμμετέχοντος στο Βάθρο Εμπορίας, ενδεικτικά επιβολή ή μείωση των ορίων θέσεων του Συμμετέχοντος ή επιβολή ως όρου τη συμμετοχή του Συμμετέχοντος στις συναλλαγές αποκλειστικά και μόνο για τη μείωση του κινδύνου του.
4. Απαγόρευση της συμμετοχής Πιστοποιημένου Διαπραγματευτή του Συμμετέχοντος στις συνεδριάσεις του ΕΧΕ.
5. Κατάπτωση ποινικών ρητρών ύψους τριακοσίων (300) μέχρι εκατόν πενήντα χιλιάδων (150.000) ευρώ, υπό την προυπόθεση ειδικότερου προσδιορισμού αυτών με σχετική Απόφαση ΡΑΕ κατόπιν εισήγησης του ΕΧΕ, σε περίπτωση μη εκπλήρωσης ή μη προσήκουσας εκπλήρωσης των υποχρεώσεων που απορρέουν από τις διατάξεις του παρόντος Κανονισμού. Η κατάπτωση των εν λόγω ποινικών ρητρών δεν θίγει τυχόν αξίωση αποζημίωσης του ΕΧΕ για την αποκατάσταση τυχόν ζημίας που έχει προκαλέσει σε αυτό ο Συμμετέχων. Οι εν λόγω ποινικές ρήτρες συμφωνούνται ρητώς ως κύρωση που επιβάλλεται και ενόψει της ιδιαίτερης σημασίας που διαδραματίζει η προσήκουσα και ακριβόχρονη εκπλήρωση των υποχρεώσεων εκ μέρους των Συμμετεχόντων σύμφωνα με τις διατάξεις του Κανονισμού για την εύρυθμη λειτουργία του Συστήματος Συναλλαγών και κατά συνέπεια, για τη διασφάλιση των εννόμων συμφερόντων των Συμμετεχόντων, αλλά και των μετόχων του ΕΧΕ.
6. Αναστολή της ιδιότητας του Συμμετέχοντος για χρονικό διάστημα που ορίζεται κατά περίπτωση από το ΕΧΕ. Η αναστολή μπορεί να επιβάλλεται ως προς την ιδιότητα του Συμμετέχοντος ή και του Παρόχου Ρευστότητας. Συνέπεια της αναστολής είναι η άρση του δικαιώματος συμμετοχής του Συμμετέχοντος στις συνεδριάσεις του ΕΧΕ για το χρονικό διάστημα που διαρκεί η αναστολή. Η λήψη του μέτρου της αναστολής δεν απαλλάσσει τον Συμμετέχοντα από τις υποχρεώσεις του έναντι του ΕΧΕ προς καταβολή οποιασδήποτε οφειλής, όπως ενδεικτικά από τις υποχρεώσεις καταβολής των δικαιωμάτων ετήσιας συνδρομής, των προμηθειών και λοιπών χρεώσεων που επιβάλλονται από το ΕΧΕ στους Συμμετέχοντες σύμφωνα με τον Κανονισμό, ακόμη κι αν αυτές γεννώνται κατά το διάστημα της αναστολής.
7. Διαγραφή Συμμετέχοντος. Συνέπεια της διαγραφής είναι η άμεση και αναγκαστική απώλεια της ιδιότητας του Συμμετέχοντος. Με την επιβολή του μέτρου της διαγραφής καθίστανται αμέσως και αναγκαστικώς απαιτητές και ληξιπρόθεσμες οι πάσης φύσεως υποχρεώσεις του Συμμετέχοντος προς το ΕΧΕ, την EnExClear και λοιπών τρίτων φορέων εκκαθάρισης που συνεργάζεται το ΕΧΕ, του Συμμετέχοντος υποχρεούμενου σε άμεση, ολοσχερή και προσήκουσα εκπλήρωση των υποχρεώσεών του, σύμφωνα με τις υποδείξεις αυτών.
8. Η επιβολή μέτρων κατά Συμμετέχοντος σε καμία περίπτωση δεν απαλλάσσει τον Συμμετέχοντα από την ευθύνη του για τις πράξεις ή παραλείψεις του έναντι του ΕΧΕ ή τρίτων.
9. Οι Συμμετέχοντες λαμβανομένων υπόψη των διατάξεων των υποενοτήτων 5.2.5, 5.2.6 και 5.2.7 δύνανται να προσφεύγουν στα αρμόδια δικαστήρια της Αθήνας για τον σκοπό της προσβολής των μέτρων που λαμβάνονται, βάσει των διατάξεων της παρούσας ενότητας.

### Περιπτώσεις επιβολής μέτρων

Το ΕΧΕ επιβάλλει μέτρα κατά Συμμετέχοντος, κατά τα προβλεπόμενα στην υποενότητα 5.2.2, στις εξής περιπτώσεις:

1. Αν ο Συμμετέχων παραβιάσει τις διατάξεις του Κανονισμού, των Αποφάσεων της ΡΑΕ και των Αποφάσεων ΕΧΕ, ιδίως:
2. Όταν ο Συμμετέχων δεν πληροί ή πληροί ανεπαρκώς τις προϋποθέσεις που απαιτούνται για την απόκτηση της σχετικής ιδιότητας ή της ιδιότητας του Παρόχου Ρευστότητας, όπως ενδεικτικά στις περιπτώσεις:
3. Έλλειψης της απαιτούμενης οργανωτικής και λειτουργικής επάρκειας του Συμμετέχοντος.
4. Μη πλήρωσης από τους Πιστοποιημένους Διαπραγματευτές του Συμμετέχοντος των κριτηρίων επαγγελματικής επάρκειας σύμφωνα με τα προβλεπόμενα στον Κανονισμό.
5. Μη καταβολής ή υπερημερίας ως προς την καταβολή των απαιτούμενων συνδρομών και χρεώσεων και εν γένει οφειλών του Συμμετέχοντος προς το ΕΧΕ.
6. Μη πλήρωσης των προϋποθέσεων εκκαθάρισης των συναλλαγών, ιδίως στις περιπτώσεις υπερημερίας ως ορίζεται στον Κανονισμό της EnExClear.
7. Μη συμπερίληψης του Χρήστη Μεταφοράς στον ΚΧΜΒΕ, όπως αυτός κοινοποιείται από τον ΔΕΣΦΑ στο ΕΧΕ, σύμφωνα με τις διατάξεις του Κανονισμού και του Κώδικα Διαχείρισης ΕΣΦΑ
8. Στην περίπτωση Ειδικού Συμμετέχοντος, λύση ή καταγγελία ή με καθ' οιονδήποτε τρόπο λήξη της σύμβασής του με Χρήστη Μεταφοράς, η οποία δεν γνωστοποιήθηκε στο ΕΧΕ σύμφωνα με την υποενότητα 3.6.1 1) γ) .
9. Αν ο Συμμετέχων δεν συμμορφώνεται προς τις τεχνικές υποδείξεις του ΕΧΕ ή τις τεχνικές προδιαγραφές που θέτει το ΕΧΕ για τη χρήση και λειτουργία των συστημάτων που χρησιμοποιεί ο Συμμετέχων για τη συμμετοχή του στις συνεδριάσεις του ΕΧΕ.
10. Αν γίνει παράνομη ή μη εξουσιοδοτημένη χρήση ή εκμετάλλευση των συστημάτων που χρησιμοποιεί ο Συμμετέχων για τη συμμετοχή του στις συνεδριάσεις του ΕΧΕ.
11. Αν ο Συμμετέχων δεν συμμορφώνεται προς τους κανόνες επαγγελματικής συμπεριφοράς του Κανονισμού.
12. Αν ο Συμμετέχων δεν συμμορφώνεται προς τις διαδικασίες που υιοθετεί το ΕΧΕ για τη διεξαγωγή των συναλλαγών. Περιπτώσεις μη συμμόρφωσης συνιστούν ενδεικτικά οι εξής:
    1. Η διεξαγωγή της διαπραγμάτευσης με άλλα μέσα ή διαδικασίες σε αντίθεση με αυτά που ορίζονται από το ΕΧΕ.
    2. Η διενέργεια προσυμφωνημένων συναλλαγών κατά παράβαση των όρων, μεθόδων και προϋποθέσεων που ορίζονται για τις συναλλαγές στον Κανονισμό.
    3. Η διενέργεια από τον Συμμετέχοντα συναλλαγών κατά τρόπο που διαταράσσει την ομαλή λειτουργία του Βάθρου Εμπορίας, όπως συναλλαγών σε αποκλίνουσες τιμές ή συναλλαγών που συνιστούν κατάχρησης αγοράς.
13. Αν ο Συμμετέχων υποβάλλει ψευδή ή παραπλανητικά στοιχεία προς το ΕΧΕ, ενδεικτικά στις εξής περιπτώσεις:
    1. κατά την υποβολή αίτησης για την απόκτηση της ιδιότητας Συμμετέχοντος ή Παρόχου Ρευστότητας,
    2. κατά το άνοιγμα και την χρήση των πάσης φύσεως κωδικών και λογαριασμών του Συμμετέχοντος που αφορούν στη δραστηριοποίησή του στο Σύστημα Συναλλαγών,
    3. κατά την υποβολή αιτήσεων για την ακύρωση συναλλαγών του Συμμετέχοντος και εν γένει,
    4. κατά την παροχή στοιχείων, δικαιολογητικών ή πληροφοριών που το ΕΧΕ εκάστοτε ζητά από τον Συμμετέχοντα.
14. Αν ο Συμμετέχων δεν εκπληρώσει ή αν εκπληρώσει πλημμελώς τις τυχόν υποχρεώσεις που αναλαμβάνει, σύμφωνα με τα εκάστοτε οριζόμενα στον Κανονισμό της EnExClear έναντι αυτής, ως προς την εκκαθάριση ή τον διακανονισμό των συναλλαγών, ή έναντι των συμβεβλημένων με τον Συμμετέχοντα Εκκαθαριστικών Μελών, ενδεικτικά ως προς:
    1. την καταβολή των εκάστοτε απαιτούμενων ασφαλειών και λοιπών εξασφαλίσεων,
    2. την τήρηση των ορίων που τίθενται στους Συμμετέχοντες,
    3. την εκπλήρωση των υποχρεώσεων που προκύπτουν από την εκκαθάριση και τον διακανονισμό των συναλλαγών.
15. Αν ο Συμμετέχων δεν συμμορφώνεται προς τις υποδείξεις του ΕΧΕ, της EnExClear και εν γένει των φορέων εκκαθάρισης που συνεργάζεται το ΕΧΕ για ορθή διαχείριση, διεκπεραίωση και άμεση τακτοποίηση των εκκρεμοτήτων που προκύπτουν στην εκκαθάριση ή ο Συμμετέχων περιέρχεται σε κατάσταση αδυναμίας εκπλήρωσης ή αφερεγγυότητας σύμφωνα με τις κείμενες διατάξεις.
16. Αν ο Συμμετέχων δεν συμμορφωθεί προς τις ανακοινώσεις, αποφάσεις ή υποδείξεις του ΕΧΕ ή των ως άνω φορέων εκκαθάρισης.
17. Αν ο Συμμετέχων δεν εκπληρώσει ή αν εκπληρώσει πλημμελώς τις υποχρεώσεις του που απορρέουν από τις συμβάσεις που συνάπτει με το ΕΧΕ στο πλαίσιο της ιδιότητας αυτής.
18. Αν επέλθουν γεγονότα που επηρεάζουν τη λειτουργία του Συμμετέχοντος, όπως λύση της εταιρείας του Συμμετέχοντος, έναρξη διαδικασιών αφερεγγυότητας, όπως πτώχευσης, αναγκαστικής εκκαθάρισης ή εξυγίανσης της εταιρείας ή αν οι Αρμόδιες Αρχές του Συμμετέχοντος ανακοινώσουν στο ΕΧΕ τη λήψη μέτρων κατά του Συμμετέχοντος, όπως ενδεικτικά την αναστολή της άδειας παροχής υπηρεσιών ή άλλης άδειας, που σχετίζονται με την κτηθείσα ιδιότητα Συμμετέχοντος ή την αναστολή ή ανάκληση της άδειας λειτουργίας του Συμμετέχοντος.
19. Αν επιβληθούν κυρώσεις στον Συμμετέχοντα από τις Αρμόδιες Αρχές.
20. Αν ο Συμμετέχων υποπέσει σε παραπτώματα ως προς την τήρηση των διατάξεων της νομοθεσίας της αγοράς ενέργειας.

### Παραβάσεις καθηκόντων Παρόχου Ρευστότητας

1. Το ΕΧΕ μπορεί να αναστείλει την ιδιότητα Συμμετέχοντος ως Παρόχου Ρευστότητας ή να αφαιρέσει την ιδιότητα αυτή από Συμμετέχοντα αν ο Συμμετέχων επανειλημμένα αθετεί τις σχετικές υποχρεώσεις παροχής ρευστότητας που έχει αναλάβει. Με Απόφαση του ΕΧΕ μπορεί να εξειδικεύονται οι όροι βάσει των οποίων ένας Πάροχος Ρευστότητας θεωρείται ότι έχει υποπέσει σε επανειλημμένη αθέτηση των υποχρεώσεων παροχής ρευστότητας η οποία επισύρει τις παραπάνω κυρώσεις. Πάροχος Ρευστότητας ο οποίος δεν εκπληρώνει τις υποχρεώσεις του παροχής ρευστότητας όπως καθορίζονται με Απόφαση του ΕΧΕ αποκλείεται από τα οικονομικά προνόμια που καθορίζονται με τη σχετική Απόφαση του ΕΧΕ.
2. Το ΕΧΕ αποστέλλει στον Συμμετέχοντα έγγραφη προειδοποίηση σχετικά με τις διαπιστωθείσες ελλείψεις ή παραβάσεις, γνωστοποιώντας του ταυτόχρονα, ότι θα προβεί σε αφαίρεση της ιδιότητας του Παρόχου Ρευστότητας εάν δεν λάβει τα απαιτούμενα μέτρα για την άρση των παραβάσεων ή τη συμπλήρωση των ελλείψεων εντός της προθεσμίας που του τάσσει η οποία δεν μπορεί να είναι μικρότερη από ένα (1) μήνα από την κοινοποίηση της έγγραφης ειδοποίησης.
3. Συμμετέχων ο οποίος για οποιοδήποτε λόγο διαγράφεται από την ιδιότητα του Παρόχου Ρευστότητας δεν επιτρέπεται να αποκτήσει εκ νέου την ιδιότητα αυτή για χρονικό διάστημα τριών (3) μηνών.

### Αρμόδια όργανα & διαδικασία επιβολής μέτρων

1. Αρμόδιο όργανο για την επιβολή μέτρων κατά των Συμμετεχόντων είναι το Δ.Σ. του ΕΧΕ. Πριν από την επιβολή του μέτρου, το Δ.Σ. του ΕΧΕ καλεί τον Συμμετέχοντα σε προφορική ή δια εγγράφου ακρόαση ενώπιον του σε χρόνο που καθορίζεται με σχετική κοινοποίησή του προς τον Συμμετέχοντα. Η διαδικασία της ακρόασης μπορεί να παραλείπεται εφόσον το Δ.Σ. του ΕΧΕ κρίνει αναγκαία την άμεση επιβολή του μέτρου ιδίως για λόγους προστασίας του Συστήματος Συναλλαγών και των συμφερόντων των Συμμετεχόντων.
2. Το Δ.Σ. του ΕΧΕ μπορεί να εξουσιοδοτεί άλλα όργανα αυτού για την επιβολή μέτρων ιδίως:
3. Όπου κρίνεται αναγκαία η άμεση επιβολή μέτρων κατά Συμμετεχόντων συμπεριλαμβανομένων και των Παρόχων Ρευστότητας για λόγους προστασίας του Βάθρου Εμπορίας και των συμφερόντων των Συμμετεχόντων ή αποτροπής κινδύνου ως προς την ομαλή εκκαθάριση των συναλλαγών. Το ΕΧΕ ορίζει με Απόφασή του τα ως άνω μέτρα άμεσης επιβολής και τα αρμόδια όργανα που θα τα επιβάλλουν.
4. Για θέματα κατάπτωσης χρηματικών ποινών, ανάλογα με το είδος και τη βαρύτητα της παράβασης και βάσει των κριτηρίων που ορίζονται σε σχετική απόφαση του Δ.Σ. του ΕΧΕ.
5. Ειδικά και προκειμένου για το μέτρο του αποκλεισμού Συμμετέχοντος από το Βάθρο Εμπορίας σε περίπτωση υπερημερίας σύμφωνα με τον Κανονισμό της EnExClear, ή υπερημερίας ως προς την καταβολή των απαιτούμενων συνδρομών και χρεώσεων και εν γένει οφειλών του Συμμετέχοντος προς το EXE, την περί αποκλεισμού απόφαση λαμβάνουν και εκτελούν άμεσα οι αρμόδιες υπηρεσίες του ΕΧΕ, εκτός εάν επιμεληθεί το Δ.Σ. του ΕΧΕ μετά από εισήγηση των ως άνω υπηρεσιών.
6. Στο πλαίσιο της εφαρμογής των μέτρων, το Δ.Σ. του ΕΧΕ και τα αρμόδια όργανα, σύμφωνα με τις παραπάνω παραγράφους δικαιούνται:
7. Να ζητούν από τον Συμμετέχοντα κάθε στοιχείο ή πληροφορία που θεωρεί αναγκαία για τον έλεγχο της υπό κρίση υπόθεσης, περιλαμβανομένων και των στοιχείων τηλεφωνικών συνδιαλέξεων του Συμμετέχοντος ή αρχείων διακίνησης δεδομένων που τηρεί ο Συμμετέχων.
8. Να έχουν πρόσβαση σε κάθε έγγραφο που τηρεί ο Συμμετέχων και σχετίζεται με την υπό κρίση υπόθεση, και να λαμβάνει από τον Συμμετέχοντα αντίγραφό του ή και να ζητά την επιβεβαίωση των υποβληθέντων από τον Συμμετέχοντα στοιχείων ή εγγράφων από ανώτερα στελέχη ή καταστατικά όργανα του Συμμετέχοντος.
9. Να ζητούν την αυτοπρόσωπη παράσταση ενώπιον του ενός ή περισσοτέρων υπαλλήλων, στελεχών, εκπροσώπων και μελών της διοίκησης του Συμμετέχοντος.
10. Να απαιτούν την άμεση διακοπή πρακτικών ή διαδικασιών που εφαρμόζει ο Συμμετέχων κατά τη δραστηριοποίησή του στο Σύστημα Συναλλαγών οι οποίες μπορούν να θίξουν την ομαλή λειτουργία του.
11. Το ΕΧΕ επιβάλλει μέτρα κατά Συμμετέχοντα σωρευτικά ή διαζευκτικά, ανάλογα με την περίπτωση, συνεκτιμώντας κάθε φορά τις αναγκαίες περιστάσεις.
12. Η απόφαση περί επιβολής μέτρων κατά του Συμμετέχοντος κοινοποιείται σ’ αυτό και αντίγραφό της καταχωρείται στον φάκελο του Συμμετέχοντος που τηρείται από τις αρμόδιες υπηρεσίες του ΕΧΕ.

### Επανέλεγχος αποφάσεων

1. Απόφαση του Δ.Σ. του ΕΧΕ ή άλλων ειδικά εξουσιοδοτημένων οργάνων του ΕΧΕ περί επιβολής μέτρων κατά Συμμετέχοντα, εκτός των μέτρων άμεσου χαρακτήρα των παραγράφων (2) έως (4) της υποενότητας 5.2.5, υπόκειται σε επανέλεγχο από το Δ.Σ. του ΕΧΕ ή από Επιτροπή Ενστάσεων που συνιστάται με Απόφαση του ΕΧΕ, κατόπιν σχετικής αίτησης του Συμμετέχοντος που υποβάλλεται μέσα σε αποκλειστική προθεσμία πέντε (5) ημερών από την κοινοποίηση της απόφασης στον Συμμετέχοντα.
2. Η απόφαση επί αιτήσεως επανελέγχου υπόθεσης κοινοποιείται στον Συμμετέχοντα και αντίγραφο αυτής καταχωρείται στον φάκελο του Συμμετέχοντος που τηρείται από τις αρμόδιες υπηρεσίες του ΕΧΕ.

### Εκτέλεση αποφάσεων

1. Εφόσον η απόφαση περί επιβολής μέτρου κατά Συμμετέχοντος καταστεί οριστική και ανέκκλητη, αυτή εκτελείται από τα αρμόδια όργανα του ΕΧΕ. Σε περίπτωση κατάπτωσης ποινικής ρήτρας, ο Συμμετέχων οφείλει να καταβάλει το σχετικώς οφειλόμενο ποσό εντός προθεσμίας τριάντα (30) ημερών από το χρόνο κατά τον οποίο κατέστη οριστική και ανέκκλητη η απόφαση για την διαπίστωση της κατάπτωσης της ποινικής ρήτρας και τον προσδιορισμό του ύψους της.
2. Απόφαση περί επιβολής μέτρου καθίσταται οριστική και ανέκκλητη:
3. Μετά πάροδο άπρακτης της πενθήμερης προθεσμίας για υποβολή από τον Συμμετέχοντα αίτησης επανελέγχου της υπόθεσης.
4. Σε περίπτωση υποβολής αίτησης επανελέγχου σύμφωνα με την παράγραφο 5.2.6 ανωτέρω, με την κοινοποίηση στον Συμμετέχοντα της απόφασης του ΕΧΕ που αποφαίνεται επί αιτήσεως Συμμετέχοντος για επανέλεγχο της υπόθεσης.
5. Απόφαση για λήψη μέτρου άμεσου χαρακτήρα της υποενότητας 5.2.5 παρ. 2 καθίσταται αμέσως οριστική και ανέκκλητη και εκτελείται άμεσα.

### Κοινοποίηση αποφάσεων

1. Η κλήση προς ακρόαση ή η γνωστοποίηση αποφάσεων του ΕΧΕ προς τον Συμμετέχοντα γίνεται με κάθε πρόσφορο μέσο της επιλογής του ΕΧΕ ακόμη και ηλεκτρονικά, αρκεί να μπορεί το ΕΧΕ να αποδεικνύει ευχερώς την παραλαβή αυτών από τον Συμμετέχοντα.

### Ενημέρωση

1. Το ΕΧΕ ενημερώνει σε κάθε περίπτωση τη ΡΑΕ:
2. για την επιβολή μέτρου κατά του Συμμετέχοντος και παρέχει σε αυτή κάθε αναγκαίο στοιχείο και πληροφορία ως προς τις σχετικές παραβάσεις ή τους λόγους επιβολής του μέτρου,
3. για την άρση του μέτρου εφόσον δεν συντρέχουν πλέον λόγοι διατήρησής του.
4. Το ΕΧΕ δημοσιοποιεί στο Ημερήσιο Δελτίο Τιμών και στην ιστοσελίδα του την επιβολή μέτρου όταν η σχετική απόφαση κατά Συμμετέχοντος καταστεί οριστική και ανέκκλητη καθώς και την άρση του μέτρου.

# Τροποποίηση Κανονισμού - Τελικές και μεταβατικές διατάξεις

## Τροποποίηση του Κανονισμού

### Διαδικασία τροποποίησης

1. Ο παρών Κανονισμός τροποποιείται κατόπιν εισήγησης του ΕΧΕ (του ΔΣ του ΕΧΕ ή οργάνου του ΕΧΕ προς τούτο εξουσιοδοτημένου) και εγκρίνεται με απόφαση της ΡΑΕ. Η απόφαση της ΡΑΕ δημοσιεύεται στην Εφημερίδα της Κυβερνήσεως σύμφωνα με τον ν. 4425/2016. Η διαδικασία τροποποίησης του Κανονισμού μπορεί να εκκινεί και με πρωτοβουλία της ΡΑΕ. Το νέο κείμενο του Κανονισμού δημοσιοποιείται σε κωδικοποιημένη μορφή στον διαδικτυακό τόπο του ΕΧΕ. Στο σώμα του κωδικοποιημένου κειμένου επισημαίνονται οι ως άνω κωδικοποιούμενες τροποποιήσεις, οι όροι ισχύος τους, καθώς και κάθε άλλο σημείο που διευκολύνει την ενημέρωση του κοινού. Η κωδικοποίηση αυτή έχει άτυπο χαρακτήρα και σε καμία περίπτωση δεν υπερισχύει των δημοσιευμένων στο ΦΕΚ κειμένων.
2. Η συνολική τροποποίηση του Κανονισμού για θέματα που δεν εμπίπτουν στην επόμενη παράγραφο αποφασίζεται αφού προηγηθεί δημόσια διαβούλευση που διεξάγεται από τη ΡΑΕ σύμφωνα με το άρθρο 29 του Ν. 4001/2011. Για την υιοθέτηση νομοτεχνικής φύσεως τροποποιήσεων, βελτιώσεων ή διορθώσεων επιμέρους διατάξεων του Κανονισμού δεν απαιτείται προηγούμενη διαβούλευση.
3. Τροποποιήσεις νομοθετικών ή κανονιστικών διατάξεων που αναφέρονται στον Κανονισμό ή ρυθμίζουν σχετικά θέματα ή νέες νομοθετικές ή κανονιστικές διατάξεις που επιδρούν στο περιεχόμενό του, εφαρμόζονται και στις σχέσεις μεταξύ του ΕΧΕ και των Συμμετεχόντων ή άλλων προσώπων από εκείνα που αναφέρονται στο πεδίο εφαρμογής του Κανονισμού αυτοδίκαια από τον χρόνο έναρξης ισχύος τους, χωρίς να απαιτείται τροποποίηση του Κανονισμού. Η επακόλουθη τροποποίηση, εκ του λόγου τούτου του Κανονισμού διενεργείται στις περιπτώσεις αυτές αποκλειστικά και μόνο για λόγους ενημέρωσης και κωδικοποίησης του κειμένου του Κανονισμού και δεν επηρεάζει τον χρόνο ισχύος των νέων διατάξεων.

# Ισχύς

Ο παρών Κανονισμός ισχύει από τη δημοσίευση της απόφασης της ΡΑΕ στην Εφημερίδα της Κυβερνήσεως.